	CHHUT-AI-KI̍P-KÌ (2)
[1]	Í-sek-lia̍t ê chèng-kiáⁿ ta̍k-ê tòa i ê ke-koàn kap Ngá-kok kàu Ai-ki̍p, in ê miâ kì tī ē-tóe.  2). Liû-piān, Se-biān, Lī-bī, Iû-tāi;  3). Í-sat-ka, Se-pò͘-lûn, Piān-ngá-bín;  4). Tàn, Ná-hut-tha-lī, Ka-tek, A-siat.  5). Tùi Ngá-kok só͘-siⁿ--ê, kiōng ū chhit-cha̍p lâng;  Iok-sek í-keng tī Ai-ki̍p.  6). Iok-sek kap i ê hiaⁿ-tī kap hit-tāi ê lâng lóng sí.  7). Í-sek-lia̍t lâng gâu siⁿ, gâu thoân, ke-thiⁿ chōe-chōe, koh heng-ōng, ke̍k-kî kiông-sēng;  chhiong-móa hit ê tōe.

	8). Ai-ki̍p ū sin ê ông heng-khí, m̄-bat Iok-sek ê.  9). I tùi i ê peh-sìⁿ kóng, Khòaⁿ ah, chit ê peh-sìⁿ, Í-sek-lia̍t lâng, pí lán khah-chōe, khah-kiông;  10). lâi ah, lán tio̍h ēng kè-chhek lâi khoán-thāi in, kiaⁿ-liáu in ke-thiⁿ chin-chōe;  āu-lâi nā tú-tio̍h kau-chiàn ê sū, in kap lán ê tùi-te̍k liân-ha̍p, lâi kong-kek lán, koh tùi chit ê tōe chiūⁿ--khì.  11). Tùi án-ni siat-li̍p tok-kang--ê koán-hat in, ēng tāng-tàⁿ khó͘-chhó͘ in;  in chiū kā Hoat-ló khí Pí-tong Lân-sek nn̄g ê siâⁿ chòe hú-khò͘.  12). Chóng-sī ná khó͘-chhó͘ in, in ná chōe ná khui-khoah.  Tùi án-ni chiū ūi-tio̍h Í-sek-lia̍t lâng khòa-lū.  13). Ai-ki̍p lâng chiū tok-chek Í-sek-lia̍t lâng chòe khó͘-kang;  14). hō͘ in chòe-kang tio̍h-bôa, seng-hoa̍t kan-khó͘, chhiau-thô͘ chòe-chng, kap choh chhân--nih hiah ê kang;  tī it-chhè só͘ chòe ê kang bô-m̄-sī chin-giâm.
	15). Ū Hi-pek-lâi ê khioh-chiá-bú, chi̍t-ê miâ Si-hut-la̍h, chi̍t-ê miâ Phó͘-a.  16). Ai-ki̍p ông tùi in kóng, Lín kā Hi-pek-lâi ê hū-jîn-lâng khioh kiáⁿ, khòaⁿ in lîm-phûn ê sî;  nā sī ta-po͘ gín-á, tio̍h hō͘ i sí;  nā sī cha-bó͘ gín-á, thang hō͘ i oa̍h.  17). Chóng-sī khioh-chiá-bú kèng-ùi Siōng-tè, bô chiàu Ai-ki̍p ông ê bēng-lēng lâi kiâⁿ, kéng-jiân lâu ta-po͘ gín-á ê oa̍h-miā.  18). Ai-ki̍p ông chiū kiò khioh-chiá-bú lâi, tùi in kóng, Lín siáⁿ-sū án-ni chòe, lâu ta-po͘ gín-á ê oa̍h-miā?  19). Khioh-chiá-bú tùi Hoat-ló kóng, Hi-pek-lâi ê hū-jîn-lâng kap Ai-ki̍p ê hū-jîn-lâng bô tâng;  in khah khoài-piān, khioh-chiá-bú iáu-bē kàu, in í-keng siⁿ-liáu.  20). Siōng-tè hó khoán-thāi khioh-chiá-bú;  peh-sìⁿ ke-thiⁿ chin-chōe, ke̍k-kî kiông-sēng.  21). Khioh-chiá-bú in-ūi kèng-ùi Siōng-tè, Siōng-tè chiū hō͘ in chiâⁿ-ke.  22). Hoat-ló hoan-hù i ê chèng peh-sìⁿ kóng, Hoān só͘ siⁿ ê ta-po͘-kiáⁿ lín tio̍h kā i hiat-lo̍h hô;  it-chhè ê cha-bó͘-gín-á, lín tio̍h lâu i ê sìⁿ-miā.

[2]	Ū chi̍t ê Lī-bī cho̍k ê lâng, khì chhōa chi̍t ê Lī-bī cho̍k ê cha-bó͘-gín-á.  2). Hit ê hū-jîn-lâng hoâi-īn, siⁿ chi̍t ê kiáⁿ; khòaⁿ-kìⁿ i sī chheng-siù ê gín-á, chiū khǹg i saⁿ-ge̍h-ji̍t kú.  3). Āu-lâi khòaⁿ bōe koh khǹg--tit, chiū ūi-tio̍h i chhú lô͘-tek-á ê siuⁿ, ēng chio̍h-iû kap le̍k-chhiⁿ kô͘ i;  chiong gín-á hē tī hí lāi-bīn, lok tī hô-piⁿ, lô͘-úi ê tiong-kan.  4). I ê tōa-chí hn̄g-hn̄g khiā--teh, ài chai i ōe tú-tio̍h cháiⁿ-iūⁿ.  5). Hoat-ló ê cha-bó͘-kiáⁿ lo̍h-lâi hô--nih, beh sóe-e̍k;  i hiah ê lú-pī kiâⁿ-iû tī hô-piⁿ;  i khòaⁿ-kìⁿ lô͘-úi ê tiong-kan ū siuⁿ, chiū chhe chi̍t ê lú-pī giâ--lâi.  6). Hian-khui khòaⁿ-kìⁿ gín-á;  khòaⁿ ah, gín-á teh háu.  I chiū lîn-bín i, kóng Che chiū-sī Hi-pek-lâi lâng ê gín-á.  7). I ê tōa-chí kā Hoat-ló ê cha-bó͘-kiáⁿ kóng, Góa khì tī Hi-pek-lâi hū-jîn-lâng ê tiong-kan kiò chi̍t ê lin-bú, kā lí io chit ê gín-á, hó mah?  8). Hoat-ló ê cha-bó͘-kiáⁿ kā i kóng, Lí thang khì ah.  Cha-bó͘-kiáⁿ chiū khì, kiò gín-á ê lāu-bú.  9). Hoat-ló ê cha-bó͘-kiáⁿ kā i kóng, Phō chit ê gín-á khì, kā góa io i, góa beh hō͘ lí kang-chîⁿ.  Hū-jîn-lâng chiū phō gín-á khì io i.  10). Gín-á chiām-chiām tōa, hū-jîn-lâng chiū tòa i kàu Hoat-ló ê cha-bó͘-kiáⁿ hia, chòe i ê kiáⁿ.  I kā i hō-miâ kiò Mô͘-se, kóng, In-ūi góa tùi chúi--nih kiù i chhut-lâi.
	11). Āu-lâi Mô͘-se í-keng tióng-sêng, i chhut-khì kàu i ê hiaⁿ-tī hia, khòaⁿ-kìⁿ in teh taⁿ-teh; khòaⁿ-kìⁿ chi̍t ê Ai-ki̍p lâng phah chi̍t ê Hi-pek-lâi lâng, chiū-sī i ê hiaⁿ-tī.  12). I khòaⁿ chó-iū, khòaⁿ bô lâng tī-hia, chiū phah-sí Ai-ki̍p lâng, iám tī soa--nih.  13). Keh-ji̍t koh chhut-khì, khòaⁿ-kìⁿ ū nn̄g ê Hi-pek-lâi ê lâng saⁿ-phah, chiū tùi hit ê m̄-tio̍h--ê kóng, Lí siáⁿ-sū phah lí ê tâng-phōaⁿ?  14). Hit ê lâng kóng, Chī-chūi siat-li̍p lí chòe siú-léng kap sím-phòaⁿ-koaⁿ lâi koán goán?  Lí siūⁿ beh phah-sí góa, chhin-chhiūⁿ phah-sí hit ê Ai-ki̍p lâng mah?  Mô͘-se kiaⁿ kóng, Chit ê tāi-chì chin-chiàⁿ lō͘-chhut.  15). Hoat-ló thiaⁿ-kìⁿ chit ê tāi-chì, chiū siūⁿ beh thâi Mô͘-se.  Chóng-sī Mô͘-se siám-pī Hoat-ló, cháu-khì Bí-tiân tōe khiā-khí;  chē tī chíⁿ-piⁿ.  16). Bí-tiân ê chè-si ū chhit ê cha-bó͘-kiáⁿ;  in lâi chhiūⁿ-chúi kàu móa chô,  hō͘ lāu-pē ê iûⁿ-kûn lim.  17). Hiah ê kò͘-iûⁿ--ê kàu, kóaⁿ in;  Mô͘-se chiū khí-lâi pang-chān in, hō͘ in ê iûⁿ-kûn lim.  18). In lâi kàu lāu-pē, Liû-jíⁿ, hia;  i kóng, Kin-á-ji̍t lín cháiⁿ-iūⁿ hiah-kín tò--lâi?  19). In kóng, Ū chi̍t ê Ai-ki̍p lâng kiù goán thoat-lī kò͘-iûⁿ ê lâng ê chhiú, koh thòe goán chhut-la̍t chhiūⁿ chúi, hō͘ iûⁿ-kûn lim.  20). I tùi i hiah ê cha-bó͘-kiáⁿ kóng, Hit ê lâng tī tah-lo̍h?  Lín siáⁿ-sū pàng i tī-hia?  tio̍h chhiáⁿ i lâi chia̍h.  21). Mô͘-se goān kap hit-lâng tiàm; i chiū chiong i ê cha-bó͘-kiáⁿ Se-pho-la̍h, kè hō͘ Mô͘-se.  22). Siⁿ chi̍t ê kiáⁿ;  Mô͘-se kā i hō miâ kiò Kek-sūn;  in-ūi kóng, Góa kià-kha tī gōa-pang.
	23). Le̍k-kè chōe-chōe nî Ai-ki̍p ông sí;  Í-sek-lia̍t lâng, in-ūi chòe khó͘-kang, chiū thó͘-khùi âu-kiò;  in chòe khó͘-kang âu-kiò ê siaⁿ kàu hō͘ Siōng-tè thiaⁿ-kìⁿ.  24). Siōng-tè thiaⁿ-kìⁿ in ê hiⁿ-hiⁿ-chhan;  Siōng-tè chiū kì-tit I kap A-pek-la̍h-hán, Í-sat, Ngá-kok só͘ li̍p ê iok.  25). Siōng-tè khòaⁿ-kò͘ Í-sek-lia̍t lâng, Siōng-tè iā chai in ê tāi-chì.

[3]	Mô͘-se kò͘ i ê tiūⁿ-lâng, Bí-tiân ê chè-si, Ia̍p-thek-lô, ê iûⁿ-kûn, kóaⁿ iûⁿ khì khòng-iá ê āu-bīn, kàu Siōng-tè ê soaⁿ, chiū-sī Hô-lia̍t soaⁿ.  2). Iâ-hô-hoa ê sù-chiá tī chhì-phè-lāi hé-iām-tiong tùi i chhut-hiān, i khòaⁿ-kìⁿ, khòaⁿ ah, chhì-phè hō͘ hé sio, chhì-phè iā bô to̍h--khì.  3). Mô͘-se kóng, Góa taⁿ beh oat-kè--khì, khòaⁿ chit ê tōe ê kéng-siōng, chit ê chhì-phè cháiⁿ-iūⁿ bô to̍h--khì ah.  4). Iâ-hô-hoa khòaⁿ-kìⁿ i oat-khì beh khòaⁿ, Siōng-tè chiū tùi chhì-phè-lāi kiò i kóng, Mô͘-se, Mô͘-se.  I chiū kóng, Góa tī-chia.  5). I chiū kóng, Lí bo̍h-tit kūn-óa lâi;  tio̍h thǹg lí kha--nih ê ôe, in-ūi lí khiā ê só͘-chāi sī sèng-tōe.  6). Koh kóng, Góa sī lí ê chó͘-kong ê Siōng-tè, A-pek-la̍h-hán ê Siōng-tè, Í-sat ê Siōng-tè, Ngá-kok ê Siōng-tè.  Mô͘-se jia i ê bīn;  m̄-káⁿ khòaⁿ Siōng-tè.  7). Iâ-hô-hoa kóng, Góa ê peh-sìⁿ khiā-khí tī Ai-ki̍p ê, in ê khùn-khó͘ Góa si̍t-chāi í-keng khòaⁿ-kìⁿ lah;  in ūi-tio̍h tok-kang--ê lâi âu-kiò, Góa í-keng thiaⁿ-kìⁿ lah;  Góa pún chai in ê thòng-khó͘.  8). Taⁿ Góa lo̍h--lâi beh kiù in thoat-lī Ai-ki̍p lâng ê chhiú, chhōa in chhut hit ê tōe, kàu pûi-súi khui-khoah ê tōe, kàu lâu lin kap bi̍t ê tōe, chiū-sī Ka-lâm, Hek, A-mô͘-lī, Pí-lī-sé, Hi-bī, Iâ-pò͘-su, hiah ê cho̍k ê só͘-chāi.  9). Taⁿ Í-sek-lia̍t lâng âu-kiò ê siaⁿ kàu hō͘ Góa thiaⁿ-kìⁿ;  Góa iā khòaⁿ-kìⁿ Ai-ki̍p lâng khó͘-chhó͘ in ê kan-khó͘.  10). Taⁿ lí lâi, Góa beh chhe lí khì kìⁿ Hoat-ló, chhōa Góa ê peh-sìⁿ Í-sek-lia̍t lâng chhut Ai-ki̍p.  11). Mô͘-se tùi Siōng-tè kóng, Góa sī sím-mi̍h lâng thang khì kìⁿ Hoat-ló, chhōa Í-sek-lia̍t lâng chhut Ai-ki̍p ah?  12). I kóng, Góa si̍t-chāi beh kap lí tī-teh;  lí chhōa peh-sìⁿ chhut Ai-ki̍p liáu-āu, lín beh tī chit ê soaⁿ ho̍k-sāi Siōng-tè;  che beh chòe Góa chhe lí ê chèng-kù.  13). Mô͘-se tùi Siōng-tè kóng, Khòaⁿ ah, góa kàu Í-sek-lia̍t lâng hia, tùi in kóng, Lín chó͘-kong ê Siōng-tè chhe góa lâi lín chia;  in nā mn̄g góa kóng, I kiò sím-mi̍h miâ?  góa beh kā in kóng sím-mi̍h ah?  14). Siōng-tè tùi Mô͘-se kóng, Góa sī Chū-jiân Jî-jiân-ê; koh kóng, Lí tio̍h kā Í-sek-lia̍t lâng án-ni kóng, Chū-jiân-ê chhe góa kàu lín chia.  15). Siōng-tè koh tùi Mô͘-se kóng, Lí tio̍h tùi Í-sek-lia̍t lâng án-ni kóng, Chhe góa kàu lín chia ê, chiū-sī Iâ-hô-hoa, lín chó͘-kong ê Siōng-tè, A-pek-la̍h-hán ê Siōng-tè, Í-sat ê Siōng-tè, Ngá-kok ê Siōng-tè;  che sī Góa éng-oán ê miâ, che sī Góa ê kì-liām kàu bān-tāi.  16). Lí khì chio-chi̍p Í-sek-lia̍t ê tiúⁿ-ló, kā in kóng, Iâ-hô-hoa, lín chó͘-kong ê Siōng-tè, chiū-sī A-pek-la̍h-hán, Í-sat, Ngá-kok ê Siōng-tè, tùi góa chhut-hiān, kóng, Góa si̍t-chāi koàn-kò͘ lín, lâng tī Ai-ki̍p só͘ khoán-thāi lín ê, Góa iā ū khòaⁿ-kìⁿ.  17). Góa iā bat kóng, Góa beh chhōa lín chhut Ai-ki̍p ê kan-khó͘, kàu Ka-lâm, Hek, A-mô͘-lī, Pí-lī-sé, Hi-bī, Iâ-pò͘-su, hiah ê cho̍k ê tōe, kàu lâu lin kap bi̍t ê tōe.  18). In beh thiaⁿ lí ê ōe;  lí kap Í-sek-lia̍t ê tiúⁿ-ló tio̍h khì kìⁿ Ai-ki̍p ông, kā i kóng, Hi-pek-lâi lâng ê Siōng-tè Iâ-hô-hoa í-keng tú-tio̍h goán;  taⁿ kiû lí iông-ún goán khì khòng-iá, kiâⁿ saⁿ-ji̍t ê lō͘-chām, beh chè-sū Iâ-hô-hoa, goán ê Siōng-tè.  19). Góa chai sui-jiân ēng tōa koân-lêng ê chhiú, Ai-ki̍p ông iā m̄ hō͘ lín khì.  20). Góa beh chhun Góa ê chhiú, ēng Góa tī Ai-ki̍p-tiong só͘ beh kiâⁿ it-chhè ê kî-sū lâi phah i;  jiân-āu i chiah chún lín khì.  21). Góa beh hō͘ chit ê peh-sìⁿ tit-tio̍h un-tián tī Ai-ki̍p lâng ê bīn-chêng, hō͘ lín chhut-khì ê sî, bô khang-chhiú khì;  22). chiah ê hū-jîn-lâng ta̍k-ê beh tùi i ê chhù-piⁿ kap tòa tī i ê ke-lāi ê hū-jîn-lâng thó gûn-khì, kim-khì, kap i-ho̍k, thang hō͘ lí ê kiáⁿ cha-bó͘-kiáⁿ ēng;  án-ni lín beh chhiúⁿ Ai-ki̍p lâng.

[4]	Mô͘-se ìn kóng, Khòaⁿ ah, in beh m̄-sìn góa, iā m̄-thiaⁿ góa ê ōe;  in-ūi in beh kóng, Iâ-hô-hoa bē-bat tùi lí chhut-hiān.  2). Iâ-hô-hoa tùi i kóng, Tī lí chhiú--nih sī sím-mi̍h?  I kóng, Sī koáiⁿ-á.  3). Kóng, Hiat tī tōe--nih.  I chi̍t-ē hiat tī tōe--nih, chiū pìⁿ-chòe chôa;  Mô͘-se chiū cháu-siám i.  4). Iâ-hô-hoa tùi Mô͘-se kóng, Chhun lí ê chhiú lia̍h i ê bé;  (chiū chhun-chhiú lia̍h i, tī chhiú-tiong iû-goân pìⁿ-chòe koáiⁿ-á;)  5). án-ni thang hō͘ in sìn Iâ-hô-hoa, in ê chó͘-kong ê Siōng-tè, A-pek-la̍h-hán ê Siōng-tè, Í-sat ê Siōng-tè, Ngá-kok ê Siōng-tè, ū tùi lí chhut-hiān.  6). Iâ-hô-hoa koh tùi i kóng, Hē lí ê chhiú tī lí ê heng-chêng.  Chiū hē chhiú tī heng-chêng;  thiu--chhut-lâi ê sî, khòaⁿ ah, chhiú í-keng thái-ko, pe̍h chhin-chhiūⁿ seh.  7). Koh kóng, Koh hē lí ê chhiú tī lí ê heng-chêng.  (I chiū hē tī i ê heng-chêng;  thiu--chhut-lâi ê sî, khòaⁿ ah, í-keng chiàu-goân, kap thong seng-khu ê bah bô koh-iūⁿ.)  8). Koh kóng, Siat-sú in bô beh sìn lí, iā bô beh thiaⁿ thâu-chi̍t ê sîn-jiah, chiū beh sìn tē-jī ê sîn-jiah.  9). Hit nn̄g ê sîn-jiah in nā lóng m̄-sìn, iā m̄-thiaⁿ lí ê ōe, lí tio̍h tùi hô--nih iúⁿ chúi, tò tī ta-tōe;  lí tùi hô--nih só͘ iúⁿ ê chúi beh tī ta-tōe pìⁿ-chòe huih.
	10). Mô͘-se tùi Iâ-hô-hoa kóng, Chú ah, góa pêng-sò͘ m̄-sī ōe kóng-ōe ê lâng, tùi Lí kā Lí ê lô͘-po̍k kóng-ōe ê liáu-āu iā sī án-ni;  góa sī chhùi-chi̍h tun ê lâng.  11). Iâ-hô-hoa tùi i kóng, Chhòng-chō lâng ê chhùi sī chī-chūi ah?  hō͘ lâng é-káu, chhàu-hī-lâng, ba̍k-chiu kim, chhiⁿ-mî ê, sī chī-chūi ah?  kiám-m̄-sī Góa Iâ-hô-hoa mah?  12). Taⁿ lí khì ah, Góa beh siúⁿ-sù lí kháu-châi, kà-sī lí só͘ eng-kai kóng--ê.  13). I kóng, Chú-ah, Lí ha̍p-ì chhe chī-chūi, chiū chhe i khì.  14). Iâ-hô-hoa tùi Mô͘-se hoat-chhut siū-khì, kóng, Kiám-m̄-sī ū lí ê hiaⁿ, Lī-bī-lâng, A-lûn mah?  Góa chai i sī ōe kóng-ōe ê lâng.  Koh i taⁿ chhut-lâi ngiâ-chih lí;  i chi̍t-ē khòaⁿ-kìⁿ lí sim-lāi chiū hoaⁿ-hí.  15). Lí tio̍h tùi i kóng, ēng só͘ eng-kai kóng ê ōe thoân hō͘ i;  Góa iā beh siúⁿ-sù lí kap i ū kháu-châi, koh beh kà-sī lín só͘ eng-kai kiâⁿ ê sū.  16). I beh thòe lí tùi peh-sìⁿ kóng-ōe;  i beh tùi lí chún-chòe chhùi, lí beh tùi i chún-chòe Siōng-tè.  17). Lí ê chhiú tio̍h kia̍h chit ki koáiⁿ-á, ēng i lâi kiâⁿ sîn-jiah.
	18). Tùi án-ni Mô͘-se chiū khì, tò--khì i ê tiūⁿ-lâng Ia̍p-thek-lô hia, kā i kóng, Kiû lí iông-ún góa tò--khì, khòaⁿ góa ê hiaⁿ-tī tī Ai-ki̍p ê, khòaⁿ in iáu tī-teh á-bô.  Ia̍p-thek-lô kā Mô͘-se kóng, Lí thang an-jiân khì lah.  19). Iâ-hô-hoa tī Bí-tiân tùi Mô͘-se kóng, Lí khì tò--khì Ai-ki̍p, in-ūi ài hāi lí ê sìⁿ-miā ê lâng lóng sí lah.  20). Mô͘-se tòa i ê bó͘ kap nn̄g ê kiáⁿ, hō͘ in khiâ-lû, tò--khì Ai-ki̍p tōe;  Mô͘-se chhiú--nih kia̍h Siōng-tè ê koáiⁿ-á.  21). Iâ-hô-hoa tùi Mô͘-se kóng, Lí tò--khì Ai-ki̍p ê sî, tio̍h chù-ì chiong Góa só͘ kau tī lí ê chhiú it-chhè ê kî-sū kiâⁿ tī Hoat-ló ê bīn-chêng;  chóng-sī Góa beh hō͘ i ê sim ngī, i iā bô beh pàng chit ê peh-sìⁿ khì.  22). Lí tio̍h kā Hoat-ló kóng, Iâ-hô-hoa án-ni kóng, Í-sek-lia̍t sī Góa ê kiáⁿ, chiū-sī Góa ê tōa-kiáⁿ;  23). Góa bat tùi lí kóng, Tio̍h tháu-pàng Góa ê kiáⁿ khì, thang ho̍k-sāi Góa;  lí iā m̄-chún i khì;  khòaⁿ ah, Góa beh thâi-sí lí ê kiáⁿ, chiū-sī lí ê tōa-kiáⁿ.  24). Mô͘-se tī lō͘--nih, tī kheh-tiàm, Iâ-hô-hoa tú-tio̍h i, beh hō͘ i sí.  25). Se-pho-la̍h chiū the̍h chi̍t tè lāi-chio̍h, koah i ê kiáⁿ iông-but ê phê, hiat tī i ê kha-chêng, kóng, Lí sī góa huih ê tiōng-hu.  26). Iâ-hô-hoa chiū pàng i soah.  Hū-jîn-lâng kóng, Lí sī huih ê tiōng-hu, in-ūi kat-lé ê iân-kò͘.
	27). Iâ-hô-hoa kā A-lûn kóng, Lí khì khòng-iá ngiâ-chih Mô͘-se.  I chiū khì, tī Siōng-tè ê soaⁿ tú-tio̍h i, chiū kā i chim.  28). Mô͘-se chiong Iâ-hô-hoa chhe i kóng ê ōe, kap hoan-hù i kiâⁿ ê sîn-jiah, lóng kā A-lûn kóng.  29). Mô͘-se A-lûn chiū khì chio-chi̍p Í-sek-lia̍t lâng chèng tiúⁿ-ló;  30). A-lûn chiong Iâ-hô-hoa tùi Mô͘-se só͘ kóng ê ōe lóng kóng i, koh tī peh-sìⁿ ê bīn-chêng kiâⁿ hiah ê sîn-jiah.  31). Peh-sìⁿ chiū sìn;  in thiaⁿ-kìⁿ Iâ-hô-hoa koàn-kò͘ Í-sek-lia̍t lâng, koh khòaⁿ in ê kan-khó͘, chiū àⁿ-thâu kèng-pài.

[5]	Āu-lâi Mô͘-se A-lûn ji̍p--khì, kā Hoat-ló kóng, Í-sek-lia̍t ê Siōng-tè Iâ-hô-hoa án-ni kóng, Chún Góa ê peh-sìⁿ khì, in thang tī khòng-iá ūi Góa siú-choeh.  2). Hoat-ló kóng, Iâ-hô-hoa sī chī-chūi hō͘ góa tio̍h thiaⁿ I ê ōe, chún Í-sek-lia̍t lâng khì ah?  Góa m̄-bat Iâ-hô-hoa, iā m̄-chún Í-sek-lia̍t lâng khì.  3). In kóng, Hi-pek-lâi lâng ê Siōng-tè tú-tio̍h goán;  kiû lí chún goán khì khòng-iá kiâⁿ saⁿ-ji̍t ê lō͘, chè-sū Iâ-hô-hoa goán ê Siōng-tè, kiaⁿ-liáu I ēng un-e̍k to-kiàm lîm-kàu goán.  4). Ai-ki̍p ông tùi in kóng, Mô͘-se A-lûn, lín siáⁿ-sū hō͘ peh-sìⁿ hong-hòe in ê kang ah?  lín khì taⁿ lín ê tàⁿ lah.  5). Hoat-ló kóng, Khòaⁿ ah, chit só͘-chāi ê peh-sìⁿ hiān-chāi chin-chōe, lín kéng-jiân hō͘ in soah in ê taⁿ-tàⁿ.  6). Tng hit-ji̍t Hoat-ló hoan-hù peh-sìⁿ ê tok-kang--ê kap in ê thâu-ba̍k, kóng,  7). Lín m̄-thang chiàu-kū ēng chháu hō͘ chit ê peh-sìⁿ chòe chng;  hō͘ in khì ka-kī khioh chháu.  8). In chêng chòe chng ê siàu-gia̍h, lín iû-goân hō͘ in án-ni chòe, m̄-thang sió-khóa kiám-chió;  in-ūi in pîn-tōaⁿ, só͘-í âu-kiò kóng, Chún goán khì chè-sū goán ê Siōng-tè.  9). Lín tio̍h ēng khah-tāng ê kang hō͘ in chòe, hō͘ in tio̍h-bôa;  bô khì thiaⁿ bô-iáⁿ ōe.  10). Peh-sìⁿ ê tok-kang--ê kap in ê thâu-ba̍k chhut-khì kā peh-sìⁿ kóng, Hoat-ló án-ni kóng, Góa m̄ ēng chháu hō͘ lín.  11). Lín khòaⁿ tah-lo̍h ū chháu, chiū ka-kī khì hia khioh;  chóng-sī lín ê kang lóng bōe chió--tit.  12). Tùi án-ni peh-sìⁿ sì-sòaⁿ piàn Ai-ki̍p tōe, khioh chháu-á-iù lâi chòe chháu.  13). Tok-kang--ê pek in kóng, Lín ji̍t-ji̍t tio̍h chòe-oân lín ê kang kap í-chêng ū chháu bô koh-iūⁿ.  14). Hoat-ló tok-kang--ê phah i só͘ phài koán-lí Í-sek-lia̍t lâng ê thâu-ba̍k, kóng, Lín chā-ji̍t kin-a-ji̍t cháiⁿ-iūⁿ bô chòe-oân lín ê kang, chiàu chiông-chêng ê siàu-gia̍h chòe chng ah?  15). Í-sek-lia̍t lâng ê thâu-ba̍k lâi tùi Hoat-ló kiû-kiò, kóng, Siáⁿ-sū án-ni khoán-thāi lí ê lô͘-po̍k?  16). Bô ēng chháu hō͘ lí ê lô͘-po̍k, koh kā goán kóng, Tio̍h chòe-chng;  khòaⁿ ah, lí ê lô͘-po̍k siū-phah;  si̍t-chāi sī lí ê peh-sìⁿ ê kè-sit.  17). I kóng, Lín pîn-tōaⁿ, lín pîn-tōaⁿ;  só͘-í lín kóng, Chún góa khì chè-sū Iâ-hô-hoa.  18). Taⁿ lín khì chòe-kang, chháu m̄ hō͘ lín, chóng-sī chng tio̍h chiàu-gia̍h lâi kau.  19). Í-sek-lia̍t lâng ê thâu-ba̍k thiaⁿ-kìⁿ kóng, Ji̍t-ji̍t chòe chng ê gia̍h bōe thang kiám-chió, chiū chai hāi lah.  20). In lī-khui Hoat-ló chhut-lâi, tú-tio̍h Mô͘-se A-lûn khiā tī in ê thâu-chêng, chiū tùi in kóng,  21). Goān Iâ-hô-hoa kàm-chhat lín, sím-phòaⁿ lín;  in-ūi lín hō͘ goán tī Hoat-ló ê bīn-chêng kap i ê jîn-sîn ê bīn-chêng ū chhàu-miâ ēng to hē tī in ê chhiú lâi thâi goán.  22). Mô͘-se tò-tńg-khì Iâ-hô-hoa hia, kóng, Chú ah, Lí siáⁿ-sū pháiⁿ khoán-thāi chit ê peh-sìⁿ?  siáⁿ-sū chhe góa?  23). In-ūi tùi góa kìⁿ Hoat-ló, thok Lí ê miâ lâi kóng ê sî, i chiū pháiⁿ khoán-thāi chit ê peh-sìⁿ;  Lí iā lóng bô kiù Lí ê peh-sìⁿ.

[6]	Iâ-hô-hoa tùi Mô͘-se kóng, Góa só͘ beh kiâⁿ tī Hoat-ló--ê, taⁿ lí beh khòaⁿ-kìⁿ;  in-ūi ēng koân-lêng ê chhiú, i beh chún in khì, koh ēng koân-lêng ê chhiú, i beh kóaⁿ in chhut i ê tōe.
	2). Siōng-tè koh tùi Mô͘-se kóng,  3). Góa chiū-sī Iâ-hô-hoa;  Góa miâ chòe choân-lêng ê Siōng-tè chhut-hiān tī A-pek-la̍h-hán, Í-sat, Ngá-kok, chóng-sī Góa ê miâ chòe Iâ-hô-hoa Góa bē ū hō͘ in bat Góa.  4). Góa koh kap in li̍p Góa kian-kò͘ ê iok, beh chiong in só͘ chhut-gōa ê Ka-lâm tōe siúⁿ-sù in, chiū-sī kià-kha ê tōe.  5). Góa iā thiaⁿ-kìⁿ Í-sek-lia̍t lâng hiⁿ-hiⁿ-chhan, chiū-sī Ai-ki̍p lâng tok in chòe khó͘-kang;  Góa iā kì-liām Góa ê iok.  6). Só͘-í lí tio̍h kā Í-sek-lia̍t lâng kóng, Góa sī Iâ-hô-hoa;  Góa beh tùi Ai-ki̍p lâng só͘ hō͘ lín taⁿ ê tāng-tàⁿ chhōa lín chhut-lâi, koh beh kiù lín thoat-lī in só͘ hō͘ lín chòe ê khó͘-kang.  Góa iā beh ēng chhun-chhut ê chhiú kap tōa ê sím-phòaⁿ kiù-sio̍k lín.  7). Góa iā beh lia̍h lín chòe Góa ê peh-sìⁿ, Góa iā beh chòe lín ê Siōng-tè;  lín beh chai Góa sī Iâ-hô-hoa, lín ê Siōng-tè, sī tùi Ai-ki̍p lâng só͘ hō͘ lín taⁿ ê tāng-tàⁿ chhōa lín chhut-lâi.  8). Góa chiù-chōa èng-ún beh hō͘ A-pek-la̍h-hán, Í-sat, Ngá-kok hit ê tōe, Góa beh chhōa lín ji̍p khì hia, chiong hit ê tōe siúⁿ-sù lín chòe gia̍p;  góa sī Iâ-hô-hoa.  9). Mô͘-se chiong chit-ê kā Í-sek-lia̍t lâng kóng;  chóng-sī in ūi-tio̍h sim-lāi iu-būn, iā chòe khó͘-kang, m̄-khéng thiaⁿ Mô͘-se.
	10). Iâ-hô-hoa hoan-hù Mô͘-se kóng,  11). Lí ji̍p--khì kā Ai-ki̍p ông Hoat-ló kóng, tio̍h chún Í-sek-lia̍t lâng chhut i ê tōe.  12). Mô͘-se tī Iâ-hô-hoa ê bīn-chêng kóng, Khòaⁿ ah, Í-sek-lia̍t lâng siōng-chhiáⁿ m̄-thiaⁿ góa, Hoat-ló thái-thó beh thiaⁿ góa chit-ê chhùi-chi̍h tun ê lâng ah?  13). Iâ-hô-hoa hoan-hù Mô͘-se A-lûn tio̍h thoân-bēng hō͘ Í-sek-lia̍t lâng kap Ai-ki̍p ông Hoat-ló, thang chhōa Í-sek-lia̍t lâng chhut Ai-ki̍p tōe.
	14). Í-sek-lia̍t chiah ê pâng-tiúⁿ ê miâ kì tī ē-tóe;  Í-sek-lia̍t tōa-kiáⁿ Liû-piān ê kiáⁿ;  Hap-lo̍k, Hoat-lō͘, Hi-su-lûn, Ka-bí;  chiah-ê sī Liû-piān hiah ê ke.  15). Se-biān ê kiáⁿ;  Iâ-bó͘-lī, Ngá-bín, O-hat, Ngá-kun, Só-hat, í-ki̍p Ka-lâm tōe ê cha-bó͘-kiáⁿ só͘ siⁿ ê Sò-lô;  chiah-ê sī Se-biān hiah ê ke.  16). Lī-bī chiah ê kiáⁿ ê miâ chiàu in ê sè-hē kì tī ē-tóe;  Kek-sūn, Ko-hat, Bí-la̍h-lī;  Lī-bī hióng-siū chi̍t-pah saⁿ-cha̍p-chhit hè.  17). Kek-sūn ê kiáⁿ, chiàu in ê ka-cho̍k;  Li̍p-nî, Sī-múi.  18). Ko-hat ê kiáⁿ; Àm-lân, Í-su-hap, Hi-kek-lûn, O͘-siat;  Ko-hat hióng-siū chi̍t-pah saⁿ-cha̍p-saⁿ hè.  19). Bí-la̍h-lī ê kiáⁿ;  Boa̍t-lī, Bó͘-sī.  Chiah-ê sī Lī-bī hiah ê ke, chiàu in ê sè-hē.  20). Àm-lân chhōa i ê ko͘, Iok-ki-piat, chòe-bó͘;  i kā i siⁿ A-lûn kap Mô͘-se;  Àm-lân hióng-siū chi̍t-pah saⁿ-cha̍p-chhit hè.  21). Í-su-hap ê kiáⁿ;  Khó-la̍h, Nî-húi, Sè-ki-lī.  22). O͘-siat ê kiáⁿ;  Bí-sa-lī, Í-lī-sat-hoán, Se-thê-lī.  23). A-lûn chhōa A-bí-ná-ta̍t ê cha-bó͘-kiáⁿ, Ná-sūn ê sió-bē, Í-lī-sa-pa chòe bó͘;  i kā i siⁿ Ná-tap, A-pí-hō͘, Í-lī-a-sat, Í-tha-má.  24). Khó-la̍h ê kiáⁿ;  A-sek, Í-lī-ka-ná, A-pí-a-sat;  chiah-ê sī Khó-la̍h hiah ê ke.  25). A-lûn ê kiáⁿ Í-lī-a-sat chhōa Phó͘-thiat chi̍t ê cha-bó͘-kiáⁿ chòe-bó͘;  i kā i siⁿ Hui-nî-hap.  Chiah-ê sī Lī-bī lâng ê pâng-tiúⁿ, chiàu in ê ka-cho̍k.  26). Chit ê A-lûn Mô͘-se chiū-sī Iâ-hô-hoa tùi in kóng, Tio̍h chhōa Í-sek-lia̍t lâng chiàu in ê kun-tūi chhut Ai-ki̍p tōe ê.  27). Tùi Ai-ki̍p ông, Hoat-ló, kóng beh chhōa Í-sek-lia̍t lâng chhut Ai-ki̍p ê, chiū-sī chit ê Mô͘-se, A-lûn.
	28). Tng Iâ-hô-hoa tī Ai-ki̍p tōe tùi Mô͘-se kóng-ōe ê ji̍t,  29). Iâ-hô-hoa tùi Mô͘-se kóng, Góa chiū-sī Iâ-hô-hoa;  Góa tùi lí só͘ kóng it-chhè ê ōe, lí lóng tio̍h kā Ai-ki̍p ông Hoat-ló kóng.  30). Mô͘-se tī Iâ-hô-hoa ê bīn-chêng kóng, Khòaⁿ ah, góa sī chhùi-chi̍h tun ê lâng, Hoat-ló thái-thó beh thiaⁿ góa ah?

[7]	Iâ-hô-hoa tùi Mô͘-se kóng, Khòaⁿ ah, Góa hō͘ lí tùi-tī Hoat-ló chòe siōng-tè; lí ê hiaⁿ A-lûn beh chòe lí ê sian-ti.  2). Kìⁿ-nā Góa só͘ hoan-hù lí--ê, lí lóng tio̍h kóng i;  lí ê hiaⁿ A-lûn tio̍h tùi Hoat-ló kóng, hō͘ i chún Í-sek-lia̍t lâng chhut i ê tōe.  3). Góa beh hō͘ Hoat-ló ê sim ngī, iā beh tī Ai-ki̍p tōe kiâⁿ Góa chōe-chōe ê sîn-jiah kî-sū.  4). Chóng-sī Hoat-ló bô beh thiaⁿ lín;  Góa beh chhun Góa ê chhiú tī Ai-ki̍p, ēng tōa ê sím-phòaⁿ chhōa Góa ê kun-tūi, Góa ê peh-sìⁿ Í-sek-lia̍t lâng, chhut Ai-ki̍p tōe.  5). Góa chhun Góa ê chhiú tī Ai-ki̍p, chhōa Í-sek-lia̍t lâng tùi in tiong-kan chhut-lâi ê sî, Ai-ki̍p lâng chiū chai Góa sī Iâ-hô-hoa.  6). Mô͘-se A-lûn chiū án-ni kiâⁿ;  Iâ-hô-hoa cháiⁿ-iūⁿ hoan-hù in, in chiū chiàu án-ni kiâⁿ.  7). In kap Hoat-ló kóng-ōe ê sî, Mô͘-se poeh-cha̍p hè, A-lûn poeh-cha̍p-saⁿ hè.
	8). Iâ-hô-hoa tùi Mô͘-se tùi A-lûn kóng,  9). Hoat-ló nā tùi lín kóng, Lín tio̍h kiâⁿ chi̍t kiāⁿ kî-sū lâi khòaⁿ-māi--cheh;  lí tio̍h tùi A-lûn kóng, Kia̍h lí ê koáiⁿ-á lâi hiat tī Hoat-ló ê bīn-chêng, hō͘ i pìⁿ-chòe chôa.  10). Mô͘-se A-lûn ji̍p--khì kìⁿ Hoat-ló, chiū án-ni kiâⁿ, chiàu Iâ-hô-hoa só͘ hoan-hù--ê;  A-lûn chiong i ê koáiⁿ-á hiat tī Hoat-ló kap i ê jîn-sîn ê bīn-chêng, koáiⁿ-á chiū pìⁿ-chòe chôa.  11). Hoat-ló iā tiàu tì-hūi ê lâng kap sai-kong lâi, in sī Ai-ki̍p ê phok-sū, iā ēng in ê siâ-su̍t chiàu án-ni kiâⁿ.  12). In ta̍k-lâng hiat in ê koáiⁿ-á, lóng pìⁿ-chòe chôa;  chóng-sī A-lûn ê koáiⁿ-á thun in ê koáiⁿ-á.  13). Hoat-ló ê sim ngī, bô beh thiaⁿ in, tú-tú chiàu Iâ-hô-hoa só͘ kóng--ê.
	14). Iâ-hô-hoa tùi Mô͘-se kóng, Hoat-ló ê sim kò͘-chip, i m̄-chún peh-sìⁿ khì.  15). Thiⁿ-kng-chá lí khì kìⁿ Hoat-ló;  khòaⁿ ah, i chhut-khì chúi-piⁿ;  lí tio̍h khiā tī hô-piⁿ tán-chih i;  lí ê chhiú tio̍h kia̍h hit-ki pìⁿ-chôa ê koáiⁿ-á,  16). tùi i kóng, Iâ-hô-hoa , Hi-pek-lâi lâng ê Siōng-tè, chhe góa lâi kìⁿ lí, kóng, Chún Góa ê peh-sìⁿ khì, thang tī khòng-iá ho̍k-sāi Góa;  khòaⁿ ah, kàu-taⁿ lí iáu-bē ū thiaⁿ.  17). Iâ-hô-hoa án-ni kóng, Lí beh tùi chí chi̍t-kiāⁿ chai Góa sī Iâ-hô-hoa;  khòaⁿ ah, góa beh ēng góa chhiú--nih ê koáiⁿ-á phah hô-tiong ê chúi, chúi chiū pìⁿ-chòe huih.  18). Hô--nih ê hî beh sí, hô iā beh chhàu-bī;  Ai-ki̍p lâng iàm-chiān m̄-ài lim hô ê chúi.  19). Iâ-hô-hoa tùi Mô͘-se kóng, Lí tio̍h kā A-lûn kóng, Kia̍h lí ê koáiⁿ-á, chhun lí ê chhiú tī Ai-ki̍p chiah ê chúi ê téng-bīn, chiū-sī tī in ê kang, hô, tî, kap it-chhè ê chúi-khut ê téng-bīn, hō͘ in lóng pìⁿ-chòe huih;  tī Ai-ki̍p piàn-tōe, bô-lūn chhâ ê khì-kū, chio̍h ê khì-kū, lóng beh ū huih.  20). Mô͘-se A-lûn chiū án-ni kiâⁿ, chiàu Iâ-hô-hoa só͘ hoan-hù;  tī Hoat-ló kap i ê jîn-sîn ê bīn-chêng kia̍h-khí koáiⁿ-á, phah hô--nih ê chúi; hô--nih ê chúi lóng pìⁿ-chòe huih .  21). Hô--nih ê hî lóng sí;  hô iā chhàu-bī;  Ai-ki̍p lâng bōe-ōe lim hô--nih ê chúi;  Ai-ki̍p piàn-tōe lóng ū huih.  22). Ai-ki̍p ê phok-sū iā ēng in ê siâ-su̍t chiàu án-ni kiâⁿ;  Hoat-ló ê sim ngī, m̄-thiaⁿ in;  tú-tú chiàu Iâ-hô-hoa só͘ kóng--ê.  23). Hoat-ló tò--khì i ê kiong-lāi;  chit ê sū i iā bô khòa-sim.  24). Ai-ki̍p lâng tī hô ê siang-pêng ku̍t tōe, ài tit-tio̍h chúi thang lim;  in-ūi hô ê chúi in bōe lim--tit.  25). Iâ-hô-hoa phah hô liáu-āu le̍k-kè chhit-ji̍t.

[8]	Iâ-hô-hoa kā Mô͘-se kóng, Lí ji̍p--khì kìⁿ Hoat-ló, kā i kóng, Iâ-hô-hoa án-ni kóng, Chún Góa ê peh-sìⁿ khì, thang ho̍k-sāi Góa.  2). Lí nā m̄-chún in khì, khòaⁿ ah, Góa beh hō͘ chhân-kap-á phah-pháiⁿ lí ê kéng-lāi.  3). Hô beh siⁿ-thòaⁿ chhân-kap-á, in beh chiūⁿ-lâi ji̍p lí ê kiong-tiān, lí ê khùn-pâng, chiūⁿ lí ê bîn-chhn̂g, ji̍p lí ê jîn-sîn ê chhù, chiūⁿ lí ê peh-sìⁿ ê seng-khu, ji̍p lí ê chàu-khang, kap lí chhiau-mī ê khì-kū.  4). Koh beh chiūⁿ lí, kap lí ê peh-sìⁿ, í-ki̍p lí chèng jîn-sîn ê seng-khu.  5). Iâ-hô-hoa tùi Mô͘-se kóng, Lí kā A-lûn kóng, Lí ê chhiú kia̍h koáiⁿ-á, chhun tī kang, hô, tî ê téng-bīn, hō͘ chhân-kap-á chiūⁿ-lâi Ai-ki̍p tōe.  6). A-lûn chiū chhun i ê chhiú tī Ai-ki̍p chiah ê chúi ê téng-bīn;  chhân-kap-á chiū chiūⁿ-lâi jia-khàm thong Ai-ki̍p tōe.  7). Phok-sū ēng in ê siâ-su̍t iā án-ni kiâⁿ, hō͘ chhân-kap-á chiūⁿ-lâi Ai-ki̍p tōe.  8). Hoat-ló kiò Mô͘-se A-lûn kóng, Chhiáⁿ lín kiû Iâ-hô-hoa hō͘ chiah ê chhân-kap-á lī-khui góa kap góa ê peh-sìⁿ;  góa chiū chún chit ê peh-sìⁿ khì thang chè-sū Iâ-hô-hoa.  9). Mô͘-se tùi Hoat-ló kóng, Góa chun-chhûn lí ê ì-sù;  góa tio̍h ūi lí, kap lí ê jîn-sîn, í-ki̍p lí ê peh-sìⁿ, kî-kiû tī sím-mi̍h sî thang tû-bia̍t chhân-kap-á lī-khui lí, kap lí hiah ê chhù, chí-ū lâu tī hô--nih ah?  10). I kóng, Bîn-á-ji̍t.  Kóng, Thang chiàu lí ê ōe;  hō͘ lí chai goán ê Siōng-tè Iâ-hô-hoa bô chi̍t-ê ōe pí-phēng--tit.  11). Chhân-kap-á beh lī-khui lí kap lí hiah ê chhù, kap lí ê jîn-sîn, í-ki̍p lí ê peh-sìⁿ, chí-ū lâu tī hô--nih.  12). Mô͘-se A-lûn lī-khui Hoat-ló chhut-khì;  Mô͘-se ūi-tio̍h I só͘ chhe lâi hāi Hoat-ló ê chhân-kap-á kiû kiò Iâ-hô-hoa.  13). Iâ-hô-hoa chiū chiàu Mô͘-se ê ōe lâi kiâⁿ;  kìⁿ-nā tī chhù-lāi, īⁿ-tiong, chhân--nih ê chhân-kap-á lóng sí.  14). Lâng khioh in kui-tui, piàn-tōe lóng chhàu-bī.  15). Hoat-ló khòaⁿ-kìⁿ tāi-chì ū khah-khoan, chiū ngī i ê sim, m̄-thiaⁿ in;  tú-tú chiàu Iâ-hô-hoa só͘ kóng ê.
	16). Iâ-hô-hoa tùi Mô͘-se kóng, Lí kā A-lûn kóng, Chhun-chhut lí ê koáiⁿ-á, phah tōe--nih ê thô͘-hún, hō͘ i tī Ai-ki̍p piàn-tōe pìⁿ-chòe sat-bú.  17). In chiū án-ni kiâⁿ;  A-lûn kia̍h koáiⁿ-á, chhun-chhiú phah tōe--nih ê thô͘-hún, chiū tī lâng kap cheng-siⁿ ê seng-khu lóng ū sat-bú;  tōe--nih ê thô͘-hún tī Ai-ki̍p piàn-tōe lóng piàn-chòe sat-bú.  18). Phok-sū iā ēng in ê siâ-su̍t chiàu án-ni chòe, ài siⁿ-chhut sat-bú, chóng-sī bōe-ōe;  án-ni tī lâng kap cheng-siⁿ ê seng-khu lóng ū sat-bú.  19). Phok-sū tùi Hoat-ló kóng, Che sī Siōng-tè ê chhiú-tōaⁿ;  Hoat-ló ê sim ngī, m̄-thiaⁿ in;  tú-tú chiàu Iâ-hô-hoa só͘ kóng ê.
	20). Iâ-hô-hoa kā Mô͘-se kóng, Lí chheng-chá khí-lâi;  khòaⁿ ah, Hoat-ló beh kàu chúi-piⁿ;  lí khiā tī i ê bīn-thâu-chêng, kā i kóng, Iâ-hô-hoa án-ni kóng, Chún Góa ê peh-sìⁿ khì, thang ho̍k-sāi Góa.  21). Lí nā m̄-chún Góa ê peh-sìⁿ khì, Góa beh chhe kui-tīn ê hô͘-sîn kàu tī lí, kap lí ê jîn-sîn, í-ki̍p lí ê peh-sìⁿ, iā beh ji̍p lí hiah ê chhù;  koh Ai-ki̍p lâng ê chhù, kap in só͘ khiā-khí ê só͘-chāi, lóng beh ū kui-tīn ê hô͘-sîn móa-móa.  22). Tng hit-ji̍t, Góa beh hun-piat Góa ê peh-sìⁿ só͘ khiā-khí ê Ko-san tōe, tī-hia bô beh ū kui-tīn ê hô͘-sîn;  thang hō͘ lí chai Góa tī thiⁿ-ē-tiong chòe Iâ-hô-hoa.  23). Góa beh hun-piat Góa ê peh-sìⁿ kap lí ê peh-sìⁿ;  bîn-á-chài beh ū chit ê sîn-jiah.  24). Iâ-hô-hoa án-ni kiâⁿ; chiū ū hô͘-sîn kui tōa-tīn lâi ji̍p Hoat-ló ê kiong-tiān kap i ê jîn-sîn ê chhù, kap Ai-ki̍p choân-tōe;  tōe in-ūi chit ê kui-tīn ê hô͘-sîn siū pāi-hoāi.  25). Hoat-ló kiò Mô͘-se A-lûn lâi, kóng, Lín khì, tī chit ê tōe chè-sū lín ê Siōng-tè.  26). Mô͘-se kóng, Án-ni kiâⁿ bô ha̍p-gî;  in-ūi goán beh ēng Ai-ki̍p lâng só͘ iàm-ò͘ⁿ ê mi̍h chè-sū Iâ-hô-hoa, goán ê Siōng-tè;  goán nā tī Ai-ki̍p lâng ê ba̍k-chiu-chêng, ēng in só͘ iàm-ò͘ⁿ ê mi̍h lâi hiàn-chè, in kiám bô beh ēng chio̍h-thâu tìm goán mah?  27). Goán beh khì khòng-iá, kiâⁿ saⁿ-ji̍t ê lō͘-chām, chè-sū goán ê Siōng-tè Iâ-hô-hoa, chiàu I só͘ beh hoan-hù goán.  28). Hoat-ló kóng, Góa beh chún lín khì, tī khòng-iá chè-sū Iâ-hô-hoa lín ê Siōng-tè;  to̍k-to̍k m̄-thang khì hn̄g;  lín tio̍h thòe góa kî-tó.  29). Mô͘-se kóng, Góa beh tùi lí chia chhut-khì iā beh kiû Iâ-hô-hoa hō͘ kui-tīn ê hô͘-sîn bîn-á-ji̍t lī-khui Hoat-ló, kap i ê jîn-sîn í-ki̍p i ê peh-sìⁿ;  chóng-sī Hoat-ló m̄-thang koh khúi-chà, m̄-chún peh-sìⁿ khì chè-sū Iâ-hô-hoa.  30). Mô͘-se chiū tùi Hoat-ló hia chhut-khì, kî-tó Iâ-hô-hoa.  31). Iâ-hô-hoa chiū chiàu Mô͘-se ê ōe kiâⁿ, hō͘ kui-tīn ê hô͘-sîn lī-khui Hoat-ló, kap i ê jîn-sîn, í-ki̍p i ê peh-sìⁿ;  bô lâu chi̍t-chiah.  32). Chit-pái Hoat-ló koh ngī i ê sim, m̄-chún peh-sìⁿ khì.

[9]	Iâ-hô-hoa tùi Mô͘-se kóng, Lí ji̍p--khì kìⁿ Hoat-ló, kā i kóng, Iâ-hô-hoa, Hi-pek-lâi lâng ê Siōng-tè, án-ni kóng, Tio̍h chún Góa ê peh-sìⁿ khì, thang ho̍k-sāi Góa.  2). Lí nā m̄-khéng hō͘ in khì, iû-goân bián-kióng lâu in,  3). khòaⁿ ah, Iâ-hô-hoa ê chhiú beh chhun tī lí chhân--nih ê cheng-siⁿ, bé, lû, lo̍k-tô, gû-kûn, iûⁿ-kûn;  beh ū tāng ê un-e̍k.  4). Iâ-hô-hoa beh hun-piat Í-sek-lia̍t ê cheng-siⁿ kap Ai-ki̍p ê cheng-siⁿ;  hoān-nā sio̍k Í-sek-lia̍t lâng ê, bô sí chi̍t-chiah.  5). Iâ-hô-hoa chiū tiāⁿ-tio̍h sî-kî, kóng, Bîn-á-ji̍t Iâ-hô-hoa beh tī chit ê tōe kiâⁿ chit ê sū.  6). Keh-ji̍t Iâ-hô-hoa chiū kiâⁿ chit ê sū;  Ai-ki̍p ê cheng-siⁿ lóng-chóng sí;  chóng-sī Í-sek-lia̍t lâng ê cheng-siⁿ lóng bô sí chi̍t-chiah.  7). Hoat-ló chhe lâng khì, khòaⁿ ah, Í-sek-lia̍t lâng ê cheng-siⁿ, liân chi̍t-chiah iā bô sí.  Chóng-sī Hoat-ló ê sim kò͘-chip, m̄-chún peh-sìⁿ khì.
	8). Iâ-hô-hoa tùi Mô͘-se A-lûn kóng, Lín tio̍h put kúi-nā phóng lô͘--nih ê hé-hu, Mô͘-se tio̍h tī Hoat-ló ê bīn-chêng ǹg-thiⁿ iā--khì;  9). beh tī Ai-ki̍p choân-tōe pìⁿ-chòe tîn-ai;  tī Ai-ki̍p choân-tōe, tī lâng kap cheng-siⁿ ê seng-khu, lóng siⁿ lia̍p-á, chiâⁿ-chòe chhng.  10). In chiū put lô͘--nih ê hé-hu, khiā tī Hoat-ló ê bīn-chêng;  Mô͘-se ǹg-thiⁿ iā--khì, chiū tī lâng kap cheng-siⁿ ê seng-khu siⁿ lia̍p-á, chiâⁿ-chòe chhng.  11). Phok-sū in-ūi lia̍p-á tī Mô͘-se ê bīn-chêng khiā-bōe-tiâu;  in-ūi phok-sū kap it-chhè Ai-ki̍p lâng ê seng-khu lóng ū hit-hō lia̍p-á.  12). Iâ-hô-hoa hō͘ Hoat-ló ê sim ngī, tì-kàu m̄-thiaⁿ in;  tú-tú chiàu Iâ-hô-hoa tùi Mô͘-se só͘ kóng ê.
	13). Iâ-hô-hoa tùi Mô͘-se kóng, Lí chheng-chá khí-lâi, khiā tī Hoat-ló ê bīn-chêng kā i kóng, Iâ-hô-hoa, Hi-pek-lâi lâng ê Siōng-tè, án-ni kóng, Tio̍h chún Góa ê peh-sìⁿ khì, hō͘ in thang ho̍k-sāi Góa.  14). In-ūi chí-chi̍t-pái Góa beh hō͘ Góa it-chhè ê chai-ē kàu tī lí ê sim, kap lí ê jîn-sîn, í-ki̍p lí ê peh-sìⁿ, hō͘ lí chai tī phó͘-thiⁿ-ē bô chi̍t-ê ōe pí-phēng Góa.  15). Góa nā chhun-chhiú, ēng un-e̍k kong-kek lí kap lí ê peh-sìⁿ, lí chiū í-keng bia̍t tī tōe-chiūⁿ;  16). chóng-sī Góa hō͘ lí khiā-chāi, sī tiâu-kò͘-ì beh ēng lí hián-bêng Góa ê tōa koân-lêng, hō͘ Góa ê miâ pò-iông tī piàn-tōe-chiūⁿ.  17). Lí iáu-kú tùi Góa ê peh-sìⁿ chū-ko, m̄-chún in khì mah?  18). Khòaⁿ ah, bîn-á-ji̍t chiong-kūn chit-sî, Góa beh lo̍h tōa-pha̍uh, tùi Ai-ki̍p khai-kok í-lâi bē-bat ū án-ni.  19). Taⁿ lí tio̍h chhe lâng, chiong lí ê cheng-siⁿ kap lí chhân--nih it-chhè só͘-ū--ê, pek in ji̍p--lâi;  hoān-nā tī chhân--nih, bô siu tò--lâi ke--nih-ê, bô-lūn lâng kap cheng-siⁿ, pha̍uh beh lo̍h tī in ê sin-chiūⁿ, in chiū beh sí.  20). Hoat-ló jîn-sîn ê tiong-kan, kiaⁿ-ùi Iâ-hô-hoa ê ōe ê, chiū hō͘ i ê lô͘-po̍k kap cheng-siⁿ cháu ji̍p chhù-lāi;  21). chóng-sī hit-ê bô lia̍h Iâ-hô-hoa ê ōe chòe iàu-kín ê, chiū chiong i ê lô͘-po̍k kap cheng-siⁿ lâu tī chhân--nih.
	22). Iâ-hô-hoa tùi Mô͘-se kóng, Lí ǹg-thiⁿ chhun-chhiú, hō͘ pha̍uh lo̍h tī Ai-ki̍p ê piàn-tōe, phah lâng kap cheng-siⁿ, í-ki̍p chhân--nih ê chhài-soe, thong Ai-ki̍p tōe lóng án-ni.  23). Mô͘-se ǹg-thiⁿ chhun-chhut i ê koáiⁿ-á, Iâ-hô-hoa chiū khí-lûi lo̍h-pha̍uh, ū hé kiâⁿ tī tōe-bīn-chiūⁿ;  Iâ-hô-hoa lo̍h-pha̍uh tī Ai-ki̍p tōe.  24). Tùi án-ni ū pha̍uh , iā ū hé chham tī pha̍uh ê lāi-bīn, chin lī-hāi;  tùi Ai-ki̍p khai-kok í-lâi piàn-tōe bē bat ū án-ni.  25). Tī Ai-ki̍p piàn-tōe, kìⁿ-nā tī chhân--nih-ê, bô-lūn lâng á-sī cheng-siⁿ, lóng hō͘ pha̍uh phah;  pha̍uh iā phah chhân--nih it-chhè ê chhài-soe, koh phah-chi̍h chhân--nih it-chhè ê chhiū-ba̍k.  26). To̍k-to̍k tī Í-sek-lia̍t lâng só͘ tiàm ê Ko-san tōe bô lo̍h-pha̍uh.  27). Hoat-ló chhe lâng kiò Mô͘-se A-lûn lâi, kā in kóng, Chí-chi̍t-pái góa ū hoān-chōe;  Iâ-hô-hoa sī kong-gī, góa kap góa ê peh-sìⁿ sī pháiⁿ.  28). Taⁿ chiah ê chhè-lûi kap pha̍uh í-keng kàu-gia̍h lah;  kiû lín kî-tó Iâ-hô-hoa;  góa chiū chún lín khì, m̄-bián koh tiàm chia.  29). Mô͘-se kā i kóng, Góa chi̍t-ē chhut-siâⁿ chiū beh ǹg Iâ-hô-hoa kia̍h-khí góa siang ki chhiú;  lûi beh soah, pha̍uh iā bô koh lo̍h;  hō͘ lí chai choân-tōe lóng sio̍k tī Iâ-hô-hoa.  30). Chóng-sī lūn-kàu lí kap lí ê jîn-sîn, góa chai lín iáu sī bô kiaⁿ-ùi Iâ-hô-hoa Siōng-tè.  31). Hit-sî môa kap tōa-be̍h siū phah-pháiⁿ;  in-ūi tōa-be̍h í-keng chhut-sūi, môa iā khui-hoe.  32). To̍k-to̍k sió-be̍h kap chho͘-be̍h bô siū phah-pháiⁿ;  in-ūi iáu-bē tōa-châng.  33). Mô͘-se lī-khui Hoat-ló chhut-siâⁿ, kia̍h-khí siang-chhiú ǹg Iâ-hô-hoa, lûi kap pha̍uh chiū soah, hō͘ iā bô koh piàⁿ-lo̍h tōe.  34). Hoat-ló khòaⁿ-kìⁿ hō͘, pha̍uh, kap lûi lóng soah, chiū it-hoat hoān-chōe;  i kap i ê jîn-sîn lóng ngī-sim.  35). Hoat-ló sim ngī, m̄-chún Í-sek-lia̍t lâng khì, tú-tú chiàu Iâ-hô-hoa thok Mô͘-se só͘ kóng ê.

[10]	Iâ-hô-hoa tùi Mô͘-se kóng, Lí ji̍p-khì kìⁿ Hoat-ló;  in-ūi Góa í-keng hō͘ i ê sim, kap i ê jîn-sîn ê sim, kong-ngī, thang hō͘ Góa hián-bêng Góa chiah ê sîn-jiah tī in tiong-kan;  2). iā beh hō͘ lí chiong Góa só͘ chòe tī Ai-ki̍p ê sū, kap Góa tī in tiong-kan só͘ kiâⁿ chiah ê sîn-jiah, thoân hō͘ lí ê kiáⁿ kap lí ê sun thiaⁿ, thang hō͘ lín chai Góa sī Iâ-hô-hoa.  3). Mô͘-se A-lûn chiū khì kìⁿ Hoat-ló, kā i kóng, Iâ-hô-hoa, Hi-pek-lâi lâng ê Siōng-tè, án-ni kóng, Lí tī Góa ê bīn-chêng m̄-khéng ka-kī khiam-pi, beh kàu sím-mi̍h sî ah?  tio̍h chún Góa ê peh-sìⁿ khì, hō͘ in ho̍k-sāi Góa.  4). Lí nā m̄-khéng hō͘ Góa ê peh-sìⁿ khì, khòaⁿ ah, bîn-a-ji̍t Góa beh hō͘ chháu-meh ji̍p lí ê kéng-lāi;  5). in beh jia-khàm tōe-bīn, tì-kàu bōe khòaⁿ-kìⁿ thô͘;  koh beh chia̍h hit-ê tùi chai-ē só͘--chhun--ê, chiū-sī pha̍uh só͘ phah bô liáu ê;  iā beh chia̍h chhân--nih ūi lín só͘ hoat it-chhè ê chhiū-ba̍k;  6). chháu-meh beh chhiong-móa lí ê chhù, kap lí ê chèng jîn-sîn ê chhù, í-ki̍p it-chhè Ai-ki̍p lâng ê chhù, tùi lí ê lāu-pē kap lí ê chó͘-kong chhut-sì kàu taⁿ, bē-bat khòaⁿ-kìⁿ án-ni.  Mô͘-se chiū oa̍t-tńg-sin, lī-khui Hoat-ló chhut-khì.  7). Hoat-ló ê jîn-sîn tùi i kóng, Chit lâng chòe lán ê lô-bāng, beh kàu sím-mi̍h sî ah?  tio̍h chún chiah ê lâng khì ho̍k-sāi Iâ-hô-hoa in ê Siōng-tè;  Ai-ki̍p í-keng pāi-hoāi, lí kiám m̄-chāi mah?  8). Tùi án-ni, Mô͘-se A-lûn siū tiàu tò-tńg--lâi kìⁿ Hoat-ló;  Hoat-ló kā in kóng, Lín khì ho̍k-sāi Iâ-hô-hoa lín ê Siōng-tè;  to̍k-to̍k hiah-ê beh-khì--ê, sī sím-mi̍h hō lâng ah?  9). Mô͘-se kóng, Goán beh kap goán ê siàu-liân lâng lāu-lâng khì, iā beh tòa goán ê kiáⁿ cha-bó͘-kiáⁿ, kap goán ê iûⁿ-kûn gû-kûn chòe chi̍t-ē khì;  in-ūi goán tio̍h siú Iâ-hô-hoa ê choeh.  10). Hoat-ló tùi in kóng, Hó--lah, góa chún lín kap lín ê gín-á khì lah, goān Iâ-hô-hoa kap lín tī-teh;  lín tio̍h kín-sīn, chai-ē tī lín ba̍k-chiu-chêng lah;  11). án-ni bōe-chòe--tit;  lín chiah ê tōa-lâng thang khì ho̍k-sāi Iâ-hô-hoa, in-ūi che sī lín só͘ kiû ê.  Chiū tùi Hoat-ló ê bīn-chêng kóaⁿ in chhut-khì.
	12). Iâ-hô-hoa kā Mô͘-se kóng, Lí chhun-chhiú kí Ai-ki̍p tōe, hō͘ chháu-meh chiūⁿ-lâi Ai-ki̍p tōe, chia̍h tōe--nih it-chhè ê chhài-soe, chiū-sī pha̍uh phah bô liáu ê.  13). Mô͘-se chiū chhun i ê koáiⁿ-á, kí Ai-ki̍p tōe;  Iâ-hô-hoa chiū hō͘ tang-hong thong-ji̍t thong-mî chhe tī tōe--nih; kàu bîn-á-chá-khí, tang-hong chiū chiong chháu-meh chhe--lâi.  14). Chháu-meh chiūⁿ-lâi Ai-ki̍p piàn-tōe, hioh tī Ai-ki̍p ê sì-kéng, lī-hāi kàu-ke̍k;  chiong-chêng bô ū án-ni ê chháu-meh, í-āu iā bô beh án-ni;  15). in-ūi in jia-khàm choân-tōe, tì-kàu tōe lóng o͘-àm;  koh chia̍h tōe-chiūⁿ it-chhè ê chhài-soe, kap chhiū--nih ê ké-chí, pha̍uh só͘ phah bô liáu ê.  Ai-ki̍p piàn-tōe, bô-lūn chhiū-ba̍k, á-sī chhân--nih ê chhài-soe, bô lâu chi̍t-hāng chhiⁿ-chhùi ê mi̍h.  16). Tùi án-ni Hoat-ló kóaⁿ-kín kiò Mô͘-se A-lûn lâi, kóng, Góa tek-chōe lín ê Siōng-tè Iâ-hô-hoa, iā tek-chōe lín.  17). Taⁿ kiû lí, kan-ta chí-chi̍t-pái sià-bián góa ê chōe, kiû lín ê Siōng-tè Iâ-hô-hoa, hō͘ góa thoat-lī chí-chi̍t-pái ê sí-bô.  18). Mô͘-se chiū lī-khui Hoat-ló, khì kiû Iâ-hô-hoa.  19). Iâ-hô-hoa chiū tńg chin-thàu ê sai-hong chiong chháu-meh chhe--khí-lâi, kóaⁿ-ji̍p Âng-hái;  tī Ai-ki̍p ê sì-kéng bô lâu chi̍t-chiah chháu-meh.  20). Chóng-sī Iâ-hô-hoa hō͘ Hoat-ló ê sim ngī, m̄-chún Í-sek-lia̍t lâng khì.
	21). Iâ-hô-hoa kā Mô͘-se kóng, Lí chhun-chhiú ǹg-thiⁿ, hō͘ Ai-ki̍p tōe o͘-àm, chit ê o͘-àm kàu ōe-bong-tit.  22). Mô͘-se chiū chhun-chhiú ǹg thiⁿ, Ai-ki̍p piàn-tōe chiū saⁿ-ji̍t kú o͘-o͘ àm-àm;  23). saⁿ-ji̍t kú lâng bōe khòaⁿ-kìⁿ lâng, iā bô khí-lâi lī-khui i ê só͘-chāi;  to̍k-to̍k Í-sek-lia̍t lâng ê chhù lóng ū kng.  24). Hoat-ló chiū kiò Mô͘-se lâi kóng, Lín khì ho̍k-sāi Iâ-hô-hoa, to̍k-to̍k sī lín ê iûⁿ-kûn gû-kûn tio̍h lâu-teh, lín ê gín-á chiū thang kap lín saⁿ-kap khì.  25). Mô͘-se kóng, Lí iā tio̍h chiong seng-lé kap sio-chè ê mi̍h kau goán ê chhiú, hō͘ goán thang chè-sū Iâ-hô-hoa goán ê Siōng-tè.  26). Goán ê cheng-siⁿ iā tio̍h kap goán khì, liân chi̍t-chiah iā m̄ lâu-teh;  in-ūi goán tio̍h tùi hit tiong-kan chhú i, lâi ho̍k-sāi Iâ-hô-hoa goán ê Siōng-tè;  koh goán iáu-bē kàu hia m̄-chai tio̍h ēng sím-mi̍h ho̍k-sāi Iâ-hô-hoa.  27). Chóng-sī Iâ-hô-hoa hō͘ Hoat-ló ê sim ngī, m̄-khéng hō͘ in khì.  28). Hoat-ló kā Mô͘-se kóng, Lí tio̍h lī-khui góa khì;  lí tio̍h kín-sīn ka-kī, m̄-thang koh kìⁿ góa ê bīn;  in-ūi lí kìⁿ góa ê bīn, hit-ji̍t lí ōe sí.  29). Mô͘-se kóng, Lí án-ni kóng, hó;  góa bô beh koh kìⁿ lí ê bīn lah.

[11]	Iâ-hô-hoa kā Mô͘-se kóng, Góa beh koh hō͘ chi̍t-hāng chai-ē kàu tī Hoat-ló kap Ai-ki̍p , jiân-āu i beh chún lín lī-khui chia;  i chún lín khì ê sî beh kóaⁿ lín lóng tùi chia chhut-khì.  2). Lí tio̍h thoân hō͘ peh-sìⁿ thiaⁿ, hō͘ in lâm-lú ta̍k-lâng tùi in ê chhù-piⁿ thó kim-khì, gûn-khì.  3). Iâ-hô-hoa hō͘ peh-sìⁿ tit-tio̍h un-tián tī Ai-ki̍p lâng ê bīn-chêng;  koh Mô͘-se chit-lâng tī Ai-ki̍p tōe, tī Hoat-ló jîn-sîn ê ba̍k-chiu-tiong, kap peh-sìⁿ ê ba̍k-chiu-tiong, khòaⁿ-chòe chun-tōa.
	4). Mô͘-se kóng, Iâ-hô-hoa án-ni kóng, Iok-lio̍k pòaⁿ-mî, Góa beh chhut-khì piàn kiâⁿ Ai-ki̍p.  5). Kìⁿ-nā tī Ai-ki̍p tōe ê tōa-kiáⁿ, tùi chē-ūi ê Hoat-ló ê tōa-kiáⁿ, kàu tī oe-bō ê lú-pī ê tōa-kiáⁿ, kap it-chhè ê cheng-siⁿ thâu-chúi-siⁿ--ê, lóng beh sí.  6). Ai-ki̍p piàn-tōe beh ū tōa thî-khàu ê siaⁿ, chiong-chêng bē bat ū án-ni, āu-lâi iā bô koh án-ni.  7). Lūn-kàu Í-sek-lia̍t-tiong, bô-lūn sī lâng sī cheng-siⁿ, liân káu iā m̄-káⁿ pūi in;  hō͘ lín chai Iâ-hô-hoa tī Ai-ki̍p lâng kap Í-sek-lia̍t lâng ê tiong-kan ū hun-piat in.  8). Lí hiah ê jîn-sîn, lóng beh lo̍h lâi kìⁿ góa, phak tī góa bīn-chêng, kóng, Kiû lí kap kun-tè lí ê peh-sìⁿ lóng chhut-khì;  jiân-āu góa beh chhut-khì.  Tùi án-ni Mô͘-se tōa siū-khì, lī-khui Hoat-ló chhut-khì.
	9). Iâ-hô-hoa kā Mô͘-se kóng, Hoat-ló bô beh thiaⁿ lín, hō͘ Góa ê kî-sū tī Ai-ki̍p tōe ke-thiⁿ ná chōe.  10). Mô͘-se A-lûn tī Hoat-ló ê bīn-chêng kiâⁿ che it-chhè ê kî-sū;  chóng-sī Iâ-hô-hoa hō͘ Hoat-ló ê sim ngī, m̄-chún Í-sek-lia̍t lâng lī-khui i ê tōe.

[12]	Iâ-hô-hoa tī Ai-ki̍p tōe tùi Mô͘-se A-lûn kóng, Chit ge̍h tio̍h chòe lín ê chiaⁿ-ge̍h, chòe nî-nî ê thâu-chi̍t-ge̍h.  3). Lín tio̍h tùi Í-sek-lia̍t ê choân-hōe kóng, Pún-ge̍h chhoe-cha̍p ji̍t, ta̍k-lâng tio̍h chiàu lāu-pē ê ke, chhú iûⁿ-á, chi̍t-ke chi̍t-chiah.  4). Nā sī chi̍t-ke ê lâng siuⁿ-chió, chi̍t-chiah iûⁿ-á chia̍h-bōe-liáu, i tio̍h kap keh-piah ê chhù-piⁿ, chiàu lâng-gia̍h, saⁿ-kap chhú chi̍t-chiah;  lín pī-pān iûⁿ-á, tio̍h àn-sǹg ta̍k-lâng só͘ ōe chia̍h ê liōng.  5). Lín ê iûⁿ-á tio̍h bô hâ-chhû ê, bē-móa-nî ê iûⁿ-káng-á;  lín tio̍h tùi mî-iûⁿ-tiong, á-sī soaⁿ-iûⁿ-tiong, chhú i, lóng thang;  6). lín tio̍h lâu kàu pún-ge̍h cha̍p-sì ji̍t, hông-hun ê sî, Í-sek-lia̍t choân-hōe ê chèng-lâng tio̍h thâi iûⁿ-á.  7). In tio̍h chhú tām-po̍h huih, boah tī chia̍h iûⁿ-á hit keng chhù, siang-pêng ê mn̂g-khiā kap mn̂g-bâi.  8). Hit-mî tio̍h chia̍h iûⁿ-á ê bah, ēng hé pek i, kap bô-kàⁿ-piáⁿ khó͘-chhài chham-teh chia̍h.  9). M̄-thang chhiⁿ-chhiⁿ chia̍h, koat-toàn m̄-thang ēng chúi chú, tio̍h ēng hé pek;  thâu, kha, kap ngó͘-chōng lóng tio̍h chia̍h.  10). Lóng m̄-thang lâu kè chá-khí, nā lâu kàu kè chá-khí tio̍h ēng hé sio.  11). Lín tio̍h án-ni chia̍h i;  io hâ-tòa, kha chhēng-ôe, chhiú kia̍h koáiⁿ-á, iā tio̍h kóaⁿ-kín chia̍h;  che sī Iâ-hô-hoa ê pôaⁿ-kè-choeh.  12). In-ūi hit-mî Góa beh piàn-kiâⁿ Ai-ki̍p tōe, phah-sí Ai-ki̍p tōe it-chhè thâu-chiūⁿ-siⁿ-ê, bô-lūn lâng kap cheng-siⁿ;  koh beh sím-phòaⁿ Ai-ki̍p it-chhè ê siōng-tè;  Góa chiū-sī Iâ-hô-hoa.  13). Chit ê huih tī lín só͘ khiā-khí ê chhù, beh chòe lín ê kì-hō;  Góa chi̍t-ē khòaⁿ-kìⁿ chit ê huih, chiū tùi lín pôaⁿ-kè--khì;  Góa phah Ai-ki̍p tōe ê sî, chai-ē bô kàu tī lín, lâi bia̍t lín.  14). Lín tio̍h ēng chit-ji̍t chòe kì-liām, siú i chòe Iâ-hô-hoa ê choeh;  lín tio̍h tāi-tāi siú chit ê choeh, chòe éng-oán ê lē.  15). Lín tio̍h chia̍h bô-kàⁿ-piáⁿ chhit-ji̍t kú;  thâu-chi̍t-ji̍t tio̍h tùi lín ta̍k keng chhù tû--khì kàⁿ;  in-ūi tùi thâu-chi̍t ji̍t kàu tē-chhit ji̍t, hoān-nā chia̍h ū kàⁿ ê, beh tùi Í-sek-lia̍t-tiong tû--khì.  16). Thâu-chi̍t ji̍t lín tio̍h ū sèng-hōe, chhit-ji̍t iā tio̍h ū sèng-hōe;  chí nn̄g-ji̍t, tû--khì pī-pān ta̍k-lâng só͘ tio̍h chia̍h ê í-gōa, bô-lūn sím-mi̍h kang lóng m̄-thang chòe.  17). Lín tio̍h siú bô-kàⁿ-choeh;  in-ūi Góa tú-tú tī hit-ji̍t chhōa lín ê kun-tūi tùi Ai-ki̍p tōe chhut-lâi;  só͘-í lín tio̍h siú chit-ji̍t, ta̍k sè-tāi chòe éng-oán ê lē.  18). Tùi chiaⁿ-ge̍h cha̍p-sì ê-hng kàu jī-it ê-hng, lín tio̍h chia̍h bô-kàⁿ-piáⁿ.  19). Tī lín ta̍k keng chhù, chhit-ji̍t-lāi m̄-thang ū kàⁿ;  in-ūi kìⁿ-nā chia̍h ū kàⁿ ê mi̍h, bô-lūn sī kià-kha-ê, á-sī pún-tōe-ê, hit-lâng tio̍h tùi Í-sek-lia̍t hōe-tiong tû--khì.  20). Ū-kàⁿ ê mi̍h, lín lóng m̄-thang chia̍h;  tī lín it-chhè khiā-khí ê só͘-chāi, tio̍h chia̍h bô-kàⁿ-piáⁿ.
	21). Mô͘-se chiū kiò Í-sek-lia̍t chèng tiúⁿ-ló lâi, kā in kóng, Lín ta̍k-lâng tio̍h chiàu ke-kháu chhú iûⁿ-á, thâi i chòe pôaⁿ-kè-choeh.  22). Lín tio̍h the̍h chi̍t-pé ê gû-chhek-chháu, ùn phûn-lāi ê huih, ēng phûn-lāi ê huih boah mn̂g-bâi, kap siang-pêng ê mn̂g-khiā;  lín bô-lūn sím-mi̍h lâng m̄-thang tùi i ê chhù chhut-mn̂g, ti̍t-kàu bîn-á-chá-khí.  23). In-ūi Iâ-hô-hoa beh piàn-kiâⁿ, phah-sí Ai-ki̍p lâng;  I khòaⁿ-kìⁿ huih tī mn̂g-bâi, kap siang-pêng ê mn̂g-khiā, Iâ-hô-hoa chiū beh pôaⁿ-kè hit ê mn̂g, m̄-chún bia̍t sìⁿ-miā-ê ji̍p lín ê chhù, lâi phah-sí lín.  24). Chit ê sū, lín tio̍h siú i, chòe lín kap lín ê kiáⁿ-sun éng-oán ê lē.  25). Āu-lâi lín kàu Iâ-hô-hoa chiàu I só͘ èng-ún siúⁿ-sù lín hit ê tōe, chiū tio̍h siú chit ê lé.  26). Lín ê kiáⁿ-jî nā mn̄g lín, Ūi siáⁿ-sū kiâⁿ chit ê lé?  27). lín chiū tio̍h kóng, Che sī Iâ-hô-hoa pôaⁿ-kè-choeh ê chè;  tng Í-sek-lia̍t lâng tī Ai-ki̍p ê sî, I phah-sí Ai-ki̍p lâng, pôaⁿ-kè Í-sek-lia̍t lâng ê chhù, kiù lán ta̍k-ke.  Tùi án-ni peh-sìⁿ àⁿ-thâu kèng-pài.  28). Í-sek-lia̍t lâng chiū khì án-ni kiâⁿ;  Iâ-hô-hoa só͘ hoan-hù Mô͘-se A-lûn--ê, in chiàu án-ni kiâⁿ.
	29). Kàu pòaⁿ-mî Iâ-hô-hoa chiong Ai-ki̍p tōe só͘ ū ê tōa-kiáⁿ, chiū-sī tùi chē-ūi ê Hoat-ló ê tōa-kiáⁿ kàu kaⁿ-hoān ê tōa-kiáⁿ, í-ki̍p thâu-chúi-siⁿ ê cheng-siⁿ, it-chīn thâi-sí.  30). Hoat-ló kap it-chhè ê jîn-sîn, kap Ai-ki̍p ê chèng-lâng, mî-sî lóng khí-lâi;  tī Ai-ki̍p ū tōa thî-khâu ê siaⁿ, in-ūi bô chi̍t-ke bô sí-lâng.  31). Hoat-ló thàu-mî tiàu Mô͘-se A-lûn kóng, Khí--lâi, kap Í-sek-lia̍t lâng tio̍h tùi góa ê peh-sìⁿ tiong-kan chhut-khì, chiàu lín só͘ kóng ê, khì ho̍k-sāi Iâ-hô-hoa;  iā chiàu lín só͘ kóng ê, liân iûⁿ-kûn gû-kûn tòa-tòa khì;  iā tio̍h kā góa chiok-hok.  33). Ai-ki̍p lâng pek peh-sìⁿ;  kah in kín-kín chhut in ê tōe, kóng, Goán lóng sí--lah.  34). Peh-sìⁿ chiū the̍h bô-kàⁿ ê chhiⁿ-mī, chiong chhiau-mī ê khì-kū pau tī saⁿ-lāi, pē tī keng-thâu-téng.  35). Í-sek-lia̍t lâng chiàu Mô͘-se ê ōe kiâⁿ, tùi Ai-ki̍p thó gûn-khì kim-khì kap i-chiûⁿ.  36). Iâ-hô-hoa hō͘ peh-sìⁿ tit-tio̍h un-tián tī Ai-ki̍p lâng ê bīn-chêng, chiàu in só͘-thó--ê hō͘ in;  tùi án-ni in chhiúⁿ Ai-ki̍p lâng.
	37). Í-sek-lia̍t lâng tùi Lân-sek khì So͘-kat, tû gín-á í-gōa, pō͘-kiâⁿ ê tōa-lâng iok ū la̍k-cha̍p-bān.  38). Koh ū chōe-chōe cha̍p-cho̍k ê lâng, iā ū iûⁿ-kûn gû-kûn chōe-chōe cheng-siⁿ kap in chiūⁿ-khì.  39). In ēng Ai-ki̍p tòa--chhut-lâi ê chhiⁿ-mī pek-chòe bô-kàⁿ-piáⁿ;  bô hoat-kàⁿ, sī in-ūi siū-pek chhut Ai-ki̍p, bōe-ōe iân-chhiân-tit, iā bô ūi ka-kī pī-pān sím-mi̍h chia̍h-mi̍h.  40). Í-sek-lia̍t lâng chhut-gōa tī Ai-ki̍p sì-pah saⁿ-cha̍p nî.  41). Kàu sì-pah saⁿ-cha̍p nî móa, tú-tú hit-ji̍t, Iâ-hô-hoa ê kun-tūi lóng tùi Ai-ki̍p tōe chhut-lâi.  42). Chit-mî tio̍h ūi Iâ-hô-hoa siú i, in-ūi I chhōa in chhut Ai-ki̍p tōe;  che sī Iâ-hô-hoa ê mî, sī Í-sek-lia̍t chèng lâng tāi-tāi só͘ tio̍h siú--ê.
	42). Iâ-hô-hoa tùi Mô͘-se A-lûn kóng, Pôaⁿ-kè-choeh ê lē sī án-ni;  44). gōa-pang lâng lóng m̄-thang chia̍h i;  to̍k-to̍k ta̍k-lâng ēng gûn bóe ê lô͘-po̍k, í-keng kā i kiâⁿ kat-lé, chiū thang chia̍h.  45). Kià-kha-ê kap chhiàⁿ-kang lâng lóng m̄-thang chia̍h.  46). Tio̍h tī chi̍t keng chhù chia̍h i, chi̍t tè bah iā m̄-thang tòa-chhut chhù-gōa;  i ê kut chi̍t-ki iā m̄-thang phah-chi̍h.  47). Í-sek-lia̍t choân-hōe lóng tio̍h siú i.  48). Nā ū gōa-cho̍k lâng chhut-gōa tī lín tiong-kan, ài siú pôaⁿ-kè-choeh lâi ho̍k-sāi Iâ-hô-hoa, i só͘-ū ê ta-po͘-lâng tio̍h siū kat-lé, jiân-āu i thang lâi siú, chiū kap pún-cho̍k ê lâng bô koh-iūⁿ;  chóng-sī bô siū kat-lé ê lâng, lóng m̄-thang chia̍h i.  49). Pún-cho̍k ê lâng kap gōa-cho̍k ê lâng chhut-gōa tī lín tiong-kan, lóng tâng-chi̍t-iūⁿ ê lē.  50). Í-sek-lia̍t chèng-lâng chiū án-ni kiâⁿ, chiàu Iâ-hô-hoa só͘ hoan-hù Mô͘-se A-lûn ê khì chòe.  51). Tng hit-ji̍t Iâ-hô-hoa chhōa Í-sek-lia̍t lâng, chiàu in ê kun-tūi, chhut Ai-ki̍p tōe.

[13]	Iâ-hô-hoa hoan-hù Mô͘-se kóng, Í-sek-lia̍t-tiong, bô-lūn lâng kap cheng-siⁿ, kìⁿ-nā thâu-chiūⁿ ê tōa-kiáⁿ, lóng tio̍h hun-piat chòe-sèng, kui tī Góa;  in-ūi pún sī Góa ê.
	3). Mô͘-se kā peh-sìⁿ kóng, Lín tio̍h kì-liām chit-ji̍t, chiū-sī lín tùi Ai-ki̍p tōe, tùi chòe lô͘-châi ê ke, chhut-lâi;  in-ūi Iâ-hô-hoa ēng tōa koân-lêng ê chhiú chhōa lín tùi chia chhut;  ū kàⁿ ê piáⁿ lóng m̄-thang chia̍h.  4). Tī A-pit ge̍h-kan, chit-ji̍t sī lín chhut-lâi ê ji̍t.  5). Chiong-lâi Iâ-hô-hoa chhōa lín ji̍p Ka-lâm, Hek, A-mô͘-lī, Hi-bī, Iâ-pò͘-su, hiah ê cho̍k ê tōe, chiū-sī tùi lí ê chó͘-kong chiù-chōa èng-ún hō͘ lí, hit ê lâu lin kap bi̍t ê tōe, hit-sî lí tio̍h tī chit-ge̍h-kan siú chit ê lé.  6). Lí tio̍h chia̍h bô-kàⁿ-piáⁿ chhit-ji̍t;  kàu tē-chhit ji̍t chiū-sī Iâ-hô-hoa ê choeh.  7). Chí chhit-ji̍t kú tio̍h chia̍h bô-kàⁿ-piáⁿ;  tī lí ê sì-kéng lāi, m̄-thang khòaⁿ-kìⁿ lí ū hē-kàⁿ ê piáⁿ, iā m̄-thang khòaⁿ-kìⁿ lí ū kàⁿ-bú.  8). Tng hit-ji̍t, lí tio̍h kā lí ê kiáⁿ kóng, Che sī in-ūi Iâ-hô-hoa, tī góa chhut Ai-ki̍p ê sî, só͘ kā góa kiâⁿ ê sū.  9). Che beh kā lí chòe kì-hō tī lí ê chhiú, chòe kì-liām tī lí ê thâu-hia̍h;  hō͘ Iâ-hô-hoa ê lu̍t-hoat siông-siông tī lí ê chhùi;  in-ūi Iâ-hô-hoa bat ēng tōa koân-lêng ê chhiú chhōa lí chhut Ai-ki̍p;  10). só͘-í ta̍k-nî kàu-kî lí tio̍h siú chit ê lē.
	11). Chiong-lâi Iâ-hô-hoa beh chiàu I tùi lí kap lí ê chó͘-kong chiù-chōa ê, chhōa lí ji̍p Ka-lâm lâng ê tōe, chiong chit ê tōe siúⁿ-sù lí;  12). hit-sî lí tio̍h chiong it-chhè thâu-thai ê ta-po͘-kiáⁿ kap só͘ ū thâu-chúi kang ê cheng-siⁿ, kui hō͘ Iâ-hô-hoa;  chiah-ê lóng sio̍k Iâ-hô-hoa.  13). Kìⁿ-nā thâu-chúi-siⁿ ê lû, tio̍h ēng iûⁿ-á thòe-sio̍k;  nā bô beh thòe-sio̍k, chiū tio̍h kòng-chi̍h i ê ām-kún;  kìⁿ-nā lí thâu-chiūⁿ ê ta-po͘-kiáⁿ lóng tio̍h thòe-sio̍k.  14). Ji̍t-āu lí ê kiáⁿ mn̄g lí kóng, Che sī sím-mi̍h iân-kò͘?  lí tio̍h tùi i kóng, Iâ-hô-hoa ēng tōa koân-lêng ê chhiú, chhōa goán tùi Ai-ki̍p, tùi chòe lô͘-châi ê ke, chhut-lâi.  15). Hit-sî Hoat-ló kò͘-chip m̄-chún goán khì, Iâ-hô-hoa chiū chiong Ai-ki̍p tōe só͘-ū thâu-thai-ê, bô-lūn sī lâng ê tōa-kiáⁿ, á-sī cheng-siⁿ ê thâu-chúi-ê, lóng hāi-sí;  in-ūi án-ni, góa chiong thâu-chúi ê kang-ê hiàn hō͘ Iâ-hô-hoa chòe-chè;  to̍k-to̍k góa ê tōa-kiáⁿ lóng ēng thòe-sio̍k.  16). Che beh chòe kì-hō tī lí ê chhiú, chòe kì-liām hâ tī lí ê thâu-hia̍h;  in-ūi Iâ-hô-hoa ēng tōa koân-lêng ê chhiú, chhōa goán tùi Ai-ki̍p chhut-lâi.
	17). Hoat-ló chún peh-sìⁿ khì ê sî, Hui-lī-sū tōe ê lō͘ sui-jiân khah-kūn, chóng-sī Siōng-tè bô chhōa in tùi hia khì;  in-ūi Siōng-tè kóng, Kiaⁿ-liáu peh-sìⁿ tú-tio̍h kau-chiàn, chiū thè-hóe, tò-tńg-khì Ai-ki̍p.  18). Só͘-í Siōng-tè chhōa peh-sìⁿ oan tùi Âng-hái khòng-iá hit-tiâu lō͘ khì;  Í-sek-lia̍t lâng lóng pâi tūi-ngó͘, tùi Ai-ki̍p tōe chhut-khì.  19). Mô͘-se tòa Iok-sek ê kut-thâu kap i khì;  in-ūi Iok-sek bat chhiat-chhiat kah Í-sek-lia̍t lâng chiù-chōa, tùi in kóng, Siōng-tè tek-khak koàn-kò͘ lín, lín tio̍h tòa góa ê kut-thâu tùi chia saⁿ-kap khì.  20). In tùi So͘-kat khí-sin, chat-iâⁿ tī kūn khòng-iá ê Í-thóng.  21). Iâ-hô-hoa kiâⁿ tī in ê thâu-chêng, ji̍t--sî tī hûn-thiāu-tiong chhōa in ê lō͘, mî--sî tī hé-thiāu-tiong kng-chiò in;  hō͘ in ji̍t-mî lóng thang kiâⁿ.  22). Ji̍t--sî ê hûn-thiāu, mî--sî ê hé-thiāu, lóng bô lī-khui peh-sìⁿ ê thâu-chêng.

[14]	Iâ-hô-hoa kā Mô͘-se kóng, Lí hoan-hù Í-sek-lia̍t lâng oa̍t-tò-tńg, chat-iâⁿ tī Pí-hap-hi-lio̍k ê thâu-chêng, tī Bi̍t-toa̍t kap hái ê tiong-kan, tī Pa-le̍k-sé-hun ê thâu-chêng, tī hit tùi-bīn chat-iâⁿ tī hái-piⁿ.  3). Hoat-ló beh gī-lūn Í-sek-lia̍t lâng kóng, In tī tōe-tiong se̍h bô lō͘, khòng-iá kā in ûi-khùn teh.  4). Góa beh hō͘ Hoat-ló ê sim ngī, i beh tui-jip in;  Góa chiū tī Hoat-ló kap i ê choân-kun lâi tit-tio̍h êng-kng;  Ai-ki̍p lâng chiū chai Góa sī Iâ-hô-hoa.  In chiū án-ni kiâⁿ.  5). Ū lâng pò Ai-ki̍p ông kóng, Hit ê peh-sìⁿ cháu-khì;  Hoat-ló kap i ê jîn-sîn tùi-thāi hit ê peh-sìⁿ ê sim chiū piàn-ōaⁿ, kóng, Lán chún Í-sek-lia̍t lâng khì, bô koh ho̍k-sāi lán, che sī sím-mi̍h iân-kò͘ ah?  6). Hoat-ló chiū pī-pān i ê chhia, tòa i ê peh-sìⁿ saⁿ-kap khì.  7). Iā tòa la̍k-pah tiuⁿ te̍k-pia̍t chhia, kap Ai-ki̍p só͘ ū ê chhia, ta̍k tiuⁿ chhia lóng ū peng-thâu teh koán.  8). Iâ-hô-hoa hō͘ Ai-ki̍p ông Hoat-ló ê sim ngī;  i chiū tui-jip Í-sek-lia̍t lâng;  nā-sī Í-sek-lia̍t lâng khò tōa koân-lêng ê chhiú chhut-khì.  9). Ai-ki̍p lâng tui-jip in, Hoat-ló it-chhè ê bé, chhia, kap i ê bé-peng, kap i ê kun-tūi, chiū tī hái-piⁿ óa-kūn Pí-hap-hi-lio̍k, tī Pa-le̍k-sé-hun ê tùi-bīn, tī in an-iâⁿ ê só͘-chāi, jip-tio̍h in.  10). Hoat-ló kūn-óa ê sî, Í-sek-lia̍t lâng kia̍h-ba̍k khòaⁿ-kìⁿ Ai-ki̍p lâng jip-óa--lâi, chiū chin kiaⁿ, âu-kiò Iâ-hô-hoa.  11). In tùi Mô͘-se kóng, Kiám sī Ai-ki̍p bô thióng-tōe, lí chiah chhōa goán chhut-lâi sí tī khòng-iá mah?  lí siáⁿ-sū án-ni khoán-thāi goán, chhōa goán chhut Ai-ki̍p ah?  12). Goán tī Ai-ki̍p kiám bô tùi lí án-ni kóng, Bo̍h-tit chhap goán, chhut-chāi goán ho̍k-sāi Ai-ki̍p lâng mah?  In-ūi ho̍k-sāi Ai-ki̍p lâng, khah-tit sí tī khòng-iá.  13). Mô͘-se tùi peh-sìⁿ kóng, M̄-bián kiaⁿ, chòe lín khiā-teh, khòaⁿ Iâ-hô-hoa kin-á-ji̍t ūi-tio̍h lín só͘ beh kiâⁿ ê chín-kiù;  in-ūi lín kin-á-ji̍t só͘ khòaⁿ-kìⁿ ê Ai-ki̍p lâng, tek-khak éng-oán bô koh khòaⁿ-kìⁿ.  14). Iâ-hô-hoa beh ūi lín kau-chiàn, chòe lín tiām-tiām, bo̍h chòe-siaⁿ.
	15). Iâ-hô-hoa tùi Mô͘-se kóng, Lí siáⁿ-sū âu-kiò Góa ah?  lí tio̍h kah Í-sek-lia̍t lâng chìn-chêng khì.  16). Lí kia̍h koáiⁿ-á chhun-chhiú kí hái, lâi pun-khui i;  Í-sek-lia̍t lâng beh tī hái-tiong kiâⁿ ta-tōe;  to̍k-to̍k Góa, Góa beh hō͘ Ai-ki̍p lâng ê sim ngī, in beh tè--lo̍h-khì;  Góa beh tī Hoat-ló kap i ê choân-kun, i ê chhia, i ê bé-peng, lâi tit-tio̍h êng-kng.  18). Góa tī Hoat-ló kap i ê chhia, i ê bé-peng, tit-tio̍h êng-kng ê sî, Ai-ki̍p lâng chiū chai Góa sī Iâ-hô-hoa.  19). Siōng-tè ê sù-chiá, pún kiâⁿ tī Í-sek-lia̍t ê iâⁿ-chêng--ê, sóa lâi kiâⁿ tī in ê āu-bīn;  hûn-thiāu iā tùi in ê thâu-chêng, sóa lâi khiā tī in ê āu-bīn,  20). tī Ai-ki̍p iâⁿ kap Í-sek-lia̍t iâⁿ ê tiong-kan;  hit-pêng ū hûn ū o͘-àm, chit-pêng mî--sî hoat-chhut kng;  thong-mî nn̄g pêng bōe saⁿ-kūn.  21). Mô͘-se chiū chhun-chhiú kí hái, Iâ-hô-hoa thong-mî hō͘ tang-hong tōa khí, hō͘ hái thè--khì, chúi chiū pun-khui, hái chiū chiâⁿ-chòe ta-tōe.  22). Í-sek-lia̍t lâng lo̍h hái-tiong kiâⁿ ta-tōe, chúi tī in ê siang-pêng chiâⁿ-chòe chhiûⁿ-piah.  23). Ai-ki̍p lâng tui-jip--in;  Hoat-ló it-chhè ê bé, chhia, kap bé-peng, lóng tè in kàu hái-tiong.  24). Kàu thiⁿ beh kng ê sî, Iâ-hô-hoa tùi hûn kap hé ê thiāu-tiong àⁿ-lo̍h, khòaⁿ Ai-ki̍p ê kun-tūi, phah-loān in ê tūi-ngó͘;  25). koh hō͘ in ê chhia-lûn lak-lo̍h, oh-tit kiâⁿ;  tì-kàu Ai-ki̍p lâng kóng, Lán tio̍h tùi Í-sek-lia̍t lâng ê bīn-chêng tô-cháu, in-ūi Iâ-hô-hoa ūi-tio̍h in kap Ai-ki̍p lâng kau-chiàn.
	26). Iâ-hô-hoa kā Mô͘-se kóng, Lí chhun-chhiú kí hái, hō͘ chúi tò-tńg--lâi im Ai-ki̍p lâng, kap in ê chhia, in ê bé-peng.  27). Mô͘-se chiū chhun-chhiú kí hái;  kàu thiⁿ chi̍t-ē kng, hái-chúi koh chiàu-kū;  Ai-ki̍p lâng tô-cháu, chúi cha̍h tī in ê thâu-chêng;  Iâ-hô-hoa chiū chiong Ai-ki̍p lâng chhia-tó tī hái-tiong.  28). Chúi chiū hoan-lâu, im-ba̍t hiah ê chhia kap bé-peng;  Hoat-ló ê choân-kun tè Í-sek-lia̍t lâng lo̍h hái--ê, liân chi̍t-ê iā bô lâu-teh.  29). Chóng-sī Í-sek-lia̍t lâng tī hái-tiong kiâⁿ ta-tōe, chúi tī in ê siang-pêng chiâⁿ-chòe in ê chhiûⁿ-piah.  30). Hit-ji̍t Iâ-hô-hoa án-ni kiù Í-sek-lia̍t lâng thoat-lī Ai-ki̍p lâng ê chhiú;  Í-sek-lia̍t lâng khòaⁿ-kìⁿ Ai-ki̍p lâng ê sin-si tī hái-piⁿ.  31). Í-sek-lia̍t lâng khòaⁿ-kìⁿ Iâ-hô-hoa tùi Ai-ki̍p lâng só͘ kiâⁿ ê tōa-sū, chiū kèng-ùi Iâ-hô-hoa; koh sìn-ho̍k Iâ-hô-hoa kap I ê lô͘-po̍k Mô͘-se.

[15]	Hit-sî Mô͘-se kap Í-sek-lia̍t lâng chhiùⁿ chit ê koa ó-ló Iâ-hô-hoa, kóng;
	Góa beh chhiùⁿ-koa o-ló Iâ-hô-hoa, in-ūi I chì-koâiⁿ chì-tōa;
	Chiong bé kap khiâ-bé--ê hiat tī hái-tiong.
2).	Iâ-hô-hoa sī góa ê khùi-la̍t, sī góa ê si-ko,
	Iā sī chòe góa chín-kiù ê Chú; 
	I sī góa ê Siōng-tè, góa beh o-ló--I,
	Sī góa ê pē ê Siōng-tè, góa beh chun I chòe-tōa.
3).	Iâ-hô-hoa sī chiàn-sū;
	I ê miâ sī Iâ-hô-hoa.
4).	Hoat-ló ê chhia, kap i ê kun-peng, Iâ-hô-hoa hiat i tī hái-tiong;
	I te̍k-pia̍t kéng ê kun-tiúⁿ, lóng tîm tī Âng-hái.
5).	Chhim-ian khàm--in;
	In chhin-chhiūⁿ chio̍h-thâu, tūi kàu chhim ê só͘-chāi.
6).	Iâ-hô-hoa ah, Lí ê chiàⁿ-chhiú tián-chhut lêng-le̍k, tit-tio̍h êng-kng;
	Iâ-hô-hoa ah, Lí ê chiàⁿ-chhiú phah-chhùi tùi-te̍k.
7).	Lí hoat-chhut tōa ui-giâm, chhia-tó hiah-ê khí-lâi kong-kek Lí--ê;
	Lí hoat-chhut tōa siū-khì, sio-húi in chhin-chhiūⁿ sio-chháu.
8).	Lí hoat-chhut phīⁿ-tiong ê khì, chúi chiū ná-chhèng ná-koâiⁿ,
	Tōa-chúi khiā--khí-lâi chhin-chhiūⁿ kui-tui;
	Hái-tiong ê chhim-chúi kian-tēng.
9). 	Tùi-te̍k kóng,
	Góa beh tui in, góa beh jip-tio̍h in, góa beh pun só͘ chhiúⁿ ê mi̍h;
	Góa beh tī in lâi chiok góa ê sim-goān;
	Góa beh pu̍ih-to, góa ê chhiú beh bia̍t in.
10).	Lí chi̍t-ē pûn-hong, hái chiū khàm-ba̍t--in;
	In chhin-chhiūⁿ iân, tîm tī tōa-chúi-tiong.
11).	Iâ-hô-hoa ah, chiah ê siōng-tè ê tiong-kan, chī-chūi ōe chhin-chhiūⁿ Lí?
	Chī-chūi chhin-chhiūⁿ Lí, chì-sèng thang êng-kng,
	Ui-giâm thang o-ló, kiâⁿ-chhut kî-sū?
12).	Lí chhun-chhut chiàⁿ-chhiú,
	Tōe chiū thun-bia̍t--in.
13).	Lí ēng Lí ê chû-ài, chhōa Lí só͘ kiù-sio̍k ê peh-sìⁿ;
	Lí ēng Lí ê koân-lêng, chhōa in ji̍p Lí sèng ê só͘-chāi.
14).	Lia̍t-pang thiaⁿ-kìⁿ chiū ngia̍uh-ngia̍uh-chhoah;
	Khiā-khí tī Hui-lī-sū tōe ê, tú-tio̍h thòng-khó͘.
15).	Hit-sî Í-tong ê cho̍k-tiúⁿ gông-ngia̍h;
	Mô͘-ap eng-hiông ê lâng tì-kàu ngia̍uh-ngia̍uh-chhoah,
	Ka-lâm tōe khiā-khí ê peh-sìⁿ, sim lóng siau-iûⁿ.
16).	Gông-ngia̍h kiaⁿ-hiâⁿ kàu tī in;
	Iâ-hô-hoa ah, in-ūi Lí ê chhiú ê tōa koân-lêng, in tiāⁿ-tiāⁿ chhin-chhiūⁿ chio̍h-thâu,
	Thèng-hāu Lí ê peh-sìⁿ keng-kè,
	Thèng-hāu Lí só͘ tit-tio̍h ê peh-sìⁿ kè--khì.
17).	Lí beh chhōa in ji̍p--khì, chai-pôe in tī Lí ê sán-gia̍p ê soaⁿ,
	Iâ-hô-hoa ah, chiū-sī Lí ūi ka-kī só͘ pī-pān khiā-khí ê só͘-chāi,
	Chú ah, chiū-sī Lí ê chhiú só͘ kiàn-li̍p ê sèng-só͘.
18).	Iâ-hô-hoa beh chòe-ông, ti̍t-kàu éng-oán.
19). In-ūi Hoat-ló ê bé, kap i ê chhia, i ê bé-peng, kàu tī hái-tiong, Iâ-hô-hoa hō͘ hái-chúi hoan-lâu im-ba̍t--in;  to̍k-to̍k Í-sek-lia̍t lâng tī hái-tiong kiâⁿ ta-tōe.  20). A-lûn ê tōa-chí lú sian-ti Bí-lī-àm, chhiú--nih kia̍h lin-long-kó͘, chèng hū-lú iā tè i chhut-khì, kia̍h lin-long-kó͘ thiàu-bú.  21). Bí-lī-àm hō só͘-chhiùⁿ-ê kóng, 
	Lín tio̍h chhiùⁿ-koa o-ló Iâ-hô-hoa, in-ūi I chì-koâiⁿ chì-tōa;
	Chiong bé kap khiâ-bé--ê, hiat tī hái-tiong.
	22). Mô͘-se chhōa Í-sek-lia̍t lâng tùi Âng-hái chìn-chêng kiâⁿ; in chhut-khì, kàu Su-jíⁿ ê khòng-iá;  tī khòng-iá kiâⁿ saⁿ-ji̍t, chhē bô chúi.  23). Kàu Má-la̍h ê sî, Má-la̍h ê chúi bōe lim--tit, in-ūi chúi khó͘;  só͘-í miâ hit ê tōe kiò Má-la̍h.  24). Peh-sìⁿ chiū tùi Mô͘-se ai-oàn kóng, goán beh lim sím-mi̍h ah?  25). Mô͘-se kiû-kiò Iâ-hô-hoa;  Iâ-hô-hoa chí-sī i chi̍t châng chhiū, i chiū hiat i tī chúi--nih, chúi chiū piàn-kam.  I tī-hia, ūi in tēng lu̍t-lē hoat-tō͘, tī-hia chhì-giām in.  26). Koh kóng, Lí nā tì-ì thiaⁿ Iâ-hô-hoa lí ê Siōng-tè ê siaⁿ, koh kiâⁿ I só͘ khòaⁿ chòe ha̍p-gî ê sū, liû-sim thiaⁿ I ê kài-bēng, siú I it-chhè ê lu̍t-lē, chiū Góa hō͘ Ai-ki̍p lâng só͘ tú-tio̍h ê phòa-pīⁿ, tek-khak bô hō͘ lí tú-tio̍h;  in-ūi Góa Iâ-hô-hoa sī i-tī lí--ê.
	27). In kàu Í-lîm, tī-hia ū cha̍p-jī ê chúi-chôaⁿ, chhit-cha̍p châng ê chó-chhiū;  in chiū tī-hia ê chúi-piⁿ chat-iâⁿ.

[16]	In tùi Í-lîm khí-sin, tī chhut Ai-ki̍p tōe í-āu, tē-jī ge̍h cha̍p-gō͘ ji̍t, Í-sek-lia̍t lâng choân-hōe kàu Í-lîm kap Se-nái ê tiong-kan, Sìn ê khòng-iá.  2). Í-sek-lia̍t lâng choân-hōe tī khòng-iá ai-oàn Mô͘-se A-lûn.  3). Í-sek-lia̍t lâng tùi in kóng, M̄-ta̍t-tio̍h goán tī Ai-ki̍p tōe sí tī Iâ-hô-hoa ê chhiú.  Hit-sî goán ū bah móa-tiáⁿ, ū piáⁿ thang chia̍h kàu-pá;  lín chhōa goán chhut--lâi kàu chit ê khòng-iá, sī beh hō͘ chit ê choân-hōe lóng gō-sí.  4). Iâ-hô-hoa tùi Mô͘-se kóng, Khòaⁿ ah, Góa beh tùi thiⁿ lo̍h bí-niû hō͘ lín;  peh-sìⁿ tio̍h chhut-khì, ta̍k-ji̍t khioh ta̍k-ji̍t ê gia̍h;  Góa thang chhì-giām in, khòaⁿ in beh thàn Góa ê hoat-tō͘ á m̄.  5). Kàu tē-la̍k ji̍t, in tio̍h chiong só͘ khioh ji̍p--lâi-ê, pī-pan hó-sè, pí ta̍k-ji̍t só͘-khioh-ê têng-pē chōe.  6). Mô͘-se A-lûn tùi Í-sek-lia̍t chèng-lâng kóng, Kàu ê-hng lín beh chai, chhōa lín chhut Ai-ki̍p tōe ê sī Iâ-hô-hoa.  7). Bîn-á-chá-khí lín beh khòaⁿ-kìⁿ Iâ-hô-hoa ê êng-kng;  in-ūi Iâ-hô-hoa thiaⁿ-kìⁿ lín ai-oàn I;  goán sǹg sím-mi̍h, lín kèng-jiân ai-oàn goán?  8). Mô͘-se koh kóng, Iâ-hô-hoa ê-hng-sî beh hō͘ lín chia̍h-bah, chá-khí-sî beh hō͘ lín chia̍h-piáⁿ kàu pá;  in-ūi lín ai-oàn Iâ-hô-hoa, I lóng thiaⁿ-kìⁿ;  goán sǹg sím-mi̍h?  lín m̄-sī ai-oàn goán, sī ai-oàn Iâ-hô-hoa.  9). Mô͘-se tùi A-lûn kóng, Lí tio̍h kā Í-sek-lia̍t lâng choân-hōe kóng, Lín tio̍h chiū-kūn Iâ-hô-hoa ê bīn-chêng;  in-ūi I í-keng thiaⁿ-kìⁿ lín ê ai-oàn lah.  10). A-lûn tú-tú tùi Í-sek-lia̍t lâng choân-hōe kóng-ōe ê sî, in ǹg khòng-iá teh khòaⁿ, khòaⁿ ah, Iâ-hô-hoa ê êng-kng tī hûn-tiong hián-hiān.  11). Iâ-hô-hoa tùi Mô͘-se kóng,  12). Góa í-keng thiaⁿ-kìⁿ Í-sek-lia̍t lâng ê ai-oàn;  lí tio̍h kā in kóng, Kàu hông-hun ê sî, lín beh chia̍h-bah, chá-khí beh ū piáⁿ thang chia̍h-pá;  lín chiū-chai Góa sī Iâ-hô-hoa lín ê Siōng-tè.  13). Kàu ê-hng ū ian-chhun pe--lâi, jia-khàm iâⁿ-pôaⁿ;  thiⁿ-kng-chá tī iâⁿ-pôaⁿ sì-ûi ê tōe-bīn, ū chi̍t-têng ê lō͘-chúi.  14). Lō͘-chúi ta ê sî, khòaⁿ ah, khòng-iá ê tōe-bīn ū sòe-sòe îⁿ-îⁿ ê mi̍h;  sòe kàu chhin-chhiūⁿ sng.  15). Í-sek-lia̍t lâng khòaⁿ-kìⁿ, m̄-chai sī sím-mi̍h, tāi-ke saⁿ-kap kóng, Che sī sím-mi̍h ah?  Mô͘-se kā in kóng, Che chiū-sī Iâ-hô-hoa hō͘ lín chia̍h ê piáⁿ.  16). Iâ-hô-hoa só͘ hoan-hù--ê sī án-ni;  lín tio̍h chiàu ta̍k-lâng só͘ ōe chia̍h ê liōng lâi khioh, ta̍k-lâng ūi i pò͘-pîⁿ-lāi ê lâng, chiàu i ê lâng-gia̍h lâi khioh, chi̍t-lâng chi̍t gô-mûi-jíⁿ.  17). Í-sek-lia̍t lâng chiàu án-ni kiâⁿ, ū-ê khioh chōe, ū-ê khioh chió.  18). Kàu ēng gô-mûi-jíⁿ niû i, khioh chōe--ê bô chhun, khioh chió--ê iā bô khiàm;  ta̍k-lâng chiàu in ōe chia̍h ê liōng lâi khioh i.  19). Mô͘-se kā in kóng, Lâng m̄-thang chiong só͘ chhun--ê lâu kàu kè chá-khí.  20). Chóng-sī in bô thiaⁿ Mô͘-se ê ōe, ū lâng lâu kàu kè chá-khí, chiū siⁿ-thang chhàu-bī;  Mô͘-se siū-khì in.  21). In ta̍k chá-khí, chiàu ta̍k-lâng ōe chia̍h ê liōng khioh i;  ji̍t-thâu chi̍t-ē pha̍k, chiū iûⁿ--khì.  22). Kàu tē-la̍k ji̍t, in khioh têng-pē ê gia̍h, ta̍k-lâng nn̄g gô- mûi-jíⁿ;  choân-hōe hiah ê thâu-lâng lâi kā Mô͘-se kóng.  23). Mô͘-se kā in kóng, Iâ-hô-hoa án-ni kóng, bîn-á-ji̍t sī tiōng-iàu ê an-hioh, chiū-sī ho̍k-sāi Iâ-hô-hoa sèng ê an-hioh-ji̍t;  lín ài pek--ê chiū pek i, ài chú--ê chiū chú i;  só͘-chhun--ê, tio̍h ka-kī siu--teh, lâu kàu kè chá-khí.  24). In chiū chiàu Mô͘-se só͘ hoan-hù siu-teh lâu kàu kè chá-khí, iā bô chhàu-bī, lāi-bīn iā bô thâng.  25). Mô͘-se kóng, Lín kin-á-ji̍t chia̍h chit-ê, in-ūi kin-á-ji̍t sī ho̍k-sāi Iâ-hô-hoa ê an-hioh-ji̍t;  lín tī chhân-iá, kin-á-ji̍t tek-khak chhē-bô.  26). La̍k-ji̍t-kan thang khioh, tē-chhit ji̍t sī an-hioh-ji̍t, hit-ji̍t chiū bô.  27). Tē-chhit-ji̍t peh-sìⁿ-tiong ū lâng chhut-khì khioh, iā chhē-bô.  28). Iâ-hô-hoa tùi Mô͘-se kóng, Lín m̄-khéng siú Góa ê bēng-lēng, Góa ê lu̍t-hoat, beh kàu tī-sî ah?  29). Lîn tio̍h khòaⁿ, Iâ-hô-hoa í-keng chiong an-hioh-ji̍t siúⁿ-sù lín,  só͘-í tē-la̍k ji̍t I hō͘ lín nn̄g-ji̍t ê bí-niû, tē-chhit ji̍t ta̍k-lâng tio̍h tiàm ka-kī ê só͘-chāi, lóng m̄-thang chhut-khì.  30). Tùi án-ni peh-sìⁿ chiū tī tē-chhit ji̍t an-hioh.
	31). Chit ê mi̍h, Í-sek-lia̍t-ke kiò i chòe má-ná;  khoán-sit chhin-chhiūⁿ oân-sui-jîn, sek-tì sī pe̍h--ê, chu-bī chhin-chhiūⁿ chham-bi̍t ê piáⁿ.  32). Mô͘-se kóng, Iâ-hô-hoa án-ni hoan-hù, tio̍h chiong chi̍t gô-mûi-jíⁿ tīⁿ-tīⁿ ê má-ná , lâu kàu lín ê āu-tāi, hō͘ in khòaⁿ Góa tng-ji̍t chhōa lín chhut Ai-ki̍p-tōe, tī khòng-iá só͘ hō͘ lín chia̍h ê piáⁿ.  33). Mô͘-se kā A-lûn kóng, Lí the̍h chi̍t ê khì-kū, tóe chi̍t gô-mûi-jíⁿ tīⁿ-tīⁿ ê má-ná, khǹg tī Iâ-hô-hoa ê bīn-chêng, lâu kàu lín ê āu-tāi.  34). A-lûn chiàu Iâ-hô-hoa só͘ hoan-hù Mô͘-se--ê, chiong má-ná hē tī kan-chèng ê iok-kūi chêng lâu-teh.  35). Í-sek-lia̍t lâng chia̍h má-ná kiōng sì-cha̍p nî kú, ti̍t-kàu in kàu tī ū lâng khiā-khí ê tōe.  In chia̍h má-ná, ti̍t-kàu in kàu Ka-lâm ê kéng-kài.  36). Chi̍t gô-mûi-jíⁿ chiū-sī i-hoat ê cha̍p-hūn-chi̍t.

[17]	Í-sek-lia̍t lâng choân-hōe thàn Iâ-hô-hoa ê bēng-lēng, chiàu lō͘-chām, tùi Sìn ê khòng-iá, chìn-chêng kiâⁿ, tī Lī-hui-tèng chat-iâⁿ, peh-sìⁿ bô chúi thang lim.  2). Peh-sìⁿ chiū kap Mô͘-se kè-kàu kóng, Hō͘ goán ū chúi thang lim.  Mô͘-se kā in kóng, Lín siáⁿ-sū kap góa kè-kàu, siáⁿ-sū chhì Iâ-hô-hoa ah?  3). Peh-sìⁿ tī-hia chin chhùi-ta, ài lim chúi;  chiū ai-oàn Mô͘-se kóng, Lí siáⁿ-sū chhōa goán tùi Ai-ki̍p chiūⁿ--lâi, hō͘ goán kap goán ê kiáⁿ-jî, goán ê cheng-siⁿ, lóng chhùi-ta sí ah?  4). Mô͘-se chiū kiû-kiò Iâ-hô-hoa kóng, Góa tùi chit ê peh-sìⁿ beh cháiⁿ-iūⁿ chòe ah?  in chha-put-to beh ēng chio̍h-thâu tìm góa.  5). Iâ-hô-hoa kā Mô͘-se kóng, Lí chòe peh-sìⁿ ê thâu-chêng kiâⁿ, chhōa Í-sek-lia̍t ê tiúⁿ-ló kúi-nā lâng kap lí khì, lí ê chhiú tio̍h kia̍h chêng-ji̍t phah hô-chúi ê koáiⁿ-á.  6). Khòaⁿ ah, Góa beh khiā tī lí ê bīn-chêng, tī Hô-lia̍t ê chio̍h-pôaⁿ-téng; lí phah hit ê chio̍h-pôaⁿ, beh ū chúi tùi hia lâu-chhut hō͘ peh-sìⁿ lim.  Mô͘-se chiū tī Í-sek-lia̍t tiúⁿ-ló ê bīn-chêng án-ni kiâⁿ.  7). I miâ hit ê só͘-chāi kiò Má-sat, koh kiò-chòe Bí-lī-pa;  in-ūi Í-sek-lia̍t lâng kè-kàu, koh in-ūi in chhì Iâ-hô-hoa, kóng, Iâ-hô-hoa tī goán tiong-kan á-bô?
	8). Hit-sî A-má-le̍k lâng lâi kàu Lī-hui-tèng, kap Í-sek-lia̍t lâng kau-chiàn.  Mô͘-se kā Iok-su-a kóng, Lí thòe lán kéng lâng chhut-khì kap A-má-le̍k lâng kau-chiàn;  bîn-á-ji̍t góa chhiú--nih beh kia̍h Siōng-tè ê koáiⁿ-á, khiā tī soaⁿ-téng.  10). Tùi hit-tia̍p Iok-su-a chiàu Mô͘-se só͘ kā i kóng--ê kiâⁿ;  kap A-má-le̍k lâng kau-chiàn;  Mô͘-se A-lûn kap Hō͘-jíⁿ lóng chiūⁿ soaⁿ-téng.  11). Mô͘-se chhiú kia̍h-khí ê sî, Í-sek-lia̍t lâng chiū khah-iâⁿ;  chhiú sûi--lo̍h-khì ê sî, A-má-le̍k lâng chiū khah-iâⁿ.  12). Chóng-sī Mô͘-se chhiú sng;  in chiū sóa chio̍h, lâi hē tī i ê ē-bīn;  i chē tī chio̍h-téng, A-lûn kap Hō͘-jíⁿ hû i ê chhiú, chi̍t-ê tī chit-pêng, chi̍t-ê tī hit-pêng;  i ê chhiú chiū chū-chāi, ti̍t-ti̍t kàu ji̍t-lo̍h.  13). Iok-su-a ēng to thâi A-má-le̍k ông kap i ê peh-sìⁿ.  14). Iâ-hô-hoa kā Mô͘-se kóng, Góa beh chiong A-má-le̍k ê miâ-jī tùi thiⁿ-ē oân-choân chhat-bia̍t i;  lí tio̍h ēng chit-ê siá tī chheh--nih chòe kì-liām, koh kóng hō͘ Iok-su-a thiaⁿ.  15). Mô͘-se khí chi̍t chō tôaⁿ, hō i ê miâ kiò Iâ-hô-hoa-nî-se;  16). koh kóng, Iâ-hô-hoa í-keng chiù-chōa, Iâ-hô-hoa beh tāi-tāi kap A-má-le̍k lâng kau-chiàn.

[18]	Mô͘-se ê tiūⁿ-lâng, Bí-tiân ê chè-si Ia̍p-thek-lô, thiaⁿ-kìⁿ Siōng-tè ūi Mô͘-se kap I ê peh-sìⁿ Í-sek-lia̍t só͘-kiâⁿ it-chhè ê sū, chiū-sī Iâ-hô-hoa chhōa Í-sek-lia̍t chhut Ai-ki̍p ê sū.  2). Mô͘-se ê tiūⁿ-lâng Ia̍p-thek-lô tòa Mô͘-se ê hū-jîn-lâng Se-pho-la̍h lâi, chiū-sī Mô͘-se chêng chhe i tò--khì ê;  3). koh tòa i nn̄g ê kiáⁿ, chi̍t-ê miâ-kiò Kek-sūn;  in-ūi Mô͘-se kóng, Góa kià-kha tī gōa-pang;  4). chi̍t-ê miâ kiò Í-lī-í-siā;  in-ūi i kóng, Góa ê pē ê Siōng-tè pang-chān góa, kiù góa thoat-lī Hoat-ló ê to.  5). Mô͘-se ê tiūⁿ-lâng, Ia̍p-thek-lô, tòa Mô͘-se nn̄g ê kiáⁿ kap i ê hū-jîn-lâng, lâi kàu Siōng-tè ê soaⁿ, chiū-sī Mô͘-se tī khòng-iá chat-iâⁿ ê só͘-chāi;  6). kā Mô͘-se kóng, Góa sī lí ê tiūⁿ-lâng Ia̍p-thek-lô, tòa lí ê hū-jîn-lâng kap i nn̄g ê kiáⁿ, lâi lí chia.  7). Mô͘-se chhut-khì ngiâ-chih i ê tiūⁿ-lâng, tùi i kiok-kiong, kap i chim-chhùi, saⁿ-kap mn̄g pêng-an;  chiū ji̍p pò͘-pîⁿ.  8). Mô͘-se chiong Iâ-hô-hoa ūi Í-sek-lia̍t ê iân-kò͘ tùi Hoat-ló kap Ai-ki̍p lâng só͘ kiâⁿ it-chhè ê sū, í-ki̍p lō͘--nih só͘ tú-tio̍h it-chhè ê ûi-lân, kap Iâ-hô-hoa chái-iūⁿ chín-kiù in, lóng pâi-lia̍t hō͘ i ê tiūⁿ-lâng thiaⁿ.  9). Ia̍p-thek-lô in-ūi Iâ-hô-hoa khoán-thāi Í-sek-lia̍t lâng it-chhè ê hó-sū, kiù in thoat-lī Ai-ki̍p lâng ê chhiú, chiū chin hoaⁿ-hí.  10). Ia̍p-thek-lô kóng, Iâ-hô-hoa sī eng-kai o-ló--ê, I kiù lín thoat-lī Ai-ki̍p lâng ê chhiú, iā thoat-lī Hoat-ló ê chhiú, kiù chit ê peh-sìⁿ chhut Ai-ki̍p lâng ê chhiú-ē.  11). Taⁿ góa chai Iâ-hô-hoa pí chiah ê siōng-tè khah-tōa, chiū-sī tùi in hiah ê Ai-ki̍p lâng kiau-ngō͘ khoán-thāi chit ê peh-sìⁿ ê sū.  12). Mô͘-se ê tiūⁿ-lâng, Ia̍p-thek-lô, chiong sio-chè kap pa̍t-hō ê chè, hiàn hō͘ Siōng-tè;  A-lûn kap Í-sek-lia̍t ê tiúⁿ-ló lóng lâi, kap Mô͘-se ê tiūⁿ-lâng saⁿ-kap chia̍h tī Siōng-tè ê bīn-chêng.
	13). Keh-ji̍t Mô͘-se chē-teh sím-phòaⁿ peh-sìⁿ;  peh-sìⁿ tùi chá-khí kàu ê-hng, lóng khiā-óa tī Mô͘-se ê sin-piⁿ.  14). Mô͘-se ê tiūⁿ-lâng khòaⁿ-kìⁿ i tùi peh-sìⁿ só͘ chòe it-chhè ê sū, chiū kóng, Lí tùi peh-sìⁿ chòe-ê sī sím-mi̍h sū ah?  lí siáⁿ-sū ka-kī chē-teh, chèng peh-sìⁿ tùi chá-khí kàu ê-hng lóng khiā tī lí ê sin-piⁿ ah?  15). Mô͘-se ìn i ê tiūⁿ-lâng kóng, Che sī in-ūi peh-sìⁿ kàu góa chia, lâi mn̄g Siōng-tè.  16). In ū tāi-chì ê sî, chiū lâi góa chia, góa chiū tī in siang-pêng ê tiong-kan kā in phòaⁿ-toàn, hō͘ in chai Siōng-tè ê lu̍t-lē kap hoat-tō͘.  17). Mô͘-se ê tiūⁿ-lâng tùi i kóng, Lí án-ni chòe m̄-hó.  18). Lí kap lí chiah ê peh-sìⁿ ōe chin sńg-sin;  in-ūi chit ê sū hō͘ lí siuⁿ tāng, lí ka-kī chi̍t-lâng chòe-bōe-lâi.  19). Taⁿ lí tio̍h thiaⁿ góa ê ōe, góa thòe lí phah-sǹg, goān Siōng-tè kap lí tī-teh;  lí tio̍h thòe peh-sìⁿ kàu Siōng-tè bīn-chêng, chiong àn-kiāⁿ chhéng-mn̄g Siōng-tè;  20). koh tio̍h chiong lu̍t-lē kap hoat-tō͘ kà-sī in, chí-sī in só͘ tio̍h kiâⁿ ê lō͘, só͘ tio̍h chòe ê sū.  21). Iā tio̍h tùi peh-sìⁿ ê tiong-kan, kéng ū châi-lêng ê lâng, chiū-sī kèng-ùi Siōng-tè, sêng-si̍t bô lām-sám, oàn-hūn put-gī ê chîⁿ, hit-hō lâng, siat-li̍p in chòe peh-sìⁿ ê sī-tōa, ū-ê koán chi̍t chheng lâng, ū-ê koán chi̍t-pah lâng, ū-ê koán gō͘-cha̍p lâng, ū-ê koán cha̍p-lâng;  22). hō͘ in chiàu-sî sím-phòaⁿ peh-sìⁿ;  tōa-sū tio̍h hō͘ in kàu lí chia, sió-sū in thang ka-kī sím-phòaⁿ;  án-ni lí chiū khah kiám-khin, in iā thang kap lí saⁿ-kap tam-tng.  23). Lí nā án-ni kiâⁿ, Siōng-tè iā án-ni hoan-hù lí, lí chiū chih-chài ōe-tiâu, chiah ê peh-sìⁿ iā thang an-jiân kàu i ê só͘-chāi.  24). Tùi án-ni Mô͘-se thiaⁿ-thàn i ê tiūⁿ-lâng ê ōe, lóng chiàu i só͘ kóng--ê khì kiâⁿ.  25). Mô͘-se tùi Í-sek-lia̍t lâng tiong-kan kéng ū châi-lêng ê lâng, siat-li̍p in chòe peh-sìⁿ ê sī-tōa, ū-ê koán chi̍t-chheng lâng, ū-ê koán chi̍t-pah lâng, ū-ê koán gō͘-cha̍p lâng, ū-ê koán cha̍p-lâng;  26). in chiàu-sî sím-phòaⁿ peh-sìⁿ, ū oh-tit ê àn-kiāⁿ chiū kàu Mô͘-se hia;  nā-sī ta̍k-hāng sió-sū, in chiū ka-kī sím-phòaⁿ.  27). Āu-lâi Mô͘-se sàng i ê tiūⁿ-lâng khí-sin, i chiū tò--khì pún só͘-chāi.

[19]	Í-sek-lia̍t lâng chhut Ai-ki̍p tōe ê liáu-āu tē-saⁿ ge̍h, tú-tú hit-ji̍t, in chiū kàu Se-nái ê khòng-iá.  2). In lī-khui Lī-hui-tèng, lâi kàu Se-nái ê khòng-iá, chiū tī khòng-iá chat-iâⁿ;  Í-sek-lia̍t lâng chiū tī hit ê soaⁿ ê thâu-chêng chat-iâⁿ.  3). Mô͘-se chiūⁿ kàu Siōng-tè hia;  Iâ-hô-hoa tùi soaⁿ--nih kiò i kóng, Lí tio̍h án-ni kā Ngá-kok-ke kóng, thong-ti Í-sek-lia̍t lâng chai;  Góa tùi Ai-ki̍p lâng só͘ kiâⁿ ê sū, lín lóng khòaⁿ-kìⁿ;  koh khòaⁿ-kìⁿ Góa cháiⁿ-iūⁿ chhin-chhiūⁿ eng-chiáu ê si̍t pē lín, tòa lín lâi kui tī Góa.  5). Taⁿ lín nā si̍t-chāi thiaⁿ-thàn Góa ê ōe, chun-siú Góa ê iok, chiū tī lia̍t-kok-tiong lín beh chòe Góa ka-kī ê pó-pòe;  in-ūi choân-tōe lóng sī Góa-ê;  6). lín beh kui tī Góa, chòe chè-si ê kok, chòe sèng-kiat ê peh-sìⁿ.  Chiah ê ōe sī lí só͘ tio̍h kā Í-sek-lia̍t lâng kóng--ê.
	7). Mô͘-se lâi chio-chi̍p peh-sìⁿ tiong-kan ê tiúⁿ-ló, chiong Iâ-hô-hoa só͘ hoan-hù i ê ōe, lóng pâi-lia̍t tī in ê bīn-chêng;  8). peh-sìⁿ lóng tâng-siaⁿ ìn kóng, Kìⁿ-nā Iâ-hô-hoa só͘ kóng--ê goán lóng beh chun-thàn.  Mô͘-se chiū chiong peh-sìⁿ ê ōe hê-hok Iâ-hô-hoa.  9). Iâ-hô-hoa kā Mô͘-se kóng, Khòaⁿ ah, Góa beh tī ba̍t-hûn ê tiong-kan lîm-kàu lí, hō͘ peh-sìⁿ thiaⁿ-kìⁿ Góa kap lí teh kóng, thang éng-oán sìn lí.  Mô͘-se chiū chiong peh-sìⁿ ê ōe kā Iâ-hô-hoa kóng.  10). Iâ-hô-hoa koh kā Mô͘-se kóng, Lí khì peh-sìⁿ hia, kin-á-ji̍t bîn-á-ji̍t kā in hun-piat chòe-sèng, in iā tio̍h sóe-saⁿ.  11). Tio̍h pī-pān piān hù tē-saⁿ ji̍t;  in-ūi tē-saⁿ ji̍t, Iâ-hô-hoa beh tī chèng peh-sìⁿ ê bīn-chêng, kàng-lîm tī Se-nái soaⁿ.  12). Lí tio̍h tī soaⁿ ê sì-ûi kā peh-sìⁿ siat kài-hān, kóng, Lín tio̍h kín-sīn, m̄-thang chiūⁿ-soaⁿ, iā m̄-thang bong i ê kau-kài;  kìⁿ-nā bong chit ê soaⁿ ê, tek-khak tio̍h hō͘ i sí;  13). m̄-thang ēng chhiú bong--i, tio̍h ēng chio̍h-thâu tìm i, á-sī ēng chìⁿ siā--i; bô-lūn sī lâng á cheng-siⁿ, lóng bōe oa̍h.  Kàu sàu-kak ê siaⁿ thoa-tn̂g ê sî, in tio̍h chiūⁿ-lâi soaⁿ-kha.  14). Mô͘-se lo̍h-soaⁿ kàu peh-sìⁿ hia, kā in hun-piat chòe-sèng;  in chiū ka-kī sóe saⁿ.  15). I tùi peh-sìⁿ kóng, Tio̍h pī-pān piān hù tē-saⁿ ji̍t, m̄-thang chhin-kūn hū-jîn-lâng.
	16). Kàu tē-saⁿ ji̍t thiⁿ-kng-chá, tī soaⁿ-téng ū lûi tân, sih-nà kap ba̍t-hûn, koh sàu-kak ê siaⁿ chin-tōa;  iâⁿ-lāi ê peh-sìⁿ lóng ngia̍uh-ngia̍uh-chhoah.  17). Mô͘-se chhōa peh-sìⁿ chhut iâⁿ-pôaⁿ, ngiâ-chih Siōng-tè;  in lóng khiā tī soaⁿ-kha.  18). Thong Se-nái soaⁿ lóng sī hé-ian;  in-ūi Iâ-hô-hoa tī hé-tiong kàng-lîm tī soaⁿ-téng;  soaⁿ ê hé-ian chhèng-koâiⁿ, chhin-chhiūⁿ hûi-iô ê ian, piàn-soaⁿ tōa tín-tāng.  19). Sàu-kak ê siaⁿ ná-tân ná-tōa, Mô͘-se kóng-ōe, Siōng-tè chhut-siaⁿ ìn i.  20). Iâ-hô-hoa kàng-lîm tī Se-nái soaⁿ, tī soaⁿ-bé-liu;  Iâ-hô-hoa tiàu Mô͘-se chiūⁿ soaⁿ-bé-liu;  Mô͘-se chiū chiūⁿ--khì.  21). Iâ-hô-hoa tùi Mô͘-se kóng, Lí lo̍h--khì kìm-kài peh-sìⁿ, kiaⁿ-liáu in chhoàn-kè-kài, kàu Iâ-hô-hoa chia lâi khòaⁿ, tì-kàu in chōe-chōe lâng sí;  22). liân chhin-kūn Iâ-hô-hoa ê chè-si, iā tio̍h ka-kī hun-piat chòe-sèng, kiaⁿ-liáu Iâ-hô-hoa hut-jiân chhut--lâi phah in.  23). Mô͘-se tùi Iâ-hô-hoa kóng, Peh-sìⁿ bōe-ōe chiūⁿ Se-nái soaⁿ, in-ūi Lí í-keng kìm-kài goán kóng, Tio̍h tī soaⁿ ê sì-ûi siat kài-hān, hun-piat i chòe-sèng.  24). Iâ-hô-hoa kā i kóng, Khì ah, lo̍h--khì;  lí tio̍h kap A-lûn chiūⁿ--lâi;  to̍k-to̍k chè-si kap peh-sìⁿ m̄-thang chhoàn-kè-kài chiūⁿ kàu Iâ-hô-hoa bīn-chêng, kiaⁿ-liáu I hut-jiân chhut-lâi phah in.  25). Mô͘-se chiū lo̍h--khì, kàu peh-sìⁿ hia, kā in kóng.

[20]	Siōng-tè hoan-hù chiah-ê it-chhè ê ōe kóng,  Góa sī Iâ-hô-hoa, lí ê Siōng-tè, bat chhōa lí tùi Ai-ki̍p tōe, tùi chòe lô͘-châi ê ke, chhut--lâi ê.
	3). Góa í-gōa, lí m̄-thang ū pa̍t ê Siōng-tè.
	4). M̄-thang ūi-tio̍h ka-kī tiau-khek ngó͘-siōng, put-lūn thiⁿ-téng, tōe-chiūⁿ, kap tōe-ē chúi-lāi só͘-ū ê mi̍h, lóng m̄-thang chòe in ê siōng;  5). m̄-thang kèng-pài in, iā m̄-thang ho̍k-sāi in;  in-ūi Góa Iâ-hô-hoa, lí ê Siōng-tè, toàn-toàn m̄ iông-ún ēng pa̍t ê siōng-tè phit-phòe Góa;  oàn-hūn Góa--ê, Góa kui-kiū i ê chōe, tùi pē kàu kiáⁿ kàu saⁿ-sì tāi;  6). thiàⁿ góa, siú Góa kài-bēng--ê, Góa si-un hō͘ i, ti̍t-kàu chheng-tāi.
	7). M̄-thang lām-sám chheng Iâ-hô-hoa lí ê Siōng-tè ê miâ;  in-ūi lām-sám chheng I ê miâ ê lâng, Iâ-hô-hoa tek-khak bô lia̍h i chòe bô-chōe.
	8). Tio̍h kì-tit an-hioh-ji̍t, siú i chòe-sèng;  9). la̍k-ji̍t-lāi eng-kai tio̍h-bôa, chòe lí it-chhè ê kang;  10). to̍k-to̍k tē-chhit-ji̍t, chiū-sī ǹg Iâ-hô-hoa lí ê Siōng-tè lâi siú ê an-hioh;  chit-ji̍t lí kap lí ê kiáⁿ, cha-bó͘-kiáⁿ, lô͘-po̍k, lú-pī, cheng-siⁿ, í-ki̍p tiàm tī lí tiong-kan ê chhut-gōa lâng, it-chhè ê kang, lóng m̄-thang chòe;  11). in-ūi la̍k-ji̍t-lāi, Iâ-hô-hoa chhòng-chō thiⁿ, tōe, hái, kap hit tiong-kan bān-mi̍h, tē-chhit ji̍t chiū hioh;  só͘-í Iâ-hô-hoa sù-hok tī an-hioh-ji̍t, siat-li̍p i chòe-sèng.
	12). Tio̍h hàu-kèng lí ê lāu-pē, lí ê lāu-bú, hō͘ lí ê ji̍t-chí tī Iâ-hô-hoa lí ê Siōng-tè só͘ siúⁿ-sù lí ê tōe, tit-tio̍h kú-tn̂g.
	13). M̄-thang hāi-sí lâng.
	14). M̄-thang kiâⁿ kan-îm.
	15). M̄-thang thau-the̍h.
	16). M̄-thang chòe kè ê kan-chèng, hām-hāi lí ê chhù-piⁿ.
	17). M̄-thang tham lí ê chhù-piⁿ ê chhù, iā m̄-thang tham lí ê chhù-piⁿ ê bó͘, lô͘-po̍k, lú-pī, gû, lû, í-ki̍p lí ê chhù-piⁿ it-chhè só͘-ū--ê.
	18). Chèng peh-sìⁿ khòaⁿ-kìⁿ lûi-tân, sih-nà, sàu-kak ê siaⁿ, koh soaⁿ-téng chhut-ian, peh-sìⁿ chi̍t-ē khòaⁿ-kìⁿ, chiū ngia̍uh-ngia̍uh-chhoah, hn̄g-hn̄g khiā-teh;  19). tùi Mô͘-se kóng, Kiû lí kap goán kóng, goán beh thiaⁿ;  m̄-thang Siōng-tè kap goán kóng, kiaⁿ-liáu goán ōe sí.  20). Mô͘-se tùi peh-sìⁿ kóng, M̄-bián kiaⁿ;  in-ūi Siōng-tè kàng-lîm sī beh chhì-giām lín koh hō͘ lín sî-siông kèng-ùi I, bián-tit lín hoān-chōe.  21). Tùi án-ni peh-sìⁿ hn̄g-hn̄g khiā-teh;  Mô͘-se chiū kiâⁿ-kūn ba̍t-hûn, kàu Siōng-tè ê só͘-chāi.
	22). Iâ-hô-hoa tùi Mô͘-se kóng, Lí tio̍h án-ni kā Í-sek-lia̍t lâng kóng, Lín í-keng ka-kī khòaⁿ-kìⁿ Góa tùi thiⁿ -téng kap lín kóng-ōe.  23). Lín m̄-thang chòe pa̍t ê siōng-tè phit-phòe Góa;  m̄-thang ūi ka-kī chòe gûn ê siōng-tè, kim ê siōng-tè.  24). Lí tio̍h kā Góa khí thô͘-tôaⁿ, tī hit téng-bīn hiàn lí ê sio-chè, kap pêng-an-chè, kap lí ê gû, lí ê iûⁿ;  kìⁿ-nā Góa hō͘ lâng kì-liām Góa ê miâ ê só͘-chāi, Góa beh kàu lí hia sù-hok lí.  25). Lí nā ēng chio̍h-thâu kā Góa khí-tôaⁿ, m̄-thang ēng kè-phah ê chio̍h lâi khí;  in-ūi nā tī hí téng-bīn tāng lí ê ke-si, chiū phah lâ-sâm--i.  26). Iā m̄-thang ēng kiā-á-chàn chiūⁿ Góa ê tôaⁿ, bián-tit lō͘-hiān lí ê ē-thé.

[21]	Lí tī peh-sìⁿ ê bīn-chêng só͘ tio̍h li̍p ê hoat-tō͘ sī án-ni.
	2). Lí nā bóe Hi-pek-lâi lâng chòe lô͘-po̍k, i beh ho̍k-sāi lí, la̍k-nî kú, tē-chhit nî i thang chū-iû pe̍h-pe̍h chhut-khì;  3). i nā toaⁿ-sin lâi, chiū toaⁿ-sin chhut-khì;  i nā ū bó͘, i ê bó͘ chiū kap i chhut-khì;  4). i ê chú-lâng nā kā i chhōa-bó͘, bó͘ kā i siⁿ-kiáⁿ á sī cha-bó͘-kiáⁿ, bó͘ kap kiáⁿ-jî tio̍h kui chú-lâng;  i tio̍h toaⁿ-sin chhut-khì.  5). Siat-sú lô͘-po̍k bêng-bêng kóng, Góa thiàⁿ góa ê chú-lâng, kap góa ê bó͘, góa ê kiáⁿ-jî, m̄-ài chhut-khì chū-iû;  6). i ê chú-lâng chiū tio̍h tòa i kàu koaⁿ-hú hia, koh-tio̍h chhōa i óa-kūn mn̂g, á-sī mn̂g-khiā, chú-lâng tio̍h ēng chǹg-á chǹg i ê hī-á; i chiū éng-oán ho̍k-sāi--i.
	7). Lâng nā bōe cha-bó͘-kiáⁿ chòe lú-pī, i bô thang chhin-chhiūⁿ lô͘-po̍k án-ni chhut-khì.  8). Chú-lâng nā tiāⁿ-tio̍h siu--i, āu-lâi khòaⁿ bô tèng-ì, chiū tio̍h chún i sio̍k-sin;  chú-lâng í-keng phiàn i, chiū bô koân thang bōe i hō͘ gōa-pang lâng.  9). Chú-lâng nā tiāⁿ-tio̍h i hō͘ ka-kī ê kiáⁿ, chiū tio̍h khoán-thāi i chhin-chhiūⁿ cha-bó͘-kiáⁿ.  10). Nā ū koh chhōa chi̍t-ê, chiū i ê chia̍h, chhēng, kap phòe-ha̍p ê sū, iû-goân m̄-thang kiám-chió.  11). Nā bô tùi i kiâⁿ chí saⁿ-hāng, i chiū thang pe̍h-pe̍h chhut-khì, bián ēng gûn sio̍k.
	12). Phah-sí lâng--ê tek-khak tio̍h hō͘ i sí.  13). Lâng nā m̄-sī bâi-ho̍k-teh thâi-lâng, chiū-sī Siōng-tè kau tī i ê chhiú, Góa chiū kā lí siat chi̍t ê só͘-chāi, i thang cháu-khì hia.  14). Lâng nā chū-choan kong-kek i ê chhù-piⁿ, ēng khúi-khiat ê kè-bô͘, chiū nā tī Góa ê  tôaⁿ, ia̍h tio̍h lia̍h-khì hō͘ i sí.
	15). Phah lāu-pē á-sī lāu-bú--ê, tek-khak tio̍h hō͘ i sí.
	16). Koái lâng khì bōe--ê, á-sī iáu tī i ê chhiú, tek-khak tio̍h hō͘ i sí.
	17). Chiù-chó͘ lāu-pē á-sī lāu-bú--ê, tek-khak tio̍h hō͘ i sí.
	18). Lâng nā oan-ke, chit-ê ēng chio̍h-thâu á-sī kûn-thâu-bú phah hit-ê, iáu bô tì-kàu sí, put-kò tó tī bîn-chhn̂g;  19). nā ōe koh khí--lâi, òa koáiⁿ-á chhut-khì, hit-ê phah i--ê, thang sǹg bô-chōe;  to̍k-to̍k tio̍h pê i bōe chòe kang ê chîⁿ, iā tio̍h kā-i i kàu lóng hó.
	20). Lâng nā ēng thûi-á phah i ê lô͘-po̍k, á-sī i ê lú-pī, tì-kàu liâm-piⁿ sí, i tek-khak tio̍h siū hêng-hoa̍t;  21). nā kè chi̍t-nn̄g ji̍t chiah sí, chiū thang bián siū hêng-hoa̍t, in-ūi sī i ê gûn bóe-ê.
	22). Lâng nā saⁿ-phah, siong-hāi ū sin-īn ê hū-jîn-lâng, tì-kàu ka-la̍uh-sin, āu-lâi bô pa̍t-hāng ê hāi, hit-lâng tio̍h hoa̍t-gûn, chiàu hū-jîn-lâng ê tiōng-hu só͘ tēng--ê;  tī koaⁿ-hú ê bīn-chêng hō͘ i.  23). Nā ū pa̍t-hāng ê siong-hāi, chiū tio̍h ēng miā pê miā.  24). Ba̍k-chiu pê ba̍k-chiu, chhùi-khí pê chhùi-khí, chhiú pê chhiú,  25). kha pê kha, sio pê sio, siong pê siong, phah pê phah.
	26). Lâng nā phah-pháiⁿ i ê lô͘-po̍k, á-sī i ê lú-pī, chi̍t-lúi ba̍k-chiu, chiū tio̍h in-ūi i ê ba̍k-chiu pàng i khì chū-iû.  27). Nā phah-lak i ê lô͘-po̍k, á-sī i ê lú-pī, chi̍t ki chhùi-khí, chiū tio̍h in-ūi i ê chhùi-khí pàng i khì chū-iû.
	28). Gû nā tak-sí chi̍t ê ta-po͘-lâng, á-sī chi̍t ê hū-jîn-lâng, tio̍h ēng chio̍h-thâu tìm-sí hit chiah gû, chóng-sī m̄-thang chia̍h i ê bah;  gû ê chú-lâng sǹg bô chōe.  29). Siat-sú hit chiah gû pêng-sò͘ ōe tak--lâng, ū lâng pò i ê chú-lâng chai, i kèng-jiân bô chiong gû koaiⁿ--teh, tì-kàu tak-sí ta-po͘-lâng á-sī hū-jîn-lâng;  chiū tio̍h ēng chio̍h-thâu tìm-sí hit chiah gû, gû ê chú-lâng iā tio̍h sí.  30). Nā sī gí-tiāⁿ ēng gûn sio̍k sìⁿ-miā, chiū tio̍h chiàu só͘ gí-tiāⁿ--ê, lâi sio̍k i ê sìⁿ-miā.  31). Gû  bô-lūn tak-tio̍h lâng ê kiáⁿ á-sī cha-bó͘-kiáⁿ, tio̍h chiàu chit ê lē pān--i.  32). Gû nā tak-tio̍h lô͘-po̍k á-sī lú-pī, tio̍h ēng gûn saⁿ-cha̍p sià-khek-le̍k hō͘ in ê chú-lâng;  iā tio̍h ēng chio̍h-thâu tìm-sí gû.
	33). Lâng nā hian-khui chíⁿ, á-sī ku̍t chíⁿ, bô khàm-kòa, ū gû á-sī lû poa̍h tī hit lāi-bīn,  34). chíⁿ ê chú-lâng tio̍h pê, iā tio̍h the̍h gûn hō͘ i ê chú;  sí ê cheng-siⁿ kui ka-kī.
	35). Chit-lâng ê gû nā tak-tio̍h hit lâng ê gû, tì-kàu sí, in tio̍h bōe oa̍h ê gû, kè-chîⁿ pîⁿ-pun, sí ê gû iā tio̍h pîⁿ-pun.  36). Lâng nā chai chit chiah gû pêng-sò͘ ōe tak--lâng, chú-lâng kèng-jiân bô chiong gû koaiⁿ-teh, i chiū tio̍h ēng gû pê gû, sí ê gû kui ka-kī.

[22]	Lâng nā thau-khan gû, á-sī iûⁿ, bô-lūn thâi á-sī bōe, chi̍t chiah gû tio̍h pê i gō͘ chiah, chi̍t chiah iûⁿ tio̍h pê sì-chiah.  2). Chha̍t nā iah-khang, hō͘ lâng tú-tio̍h, kā i phah-sí, chiū bô sǹg i ū phah-sí lâng ê chōe.  3). Nā ji̍t-thâu í-keng chhut, chiū sǹg i ū phah-sí lâng ê chōe.  Chha̍t tek-khak tio̍h pê;  nā bô thang pê, chha̍t tio̍h bōe sin, lâi tí i só͘ thau--ê.  4). Nā i só͘ thau--ê, kiám-chhái gû, á-sī lû, iûⁿ, iáu oa̍h tī i ê chhiú, chiū tio̍h pê têng-pē.
	5). Lâng nā tī chhân--nih, á-sī phû-tô-hn̂g, pàng cheng-siⁿ, chhut-chāi i chia̍h pa̍t-lâng ê chhân, chiū tio̍h ēng ka-kī ê chhân--nih siōng hó--ê, kap phû-tô-hn̂g siōng hó--ê lâi pê--i.
	6). Nā hé sio chhì-phè, sòa sio-tio̍h tiū-tui, á-sī iáu-bē koah ê tiū, á-sī chhân-hn̂g, chiū khí-hé ê lâng tek-khak tio̍h pê.
	7). Lâng nā chiong gûn á-sī mi̍h-kiāⁿ, kau-tài chhù-piⁿ kò͘-siú, chiah ê mi̍h, nā tùi hit-lâng ê ke tio̍h chha̍t thau, chha̍t nā lia̍h-tio̍h, chha̍t tio̍h pê têng-pē;  8). chha̍t nā lia̍h-bô-tio̍h, hit ê ke-chú tio̍h kàu koaⁿ-hú bīn-chêng, khòaⁿ i ū the̍h chhù-piⁿ ê mi̍h-kiāⁿ á-bô.  9). Kìⁿ-nā ū kè-sit, kiám-chhái sī ūi-tio̍h gû, lû, iûⁿ, á-sī ūi-tio̍h i-chiûⁿ á-sī sím-mi̍h sit-lo̍h ê mi̍h, ū lâng jīn-tit sī i-ê, siang-pêng ê àn-kiāⁿ tio̍h kàu koaⁿ-hú ê bīn-chêng;  koaⁿ-hú nā toàn-tēng sím-mi̍h lâng ū chōe, hit-lâng tio̍h pê i ê chhù-piⁿ têng-pē.  10). Lâng nā chiong lû, á-sī gû, á-sī iûⁿ, á-sī pa̍t-hō cheng-siⁿ, kau-tài chhù-piⁿ kò͘-siú, cheng-siⁿ kiám-chhái sí, á-sī siū-siong, á-sī hō͘ lâng khan--khì, bô lâng khòaⁿ-kìⁿ;  11). nn̄g-lâng ê tiong-kan, tio̍h kí Iâ-hô-hoa chiù-chōa, m̄-bat the̍h chhù-piⁿ ê mi̍h, goân-chú chiū tio̍h soah, kò͘-siú ê lâng m̄-bián pê.  12). Cheng-siⁿ nā tùi kò͘-siú ê lâng hiah hō͘ lâng thau--khì, i chiū tio̍h pê goân-chú.  13). Nā siū iá-siù thiah-chhùi, kò͘-siú ê lâng tio̍h tòa i lâi chòe chèng-kù;  só͘ thiah-chhùi--ê chiū m̄-bián pê.
	14). Lâng nā tùi chhù-piⁿ chioh sím-mi̍h mi̍h, só͘ chioh--ê kiám-chhái siū-siong á-sī sí, goân-chú bô saⁿ-kap tī-teh, i tek-khak tio̍h pê.  15). Nā goân-chú saⁿ-kap tī-teh, i chiū m̄-bián pê;  nā sī cho͘--ê, iā m̄-bián pê, in-ūi pún ū cho͘-chîⁿ.
	16). Lâng nā ín-iú bē siū phèng ê cha-bó͘-gín-ná kap i tâng-pâng, i tio̍h phèng i chòe-bó͘.  17). Nā i ê lāu-pē koat-toàn m̄-khéng chiong cha-bó͘-kiáⁿ phòe--i, i chiū tio̍h chiàu chāi-sek-lú ê phèng-lé, hō͘ i gûn.
	18). Chòe ang-î--ê, tio̍h hō͘ i sí.
	19). Kìⁿ-nā kap siù îm--ê, tek-khak tio̍h hō͘ i sí.
	20). Bô choan-choan chè-sū Iâ-hô-hoa, lâi chè-sū pa̍t ê siōng-tè--ê, tio̍h bia̍t--i.
	21). M̄-thang khi-hū chhut-gōa lâng, iā m̄-thang ap-chè i;  in-ūi lín tī Ai-ki̍p tōe iā bat chòe chhut-gōa lâng.  22). M̄-thang pháiⁿ khoán-thāi kóaⁿ-hū kap ko͘-jî.  23). Nā sió-khóa pháiⁿ khoán-thāi--in, in kiû-kiò Góa, Góa tek-khak beh thiaⁿ in ê kiû-kiò.  24). Iā beh tōa siū-khì, ēng to thâi--lín;  hō͘ lín ê bó͘ chòe kóaⁿ-hū, lín ê kiáⁿ chòe ko͘-jî.
	25). Góa ê peh-sìⁿ-tiong ū sòng-hiong lâng kap lín khiā-khí, lí nā chioh i gûn, lí m̄-thang chhin-chhiūⁿ chè-chú khoán-thāi i, iā m̄-thang the̍h i ê lī-sek.  26). Lí nā the̍h chhù-piⁿ ê i-chiûⁿ chòe chún-tǹg, ji̍t-lo̍h chiū tio̍h hêng--i;  27). i chí-ū chit-kiāⁿ thang kah, sī i jia seng-khu ê saⁿ;  nā bô, i beh cháiⁿ-iūⁿ khùn?  i kiû--Góa, Góa beh thiaⁿ, in-ūi Góa sī chû-pi--ê.
	28). M̄-thang húi-pòng koaⁿ-hú;  iā m̄-thang mē lí ê peh-sìⁿ ê sī-tōa.  29). Lí tio̍h tùi só͘ siu-sêng ê gō͘-kak, kap chiú-khut-lāi só͘ lâu-chhut ê chiú, the̍h-lâi hiàn, m̄-thang iân-chhiân.  30). Lí tio̍h chiong thâu-chiūⁿ ê kiáⁿ kui tī Góa;  lí ê gû, lí ê iûⁿ, iā tio̍h án-ni;  chhit-ji̍t thang tè i ê bú, tī poeh-ji̍t tio̍h kui tī Góa.  31). Lín tio̍h ūi-tio̍h Góa chòe sèng ê peh-sìⁿ;  só͘-í chhân--nih iá-siù só͘ thiah-li̍h ê bah, lín m̄-thang chia̍h, tio̍h hiat hō͘ káu.

[23]	M̄-thang pò-iông iâu-giân;  m̄-thang kap pháiⁿ-lâng liân-ha̍p chòe lām-sám ê kan-chèng.  2). M̄-thang tè chèng-lâng kiâⁿ-pháiⁿ;  tī saⁿ-kò ê sū, m̄-thang phian-óa tōa-pêng, kóng i ê ōe, lâi oan-óng chèng-ti̍t.  3). M̄-thang tī saⁿ-kò ê sū, thán-hō͘ sòng-hiong lâng.
	4). Nā tú-tio̍h lí ê tùi-te̍k ê gû, á-sī lû, sit-bê lō͘, tek-khak tio̍h khan tò--lâi kau--i.  5). Nā khòaⁿ-kìⁿ oàn-hūn lí ê lâng ê lû pē-chài teh-tó, m̄-thang kiâⁿ-khui, tio̍h kap i saⁿ-kap pàng lû só͘ chài--ê.
	6). Sòng-hiong lâng ū saⁿ-kò, lí m̄-thang phian-toàn.  7). Tio̍h lī-khui hu-ké ê sū hn̄g-hn̄g;  m̄-thang thâi bô-chōe kap gī ê lâng;  in-ūi pháiⁿ-lâng Góa tek-khak bô sǹg i chòe gī.  8). M̄-thang siū pò͘-lō͘, in-ūi pò͘-lō͘ ōe hō͘ ba̍k-chiu kim ê lâng piàn chhiⁿ-mî, koh ōe chiong gī-lâng ê ōe péng-tò-tńg.  9). M̄-thang ap-chè chhut-gōa lâng;  in-ūi lín bat chhut-gōa tī Ai-ki̍p tōe, chai chhut-gōa lâng ê sim.
	10). La̍k-nî-lāi lí tio̍h chèng-choh lí ê chhân-hn̂g, siu-sêng thó͘-sán.  11). To̍k-to̍k tē-chhit nî, tio̍h hō͘ thó͘-tōe hioh-khùn bô chèng-choh, hō͘ lí ê peh-sìⁿ-tiong ê sòng-hiong lâng ū thang chia̍h;  só͘ chhun--ê thang hō͘ iá-siù chia̍h;  lí ê phû-tô-hn̂g kap kaⁿ-ná-hn̂g, iā tio̍h án-ni.  12). La̍k-ji̍t-lāi lí tio̍h chòe lí ê kang, tē-chhit ji̍t tio̍h an-hioh, hō͘ gû lû thang hioh-khùn, iā hō͘ lú-pī ê kiáⁿ kap chhut-gōa lâng lóng thang ióng cheng-le̍k.  13). Kìⁿ-nā Góa tùi lín kóng ê ōe, lín tio̍h kín-sīn siú;  pa̍t ê siōng-tè ê miâ, lí m̄-thang thê-khí, iā m̄-thang kóng hō͘ lâng thiaⁿ.  14). Chi̍t-nî saⁿ-pái lí tio̍h siú-choeh ho̍k-sāi Góa.  15). A-pit ge̍h, lí chhut Ai-ki̍p, kàu tiāⁿ-tio̍h ê kî, tio̍h siú tû-kàⁿ-choeh;  chhit-ji̍t kú chia̍h bô-kàⁿ-piáⁿ, chiàu Góa só͘ hoan-hù--ê; tiâu-kìⁿ Góa ê lâng m̄-thang khang-chhiú.  16). Koh ū siu-koah ê choeh, chiū-sī lí tī chhân--nih chai-chèng, tùi tio̍h-bôa tit-tio̍h khí-thâu se̍k ê thó͘-sán.  Koh ū siu-khǹg ê choeh, chiū-sī nî-bé, lín siu-khǹg tùi chhân--nih tio̍h-bôa só͘ tit-tio̍h--ê.  17). Chi̍t-nî saⁿ-pái, lí it-chhè ê ta-po͘-teng tio̍h kàu Chú Iâ-hô-hoa ê bīn-chêng.
	18). Chè-sū Góa ê seng-lé, i ê huih m̄-thang chham ū kàⁿ ê mi̍h lâi hiàn;  iā m̄-thang chiong Góa choeh-kî seng-lé ê iû lâu kàu kè chá-khí.  19). Tōe--nih tē-it khí-thâu se̍k ê mi̍h, tio̍h sàng kàu Iâ-hô-hoa lí Siōng-tè ê chhù.  Chú soaⁿ-iûⁿ-á m̄-thang ēng i ê bú ê lin.
	20). Khòaⁿ ah, Góa chhe Góa ê sù-chiá tī lí ê thâu-chêng, tī lō͘--nih pó-hō͘ lí, chhōa lí kàu Góa só͘ pī-pān ê tōe.  21). Lín tī i ê bīn-chêng tio̍h kín-sīn, thiaⁿ-thàn i ê ōe, m̄-thang ûi-ke̍h i;  i bô beh sià-bián lín ê kè-sit;  in-ūi i hōng Góa ê miâ.  22). Lí nā si̍t-chāi thiaⁿ-thàn i ê ōe, chiàu Góa it-chhè só͘ kóng--ê khì kiâⁿ, Góa chiū chòe lí ê kiû-siû ê kiû-siû, lí ê tùi-te̍k ê tùi-te̍k.  23). Góa ê sù-chiá beh kiâⁿ tī lí ê thâu-chêng, chhōa lí kàu A-mô͘-lī, Hek, Pí-lī-sé, Ka-lâm, Hi-bī, Iâ-pò͘-su hiah ê cho̍k ê tōe;  Góa beh chián-tû in.  In ê siōng-tè lí m̄-thang kūi-pài, iā m̄-thang ho̍k-sāi;  m̄-thang o̍h in ê só͘-chòe, tio̍h it-chīn húi-bia̍t in, phah-chhùi in tiau-khek ê thiāu.  25). Lín tio̍h ho̍k-sāi Iâ-hô-hoa lín ê Siōng-tè;  I tek-khak sù-hok tī lí ê bí-niû kap lí ê chúi;  koh Góa beh tû--khì lín tiong-kan ê phòa-pīⁿ.  26). Iā beh hō͘ lí ê kéng-lāi, bô ū ka-la̍uh-thai--ê, bô ū bōe siⁿ--ê;  Góa beh hō͘ lí ê hè-siū móa-chiok.  27). Góa beh chòe lí ê thâu-chêng, lâi sī-ui;  lí só͘ kàu ê só͘-chāi, hiah ê peh-sìⁿ, Góa beh hō͘ in sí-bô;  koh beh hō͘ lí it-chhè ê tùi-te̍k oa̍t-tńg-sin tô-cháu.  28). Góa beh chhe tōa-chiah-phang tī lí ê thâu-chêng, kóaⁿ-chhut Hi-bī lâng, Ka-lâm lâng, Hek lâng, lī-khui lí.  29). Tī chi̍t-nî-lāi Góa bô beh tùi lí ê thâu-chêng it-chīn kóaⁿ in chhut, kiaⁿ-liáu thó͘-tōe pha-hng, iá-siù ke-thiⁿ chōe-chōe lâi hāi lín.  30). Góa beh chiām-chiām tùi lín ê thâu-chêng kóaⁿ in chhut, thèng-hāu lín lâng-gia̍h ke-thiⁿ chōe-chōe, lâi sêng-siū hit ê tōe chòe-gia̍p.  31). Góa beh tiāⁿ-tio̍h lí ê kéng-kài, tùi Âng-hái kàu Hui-lī-sū ê hái, koh tùi khòng-iá kàu Tōa-hô.  In-ūi Góa beh chiong hit só͘-chāi khiā-khí ê peh-sìⁿ kau tī lín ê chhiú, hō͘ lí chiong in tùi lí ê bīn-chêng kóaⁿ-chhut.  32). M̄-thang kap in, í-ki̍p in ê siōng-tè, li̍p-iok.  33). M̄-thang hō͘ in khiā-khí lí ê thó͘-tōe, kiaⁿ-liáu in hō͘ lí tek-chōe Góa;  lí nā ho̍k-sāi in ê siōng-tè, che beh chòe lí ê lô-bāng.

[24]	Iâ-hô-hoa kā Mô͘-se kóng, Lí kap A-lûn, Ná-tap, A-pí-hō͘, kap Í-sek-lia̍t tiúⁿ-ló-tiong chhit-cha̍p lâng, lóng tio̍h chiūⁿ kàu Iâ-hô-hoa chia, hn̄g-hn̄g phak--lo̍h-khì pài.  2). To̍k-to̍k Mô͘-se thang chhin-kūn Iâ-hô-hoa, kî-û m̄-thang chhin-kūn;  peh-sìⁿ iā m̄-thang kap i chiūⁿ-lâi.  3). Mô͘-se kàu, chiong Iâ-hô-hoa it-chhè ê ōe, it-chhè ê hoat-tō͘, kóng hō͘ peh-sìⁿ thiaⁿ;  chèng peh-sìⁿ tâng-siaⁿ ìn kóng, Iâ-hô-hoa só͘ kóng ê ōe, goán beh lóng chun-thàn.  4). Mô͘-se chiong Iâ-hô-hoa ê ōe, lóng siá--khí-lâi;  thàu-chá khí-lâi, tī Soaⁿ-ē khí chi̍t chō tôaⁿ,  chiàu Í-sek-lia̍t cha̍p-jī chi-phài, khiā cha̍p-jī ki thiāu.  5). Koh chhe Í-sek-lia̍t-tiong ê siàu-liân lâng, khì hiàn sio-chè.  Iā ēng gû chòe pêng-an-chè, hiàn hō͘ Iâ-hô-hoa.  6). Mô͘-se chiong huih ê chi̍t-pòaⁿ tóe tī phûn--nih, chi̍t-pòaⁿ hiù tī tôaⁿ--nih.  7). Koh the̍h iok ê chheh, tha̍k hō͘ peh-sìⁿ thiaⁿ;  in kóng, Iâ-hô-hoa só͘ kóng--ê, goán beh lóng chun-thàn lâi kiâⁿ.  8). Mô͘-se chiong huih hiù peh-sìⁿ, kóng, Khòaⁿ ah, che sī li̍p-iok ê huih, sī Iâ-hô-hoa chiàu che it-chhè ê ōe kap lín só͘ li̍p--ê.  9). Mô͘-se, A-lûn, Ná-tap, A-pí-hō͘, kap Í-sek-lia̍t tiúⁿ-ló-tiong chhit-cha̍p-lâng, lóng chiūⁿ-khì.  10). In khòaⁿ-kìⁿ Í-sek-lia̍t ê Siōng-tè, I ê kha-ē ū chhin-chhiūⁿ pîⁿ-pho͘ ê lâm-pó-chio̍h, chhin-chhiūⁿ thiⁿ goân-chit ê kng-liāng.  11). I bô chhut-chhiú hāi Í-sek-lia̍t chun-kùi ê lâng;  in khòaⁿ-kìⁿ Siōng-tè, in iā chia̍h iā lim.
	12). Iâ-hô-hoa kā Mô͘-se kóng, Lí chiūⁿ-soaⁿ chiū-kūn Góa, tiàm tī-chia, Góa beh chiong chio̍h-pi kap lu̍t-hoat, í-ki̍p kài-bēng, Góa só͘ siá--ê, siúⁿ-sù lí, thang kà-sī in.  13). Mô͘-se kap kun-sûi i ê Iok-su-a khí-lâi;  Mô͘-se chiūⁿ Siōng-tè ê soaⁿ;  14). kā tiúⁿ-ló kóng, Lín tiàm chia tán goán, thèng-hāu goán tò-tńg--lâi lín chia;  khòaⁿ ah, A-lûn Hō͘-jíⁿ kap lín tī-teh;  lâng nā ū tāi-chì, thang lâi chhē in.  15). Mô͘-se chiūⁿ soaⁿ, soaⁿ ū hûn jia-khàm.  16). Iâ-hô-hoa ê êng-kng thêng tī Se-nái soaⁿ, hûn jia i la̍k-ji̍t kú;  tē-chhit ji̍t I tùi hûn-tiong kiò Mô͘-se.  17). Iâ-hô-hoa êng-kng ê khoán-sit, chhin-chhiūⁿ hé sio tī soaⁿ-téng;  Í-sek-lia̍t lâng chhin-ba̍k khòaⁿ-kìⁿ.  18). Mô͘-se ji̍p hûn-tiong chiūⁿ-soaⁿ;  Mô͘-se tī soaⁿ-téng sì-cha̍p ji̍t sì-cha̍p-mî.

[25]	Iâ-hô-hoa kā Mô͘-se kóng, Lí kā Í-sek-lia̍t lâng kóng, Tio̍h hiàn lé-mi̍h hō͘ Góa;  kìⁿ-nā sim só͘ kam-goān--ê, lín thang kā i siu--lâi, chòe lé-mi̍h hō͘ Góa.  3). Só͘ tio̍h siu ê lé-mi̍h, chiū-sī kim, gûn, tâng,  4). lâm-sek, chí-sek, chu-âng-sek ê liāu, iù-tōe, soaⁿ-iûⁿ-mn̂g,  5). ní âng ê kang-iûⁿ-phê, hái-káu phê,  6). chō-kiap-chhâ, tiám teng ê iû, phang-phang ê phín-liāu, thang chòe ko-iû lâi boah, iā chòe phang-hiuⁿ,  7). âng-bé-ló, kap pa̍t-iūⁿ ê pó-chio̍h, thang siuⁿ í-hut-tek kap pó͘-kòa.  8). In tio̍h kā Góa khí sèng ê só͘-chāi, hō͘ Góa thang tiàm tī in tiong-kan.  9). Chiàu Góa it-chhè só͘ chí-sī lí ê, chiū-sī hōe-bō͘ ê khoán-sit, kap lāi-tiong khí-kū khoán-sit, lín tio̍h chiàu án-ni lâi chō.
	10). In tio̍h ēng chō-kiap-chhâ chòe chi̍t ê kūi, tn̂g nn̄g-tiú-pòaⁿ, khoah tiú-pòaⁿ, koâiⁿ tiú-pòaⁿ.  11). Lí tio̍h ēng hó-kim pau, lāi-gōa lóng tio̍h pau;  sì-ûi tio̍h khí kim-sòaⁿ.  12). Lí tio̍h kā i chù sì ê kim-khoân, an tī i ê sì-kha, chit-pêng nn̄g-khoân, hit-pêng nn̄g-khoân.  13). Tio̍h ēng chō-kiap-chhâ chòe nn̄g ki kǹg, ēng kim pau i.  14). Tio̍h chiong kǹg chhng tī kūi-piⁿ ê khoân-lāi, thang ēng lâi kng kūi;  15). chiah ê kǹg tio̍h siông-siông tī kūi ê khoân-lāi, m̄-thang thiu--chhut-lâi.  16). Tio̍h ēng Góa só͘ beh siúⁿ-sù lí ê lu̍t-hoat hē tī kūi-lāi.  17). Tio̍h ēng hó-kim chòe si-un-só͘, tn̂g nn̄g-tiú-pòaⁿ, khoah tiú-pòaⁿ.  18). Tio̍h ēng kim chòe nn̄g ê ki-lō͘-peng, ēng phah ê hoat chòe--i, tī si-un-só͘ ê siang-thâu.  19). Chit-thâu chòe chi̍t ê ki-lō͘-peng, hit-thâu chòe chi̍t ê ki-lō͘-peng;  siang-thâu ê ki-lō͘-peng, kap si-un-só͘, tio̍h kui-tè, chòe saⁿ-liân.  20). Nn̄g ê ki-lō͘-peng tio̍h koâiⁿ-koâiⁿ thí-khui si̍t, ēng in ê si̍t jia si-un-só͘;  in ê bīn tio̍h saⁿ-tùi;  ki-lō͘-peng ê bīn tio̍h àⁿ si-un-só͘.  21). Tio̍h chiong si-un-só͘ an tī kūi-téng, koh chiong Góa só͘ beh siúⁿ-sù lí ê lu̍t-hoat hē tī kūi-lāi.  22). Góa beh tī-hia kap lí chū-hōe, koh beh tùi si-un-só͘ téng, chiū-sī tùi hoat-kūi téng, nn̄g ê ki-lō͘-peng ê tiong-kan, kap lí kóng Góa só͘ beh hoan-hù lí thoân hō͘ Í-sek-lia̍t lâng it-chhè ê sū.
	23). Lí tio̍h ēng chō-kiap-chhâ chòe chi̍t tè toh, tn̂g nn̄g-tiú, khoah chi̍t-tiú, koâiⁿ tiú-pòaⁿ.  24). Tio̍h ēng hó-kim pau, sì-ûi khí kim-sòaⁿ.  25). Toh ê sì-ûi, kok chòe chi̍t pa-chiúⁿ khoah ê hoâiⁿ-niû, hoâiⁿ-niû-téng sì-ûi khí kim-sòaⁿ.  26). Lí tio̍h chòe sì ê kim-khoân, an tī i ê sì-kha ê sì-kak.  27). An khoân ê só͘-chāi tio̍h óa-kūn hoâiⁿ-niû, thang chhng-kǹg lâi kng toh.  28). Tio̍h ēng chō-kiap-chhâ chòe nn̄g ki kǹg ēng kim pau--i, thang ēng lâi kng toh.  29). Tio̍h chòe pôaⁿ, óaⁿ, poe, pân, thang lâi koàn-tiān, lóng tio̍h ēng hó-kim chòe.  30). Toh-téng siông-siông hē pâi-lia̍t ê piáⁿ tī Góa ê bīn-chêng.
	31). Lí tio̍h ēng hó-kim chòe chi̍t ê teng-tâi; teng-tâi ê chō, kap tiong-thiāu, i ê poe, i ê ba̍k, i ê hoe, lóng ēng phah ê hoat, chòe kui-chō.  32). Tī i ê piⁿ-á tio̍h pun-chhut la̍k-ki;  teng-tâi ê chit-pêng tio̍h ū saⁿ-ki, teng-tâi ê hit-pêng tio̍h ū saⁿ-ki.  33). Chit-pêng múi-ki u saⁿ ê poe, khoán-sit chhin-chhiūⁿ hēng-hoe, ū ba̍k ū hoe;  hit-pêng múi-ki iā ū saⁿ ê poe, khoán-sit chhin-chhiūⁿ hēng-hoe, ū ba̍k ū hoe;  tùi teng-tâi pun-chhut ê la̍k-ki lóng sī án-ni.  34). Teng-tâi-thiāu ū sì ê poe, khoán-sit chhin-chhiūⁿ hēng-hoe, ū i ê ba̍k kap i ê hoe.  35). Nn̄g-ki ê ē-bīn ū chi̍t ba̍k kap i saⁿ-liân, koh nn̄g-ki ê ē-bīn ū chi̍t ba̍k kap i saⁿ-liân, koh nn̄g-ki ê ē-bīn ū chi̍t-ba̍k kap i saⁿ-liân;  teng-tâi só͘ chhut ê la̍k-ki lóng sī án-ni.  36). Hiah ê ba̍k kap hiah ê ki, lóng kap i liân chòe chi̍t-ê, lóng ēng hó-kim, chiàu phah ê hoat chòe.  37). Tio̍h kā i chòe chhit ê teng-chóaⁿ, tio̍h tiám hiah ê teng, hō͘ i chiò-kng tī tùi-bīn.  38). Teng-tâi ê chián kap i ê pôaⁿ, lóng tio̍h ēng hó-kim chòe--i.  39). Chòe teng-tâi kap che it-chhè ê khì-kū, ēng hó-kim chi̍t tha-liân-tek.  40). Lí tio̍h kín-sīn chòe chiah ê mi̍h-kiāⁿ, lóng tio̍h chiàu tī soaⁿ-téng chí-sī lí ê khoán-sit.

[26]	Lí chòe hōe-bō͘ tio̍h ēng cha̍p-pak ê tiùⁿ;  chiah ê tiùⁿ sī ēng kè-pháng ê iù-tōe, kap lâm-sek, chí-sek, chu-âng-sek ê liāu, iā ēng kî-khiáu ê kang chit-chiâⁿ ki-lō͘-peng, lâi chòe--ê.  2). Múi pak tiùⁿ tio̍h tn̂g jī-cha̍p poeh tiú, khoah sì-tiú;  tiùⁿ lóng tio̍h chi̍t-iūⁿ ê chhùn-chhioh.  3). Chit gō͘ pak tiùⁿ tio̍h ta̍k-pak saⁿ-liân;  hit gō͘ pak tiùⁿ iā tio̍h ta̍k-pak saⁿ-liân.  4). Tī chit ê saⁿ-liân ê tiùⁿ, lō͘-bé pak ê piⁿ-á, tio̍h chòe lâm-sek ê liú-phàn;  tī hit ê saⁿ-liân ê tiùⁿ, lō͘-bé pak ê piⁿ-á, ia̍h tio̍h án-ni chòe.  5). Lí tī chit-niá tiùⁿ chòe gō͘-cha̍p ê liú-phàn;  koh tī tē-jī niá tiùⁿ, saⁿ-liân ê píⁿ-á, iā chòe gō͘-cha̍p ê liú-phàn; liú-phàn lóng tio̍h nn̄g-ê nn̄g-ê saⁿ-tùi.  6). Koh tio̍h chòe gō͘-cha̍p ê kim-kau lâi kau, hō͘ tiùⁿ saⁿ-liân;  chiū chiâⁿ-chòe chi̍t ê hōe-bō͘.
	7). Lí tio̍h ēng soaⁿ-iûⁿ-mn̂g chit cha̍p-it pak ê tiùⁿ, chòe hōe-bō͘-téng ê pò͘-pîⁿ;  8). múi pak tiùⁿ tio̍h tn̂g saⁿ-cha̍p tiú, khoah sì tiú;  cha̍p-it pak tiùⁿ lóng tio̍h chi̍t-iūⁿ ê chhùn-chhioh.  9). Tio̍h chiong gō͘ pak tiùⁿ liân-chòe chi̍t-pak, koh chiong la̍k pak tiùⁿ liân-chòe chi̍t-pak, hit-ê tē-la̍k pak ê chi̍t-pòaⁿ, hō͘ i sûi-lo̍h tī pò͘-pîⁿ ê thâu-chêng.  10). Tī chit-ê saⁿ-liân ê tiùⁿ, lō͘-bé pak ê piⁿ-á, tio̍h chòe gō͘-cha̍p ê liú-phàn, tī hit-ê saⁿ-liân, lō͘-bé pak ê piⁿ-á, iā chòe gō͘-cha̍p ê liú-phàn.  11). Koh tio̍h chòe gō͘-cha̍p ê tâng-kau, kau tī liú-phàn,  hō͘ pò͘-pîⁿ liân chòe chi̍t-ê.  12). Pò͘-pîⁿ ê tiùⁿ só͘ chhun sûi--lo̍h-lâi, chiū-sī só͘ chhun hit-ê pòaⁿ pak tiùⁿ, tio̍h sûi tī hōe-bō͘-āu.  13). Pò͘-pîⁿ ê tiùⁿ só͘ chhun ê tn̂g, chit-pêng chi̍t tiú, hit-pêng chi̍t tiú, tio̍h sûi tī hōe-bō͘ ê siang-pêng lâi jia--i.  14). Koh tio̍h ēng ní-âng kang ê iûⁿ-phê, chòe pò͘-pîⁿ ê kòa;  koh ēng hái-káu-phê chòe kòa tī téng-bīn.
	15). Lí tio̍h ēng chō-kiap-chhâ chòe hōe-bō͘ khiā ê pán.  16). Khiā ê pán tn̂g cha̍p-tiú, khoah chi̍t tiú pòaⁿ.  17). Ta̍k tè pán tio̍h ū nn̄g ê sún saⁿ-pâi; hōe-bō͘ it-chhè ê pán lóng tio̍h chiàu án-ni chòe.  18). Tio̍h chòe hōe-bō͘ ê pán, lâm-pêng ê lâm--sì jī-cha̍p tè pán.  19). Tī chiah-ê jī-cha̍p tè pán ê ē-bīn, tio̍h chòe sì-cha̍p ê gûn-khū;  chi̍t tè pán ê ē-bīn ū nn̄g ê khū lâi chheng i nn̄g ki sún;  koh chi̍t tè pán ê ē-bīn iā ū nn̄g ê khū lâi chhēng i nn̄g ki sún.  20). Hōe-bō͘ tē-jī-bīn, chiū-sī pak-bīn, iā tio̍h chòe pán jī-cha̍p tè, kap in ê gûn-khū sì-cha̍p-ê;  21). chit ê pán ê ē-bīn ū nn̄g ê khū, hit ê pán ê ē-bīn iā ū nn̄g ê khū.  22). Hōe-bō͘ ê āu-bīn, chiū-sī sai-bīn, tio̍h chòe la̍k tè pán.  23). Hōe-bō͘ āu-bīn ê nn̄g ê kak-thâu, tio̍h chòe nn̄g tè pán.  24). Pán ê ē-tn̂g, nn̄g-ê saⁿ-tâng, ti̍t-kàu téng-bīn tē-it ê khoân, lóng-sī ka-nn̂g ê;  nn̄g-tè lóng sī án-ni, beh chòe kak-thâu ê lō͘-ēng.  25). Tio̍h ū poeh ê pán, kap cha̍p-la̍k ê gûn-khū;  chit ê pán ê ē-bīn ū nn̄g ê khū, hit-ê pán  ê ē-bīn iā ū nn̄g ê khū.
	26). Lí tio̍h ēng chō-kiap-chhâ chòe hoâiⁿ-kông;  ūi-tio̍h hōe-bō͘ chit-pêng ê pán chòe gō͘-ki;  27). ūi-tio̍h hōe-bō͘ hit-pêng ê pán chòe gō͘-ki, koh ūi hōe-bō͘-āu ê sai-bīn chòe gō͘-ki.  28). Pán ê tùi-tiong hit ki hoâiⁿ-kóng, tio̍h tùi chit-thâu thàu kàu hit-thâu.  29). Pán tio̍h ēng kim pau;  koh tio̍h chòe pán ê kim-khoân lâi thò-kông;  kông iā tio̍h ēng kim pau.  30). Tio̍h chiàu tī soaⁿ-téng chí-sī lí ê khoán-sit khí hōe-bō͘.
	31). Lí tio̍h ēng lâm-sek, chí-sek, chu-âng-sek ê liāu, kap kè-pháng ê iù-tōe, chit tiùⁿ-lî;  chit ê tiùⁿ-lî ēng kî-khiàu ê kang, chit-chiâⁿ ki-lō͘-peng, lâi chòe--ê.  32). Lí tio̍h ēng chō-kiap-chhâ chòe sì ki thiāu, ēng kim pau i, lâi tiàu tiùⁿ-lî;  thiāu ê kau tio̍h kim--ê;  thiāu tī sì ê gûn-khu téng.  33). Lí tiàu tiùⁿ-lî tio̍h tī kau ê ē-tóe ê só͘-chāi, chiong hoat-kūi kng-ji̍p tiùⁿ-lî-lāi, chit ê tiùⁿ-lî sī kā lín keh-khui sèng-só͘ kap chì-sèng-só͘.  34). Koh tio̍h chiong si-un-só͘ an tī chì-sèng-só͘ lāi ê hoat-kūi-téng.  35). Lí tio̍h ēng toh hē tī tiùⁿ-lî-gōa;  iā ēng teng-tâi hē tī hōe-bō͘ ê lâm--sì, kap toh saⁿ-tùi;  hit ê toh tio̍h hē tī pak--sì.
	36). Lí tio̍h ēng lâm-sek, chí-sek, chu-âng-sek ê liāu, kap kè-pháng ê iù-tōe, ēng siù-hoe ê kang, chòe pò͘-pîⁿ mn̂g ê mn̂g-lî.  37). Tio̍h ēng chō-kiap-chhâ kā mn̂g-lî chòe gō͘ ki thiāu, ēng kim pau--i, thiāu ê kau tio̍h kim--ê.  Koh tio̍h kā thiāu chù gō͘ ê tâng-khū.

[27]	Lí tio̍h ēng chō-kiap-chhâ chòe tôaⁿ, tn̂g gō͘ tiú khoah gō͘ tiú;  chit ê tôaⁿ sī sù-hong--ê, koâiⁿ saⁿ tiú.  2). Tio̍h tī tôaⁿ ê sì-kak-thâu chòe sì ki kak, kap tôaⁿ saⁿ-liân chòe chi̍t-ê, ēng tâng pau i.  3). Tio̍h chòe phûn, lâi siu i ê hu, koh chòe i ê thuh-á, i ê pôaⁿ, i ê chhe, i ê hé-tiáⁿ, i it-chhè ê khì-kū, lóng ēng tâng chòe.  4). Tio̍h ēng tâng kā i chòe chi̍t ê bāng, tī bāng ê sì-kak chòe sì ê tâng khoân.  5). Ēng bāng hē tī tôaⁿ sì-bīn ūi-io-pán ê ē-bīn, hō͘ bāng thàu kàu tôaⁿ ê pòaⁿ-io.  6). tio̍h ēng chō-kiap-chhâ kā tôaⁿ chòe kǹg, ēng tâng pau i.  7). Hiah ê kǹg tio̍h chhng tī khoân-lāi, kǹg tio̍h tī tôaⁿ ê siang-pêng, lâi kng--i.  8). Tio̍h ēng pán chòe tôaⁿ, tiong-ng khang-khak;  lóng tio̍h chiàu soaⁿ-téng chí-sī lí ê khoán-sit lâi chòe.
	9). Lí tio̍h chòe hōe-bō͘ ê tiûⁿ;  tiûⁿ ê lâm-bīn ê lâm--sì, tio̍h ēng kè-pháng ê iù-tōe chòe ûi tī chi̍t-pêng, tn̂g chi̍t-pah tiú.  10). I ê thiāu jī-cha̍p ki, tâng-khū jī-cha̍p ê;  thiāu ê kau kap hoâiⁿ-koaiⁿ, lóng tio̍h ēng gûn chòe i.  11). Pak-bīn iā tio̍h ū ûi, tn̂g chi̍t-pah tiú;  i ê thiāu jī-cha̍p ki, tâng-khū jī-cha̍p-ê;  thiāu ê kau kap hoâiⁿ-koaiⁿ, lóng tio̍h ēng gûn chòe.  12). Tiûⁿ ê sai-bīn tio̍h ū ûi, khoah gō͘-cha̍p tiú; ûi ê thiāu cha̍p-ki, khū cha̍p-ê.  13). Tiûⁿ ê tang-bīn ê tang--sì khoah gō͘-cha̍p tiú.  14). Mn̂g chit-pêng ê ûi tio̍h cha̍p-gō͘ tiú, ûi ê thiāu saⁿ-ki, khū saⁿ-ê.  15). Mn̂g hit-pêng ê ûi iā tio̍h cha̍p-gō͘ tiú;  ûi ê thiāu saⁿ-ki, khū saⁿ-ê.  16). Tiûⁿ ê mn̂g tio̍h ū mn̂g-lî, khoah jī-cha̍p tiú, tio̍h ēng lâm-sek, chí-sek, chu-âng-sek ê liāu, kap kè-pháng ê iù-tōe, ēng siù-hoe ê kang chòe;  thiāu sì-ki, khū sì-ê.  17). Tiûⁿ sì-ûi it-chhè ê thiāu, lóng tio̍h ū gûn ê hoâiⁿ-koaiⁿ, gûn ê kau, tâng ê khū.  18). Tiûⁿ ê tn̂g chi̍t-pah tiú, khoah ta̍k-bīn gō͘-cha̍p tiú, koâiⁿ gō͘ tiú;  ûi tio̍h ēng kè-pháng ê iù-tōe chòe;  i ê khū lóng ēng tâng chòe.  19). Hōe-bō͘ só͘ ēng ta̍k-hāng ê khì-kū, kap só͘ tèng ê teng, í-ki̍p tiûⁿ-lāi só͘ tèng ê teng, lóng tio̍h ēng tâng chòe.
	20). Lí tio̍h hoan-hù Í-sek-lia̍t lâng, chiong hit-ê ūi-tio̍h beh chiò-kng só͘ khoeh chheng ê kaⁿ-ná-iû, the̍h--lâi hō͘ lí, hō͘ teng siông-siông tiám-teh.  21). Tī hōe-bō͘-tiong hoat-kūi-chêng ê tiùⁿ-lî gōa, A-lûn kap i ê kiáⁿ, tùi ê-hng kàu thiⁿ-kng tio̍h tī Iâ-hô-hoa bīn-chêng liāu-lí--i;  sī chòe Í-sek-lia̍t lâng tāi-tāi éng-oán ê lē.

[28]	Lí tio̍h tùi Í-sek-lia̍t lâng ê tiong-kan, hō͘ lí ê hiaⁿ A-lûn kap i hiah ê kiáⁿ, lâi lí chia, thang chòe chè-si, ho̍k-sāi Góa, chiū-sī A-lûn, kap A-lûn ê kiáⁿ Ná-tap, A-pí-hō͘, Í-lī-a-sat, Í-tha-má.  2). Lí tio̍h kā lí ê hiaⁿ A-lûn chòe sèng ê saⁿ, hō͘ i êng-kng koh súi.  3). Koh tio̍h hoan-hù it-chhè sim ū tì-hūi--ê, chiū-sī Góa ēng tì-hūi ê sîn só͘ chhiong-móa ê lâng, kā A-lûn chòe saⁿ, hun-piat i chòe-sèng, thang chòe chè-si ho̍k-sāi Góa.  4). In só͘ tio̍h chòe ê saⁿ, chiū-sī pó͘-kòa, í-hut-tek, gōa-phàu, ū-hoe ê lāi-saⁿ, bō, io-tòa.  In tio̍h kā lí ê hiaⁿ A-lûn kap i ê kiáⁿ chòe sèng ê saⁿ, hō͘ i chòe chè-si lâi ho̍k-sāi Góa.  5). In tio̍h ēng kim, kap lâm-sek, chí-sek, chu-âng-sek ê liāu, kap iù-tōe chòe--i.
	6). In tio̍h ēng kim, kap lâm-sek, chí-sek, chu-âng-sek ê liāu, kap kè-pháng ê iù-tōe, ēng kî-khiáu ê kang chòe í-hut-tek.  7). Tio̍h ū phi-kian nn̄g tè, liân tī siang-pêng, hō͘ i saⁿ-liân.  8). Í-hut-tek téng-bīn kî-khiáu ê kang só͘ chit ê tòa, tio̍h kap i tâng chi̍t-iūⁿ ê chòe-hoat;  hō͘ i saⁿ-liân chòe chi̍t-ê;  ēng kim, kap lâm-sek, chí-sek, chu-âng-sek ê liāu, í-ki̍p kè-pháng ê iù-tōe chòe--ê.  9). Tio̍h the̍h nn̄g tè âng-bé-ló, tī téng-bīn khek Í-sek-lia̍t chiah ê kiáⁿ ê miâ;  10). La̍k ê miâ tī chit-tè pó-chio̍h, kî-û la̍k ê miâ tī hit-tè pó-chio̍h, lóng chiàu in chhut-sì ê chhù-sū.  11). Tio̍h ēng khek pó-chio̍h ê chhiú-kang, chhin-chhiūⁿ khek-ìn, chiàu Í-sek-lia̍t chiah ê kiáⁿ ê miâ, khek chí nn̄g-tè pó-chio̍h, ji̍p tī kim-chô--nih.  12). Tio̍h chiong chí nn̄g-tè pó-chio̍h, an tī í-hut-tek ê phi-kian-téng, ūi Í-sek-lia̍t lâng chòe kì-liām-chio̍h.  A-lûn tio̍h tī nn̄g ê keng-thâu pē in ê miâ, tī Iâ-hô-hoa ê bīn-chêng, chòe kì-liām.  13). Tio̍h ēng kim chòe nn̄g tè chô.  14). Koh ēng hó-kim, chhin-chhiūⁿ phah soh-á, lâi chòe nn̄g tiâu liān-á, chiong chiah-ê phah-chiâⁿ ê liān-á, an tī hiah ê chô--nih.
	15). Lí tio̍h ēng kî-khiáu ê kang, chòe chi̍t-ê phòaⁿ-toàn ê pó͘-kòa;  tio̍h kap í-hut-tek tâng chi̍t-iūⁿ ê chòe-hoat;  ēng kim, kap lâm-sek, chí-sek, chu-âng-sek ê liāu í-ki̍p kè-pháng ê iù-tōe chòe--i.  16). Pó͘-kòa tio̍h sù-hong, áu siang-têng;  tn̂g chi̍t-lia̍h, khoah chi̍t-lia̍h.  17). Lí tio̍h ji̍p chiah ê pó-chio̍h tī i ê téng-bīn, ū pó-chio̍h sì-chōa;  chi̍t-chōa sī âng-pó-chio̍h, n̂g-ge̍k, chhiah-ge̍k, che sī tē-it-chōa.  18). Tē-jī-chōa sī le̍k-pó-chio̍h, lâm-ge̍k, kim-kong-chio̍h.  19). Tē-saⁿ-chōa sī chí-sek ê bé-ló, pe̍h-bé-ló, chí-sek chúi-chiⁿ.  20). Tē-sì-chōa sī chhiⁿ-ge̍k, âng-bé-ló, phek-ge̍k;  che lóng tio̍h ji̍p tī kim-chô-lāi.  21). Chiah ê pó-chio̍h chiàu Í-sek-lia̍t ê kiáⁿ ê miâ, kiōng cha̍p-jī tè, chhin-chhiūⁿ khek-ìn, múi-tè khek chi̍t ê miâ, ūi-tio̍h cha̍p-jī chi-phài lâi chòe--i.  22). Tio̍h ēng hó-kim phah liān-á, chhin-chhiūⁿ soh-á, an tī pó͘-kòa.  23). Tī pó͘-kòa tio̍h chòe nn̄g ê kim-khoân, chiong chí nn̄g ê khoân an tī pó͘-kòa ê siang-thâu.  24). Tio̍h chiong só͘ phah hit nn̄g tiâu kim liān-á, liân tī pó͘-kòa siang-thâu nn̄g ê khoân.  25). Ēng só͘ phah nn̄g tiâu liān-á ê siang-thâu, liân tī nn̄g ê chô, an tī í-hut-tek phi-kian ê thâu-chêng.  26). Lí tio̍h chòe nn̄g ê kim-khoân, hē tī pó͘-kòa siang-thâu ê kîⁿ, kūn í-hut-tek ǹg-lāi hit-pêng.  27). Koh tio̍h chòe nn̄g ê kim-khoân, an tī í-hut-tek phi-kian ē-bīn ê thâu-chêng, óa-kūn saⁿ-liân ê só͘-chāi, tī í-hut-tek kî-khiáu ê kang só͘ chit ê tòa ê téng-bīn.  28). In tio̍h ēng lâm-sek ê iù-tòa, chiong pó͘-kòa ê khoân kap í-hut-tek ê khoân pa̍k saⁿ-liân, hō͘ i liâm tī í-hut-tek kî-khiáu ê kang só͘ chit ê tòa, hō͘ pó͘-kòa kap í-hut-tek bô lī-phāng.  29). A-lûn ji̍p sèng-só͘ ê sî, tio̍h chiong phòaⁿ-toàn ê pó͘-kòa só͘ khek Í-sek-lia̍t ê kiáⁿ ê miâ tòa tī i ê heng-chêng, tī Iâ-hô-hoa ê bīn-chêng, siông-siông chòe kì-liām.  30). Lí tio̍h chiong O͘-lêng kap Thó͘-bêng, hē tī phòaⁿ-toàn ê pó͘-kòa-lāi;  A-lûn kàu Iâ-hô-hoa bīn-chêng ê sî, hiah-ê tio̍h tī i ê heng-chêng.  A-lûn tio̍h tī Iâ-hô-hoa ê bīn-chêng siông-siông chiong Í-sek-lia̍t ê phòaⁿ-toàn kòa tī heng-chêng.
	31). Lí tio̍h chòe í-hut-tek lāi-bīn ê gōa-phàu, kui-niá sī lâm-sek--ê.  32). Phàu téng-bīn ê tùi-tiong, tio̍h ūi-tio̍h thâu-khak lâu chi̍t ê niá-khang;  khang ê chiu-ûi chit niá-iān, chhin-chhiūⁿ chiàn-kah ê niá-khang, bián-tit phòa li̍h.  33). Phàu chiu-ûi ê ē-kha-pô͘, tio̍h ēng lâm-sek, chí-sek, chu-âng-sek ê liāu, chòe sia̍h-liû;  tī phàu chiū-ûi, sia̍h-liû ê tiong-kan, tio̍h ū kim hâm-lêng.  34). Chi̍t-lia̍p kim hâm-lêng, chi̍t-lia̍p sia̍h-liû, tī phàu chiu-ûi ê ē-kha-pô͘.  35). A-lûn ho̍k-sāi ê sî, tio̍h chhēng--i;  i ji̍p sèng-só͘ kàu Iâ-hô-hoa bīn-chêng, í-ki̍p chhut-lâi ê sî, ū siaⁿ thang thiaⁿ-kìⁿ, hō͘ i bián sí.
	35). Tio̍h ēng hó-kim chòe chi̍t ê pâi, chiàu khek-ìn ê hoat-tō͘, khek tī i ê téng-bīn kóng, CHÒE-SÈNG KUI IÂ-HÔ-HOA.  37). Tio̍h ēng chi̍t-tiâu lâm-sek ê iù-tòa, chiong i pa̍k tī bō-téng, chiū-sī tī bō ê thâu-chêng.  38). Chit ê pâi tio̍h tī A-lûn ê thâu-hia̍h, hō͘ A-lûn tam-tng sèng-mi̍h ê chōe, chiū-sī Í-sek-lia̍t lâng, tī it-chhè sèng ê lé-mi̍h, só͘ hun-piat chòe-sèng--ê;  chit ê pâi tio̍h siông-siông tī i ê thâu-hia̍h, hō͘ in tī Iâ-hô-hoa bīn-chêng tit-tio̍h chiap-la̍p.  39). Tio̍h ēng iù-tōe chit ū-chōa ê lāi-saⁿ;  tio̍h ēng iù-tōe-pò͘ chòe-bō;  koh ēng siù-hoe ê kang, chòe io-tòa.
	40). Lí tio̍h kā A-lûn chiah ê kiáⁿ chòe lāi-saⁿ, chòe io-tòa, chòe pau thâu-khak ê kun, hō͘ in êng-kng koh súi.  41). Tio̍h chiong chiah-ê kā lí ê hiaⁿ A-lûn kap i ê kiáⁿ chhēng, koh ēng iû boah--in, kiâⁿ siat-li̍p ê lé, hun-piat in chòe-sèng, hō͘ in chòe chè-si lâi ho̍k-sāi Góa.  42). Tio̍h kā in chòe iù-tōe-pò͘ ê khò͘, jia in ê ē-thé;  khò͘ tio̍h tùi io kàu tōa-thúi;  43). A-lûn kap i ê kiáⁿ ji̍p hōe-bō͘, á-sī chiū-kūn tôaⁿ, beh tī sèng-só͘ ho̍k-sāi ê sî, tio̍h chhēng--i;  bián-tit in tam-tng chōe lâi sí;  che sī beh kā A-lûn kap i ê hō͘-è chòe éng-oán ê lē.

[29]	Lí hun-piat in chòe-sèng, chòe chè-si ho̍k-sāi Góa, tio̍h án-ni kiâⁿ;  chhú chi̍t-chiah kang ê gû-á, nn̄g-chiah bô hâ-chhû kang ê mî-iûⁿ, koh bô-kàⁿ-piáⁿ, kap kiáu-iû ê bô-kàⁿ-piáⁿ, kap boah-iû bô-kàⁿ ê po̍h-piáⁿ, lóng tio̍h ēng hó ê mī-hún chòe--ê.  3). Chiah ê piáⁿ tio̍h hē tī chi̍t kha kheng, tóe tī kheng--nih tòa--lâi, koh khan hit chiah kang ê gû kap nn̄g chiah kang ê mî-iûⁿ lâi.  4). Tio̍h hō͘ A-lûn kap i hiah ê kiáⁿ kàu hōe-bō͘ ê mn̂g-kháu ēng chúi sóe in.  5). Tio̍h the̍h hiah ê i-ho̍k lâi, chiong lāi-saⁿ kap í-hut-tek lāi-bīn ê gōa-phàu, kap í-hut-tek, liân pó͘-kòa, kā A-lûn chhēng;  iā ēng kî-kha ê kang só͘ chit í-hut-tek ê tòa kā i hâ;  6). ēng bō tì tī i ê thâu-khak, chiong sèng ê bián-liû tha̍h tī bō ê téng-bīn.  7). Tio̍h ēng boah ê iû tò tī i ê thâu-khak lâi boah i.  8). Tio̍h hō͘ i ê kiáⁿ lâi, kā in chhēng lāi-saⁿ.  9). Koh ēng tòa hâ A-lûn kap i hiah ê kiáⁿ, kā in pau thâu-khak ê kun;  in chiàu éng-oán ê lē tit-tio̍h chè-si ê chit;  koh tio̍h kā A-lûn kap i hiah ê kiáⁿ kiâⁿ siat-li̍p ê lé.
	10). Lí tio̍h khan hit chiah kang ê gû kàu hōe-bō͘-chêng;  A-lûn kap i hiah ê kiáⁿ tio̍h hōaⁿ-chhiú tī gû ê thâu-khak-téng.  11). Lí tio̍h tī Iâ-hô-hoa ê bīn-chêng, tī hōe-bō͘ ê mn̂g-kháu, thâi hit chiah gû;  12). chhú i ê huih tām-po̍h, ēng chńg-thâu-á boah tī tôaⁿ ê sì-kak;  chiong huih lóng piàⁿ tī tôaⁿ-kha--nih.  13). Tio̍h chiong it-chhè ngó͘-chōng ê iû, kap koaⁿ-téng ê bāng-se, kap nn̄g lia̍p io-chí, í-ki̍p io-chí ê iû, lóng sio tī tôaⁿ-téng.  14). To̍k-to̍k gû ê bah, kap i ê phê, i ê pùn, lóng tio̍h ēng hé sio tī iâⁿ-gōa;  sī chòe sio̍k-chōe-chè.
	15). Lí tio̍h khan chi̍t chiah kang ê mî-iûⁿ lâi;  A-lûn kap i hiah ê kiáⁿ tio̍h hōaⁿ-chhiú tī hit chiah iûⁿ ê thâu-khak-téng.  16). Tio̍h thâi hit chiah iûⁿ, chiong i ê huih hiù tī tôaⁿ ê sì-ûi.  17). Tio̍h chiong iûⁿ chhiat chi̍t-tè chi̍t-tè, sóe ngó͘-chōng kap thúi, lok tī chhiat kui tè ê bah kap thâu ê téng-bīn.  18). Tio̍h chiong kui chiah iûⁿ sio tī tôaⁿ-téng, sī hiàn hō͘ Iâ-hô-hoa ê sio-chè;  sī phang-phang--ê, ēng hé sio hō͘ Iâ-hô-hoa ê chè.  19). Lí tio̍h chiong tē-jī chiah kang ê mî-iûⁿ khan--lâi;  A-lûn kap i hiah ê kiáⁿ tio̍h hōaⁿ-chhiú tī iûⁿ ê thâu-khak-téng.  20). Lí tio̍h thâi hit chiah iûⁿ, chhú i ê huih tām-po̍h, boah tī A-lûn chiàⁿ-pêng ê hī-á-sûi, kap i chiah ê kiáⁿ, chiàⁿ-pêng ê hī-á-sûi, koh boah tī in chiàⁿ-chhiú ê tōa-pō͘-bú, kap chiàⁿ-kha ê tōa-pō͘-bú;  koh chiong huih hiù tī tôaⁿ ê sì-ûi.  21). Lí tio̍h chhú tôaⁿ-téng ê huih tām-po̍h kap boah ê iû, hiù tī A-lûn kap i ê saⁿ, koh hiù tī i ê kiáⁿ kap i ê kiáⁿ ê saⁿ;  i kap i ê saⁿ, i ê kiáⁿ kap i ê kiáⁿ ê saⁿ, lóng hun-piat chòe sèng.  22). Koh tio̍h chhú hit chiah iûⁿ ê iû, kap i ê pûi ê bé, kap khàm ngó͘-chōng ê iû, kap koaⁿ-téng ê bāng-se, nn̄g lia̍p io-chí, í-ki̍p io-chí ê iû,  kap chiàⁿ-pêng ê thúi (che sī chiâⁿ siat-li̍p ê lé ê iûⁿ);  23). koh tùi hit-khia hē tī Iâ-hô-hoa ê bīn-chêng tóe bô-kàⁿ-piáⁿ ê kheng-á-lāi, the̍h chi̍t tè piáⁿ, chi̍t tè kiáu-iû ê piáⁿ, chi̍t-tè po̍h-piáⁿ;  24). lóng hē tī A-lûn ê chhiú kap i ê kiáⁿ ê chhiú, iô tī Iâ-hô-hoa ê bīn-chêng, chòe iô-chè.  25). Lí tio̍h tùi in ê chhiú chih--lâi, sio tī tôaⁿ-téng sio-chè ê téng-bīn, chòe phang-phang tī Iâ-hô-hoa ê bīn-chêng;  sī ēng hé sio hō͘ Iâ-hô-hoa ê chè.  26). A-lûn siū siat-li̍p ê lé só͘ hiàn kang ê iûⁿ, lí tio̍h chhú i ê heng, iô tī Iâ-hô-hoa ê bīn-chêng, chòe iô-chè;  che sī lí ê hūn-gia̍h.  27). Kiâⁿ siat-li̍p ê lé só͘ hiàn kang ê iûⁿ, hit ê iô-chè ê heng kap kú-chè ê thúi, chiū-sī só͘ iô--ê, só͘ kú-khí--ê, lí tio̍h hun-piat i chòe-sèng, chiū-sī sio̍k tī A-lûn kap i hiah ê kiáⁿ--ê.  28). Che tio̍h chòe A-lûn kap i ê kiáⁿ-sun tùi Í-sek-lia̍t lâng só͘ tit-tio̍h éng-oán ê hūn-gia̍h;  in-ūi sī kú-chè;  tio̍h tùi Í-se-lia̍t lâng pêng-an-chè ê tiong-kan chòe kú-chè;  chiū-sī in hiàn hō͘ Iâ-hô-hoa ê kú-chè.  29). A-lûn ê sèng-saⁿ tio̍h lâu hō͘ i āu-tāi ê kiáⁿ-sun, thang chhēng i lâi siū boah-iû, iā chhēng i lâi siū siat-li̍p.  30). I ê kiáⁿ hit ê sòa-chiap i tng chè-si ê, ta̍k-pái ji̍p hōe-bō͘, tī sèng-só͘ ho̍k-sāi ê sî, tio̍h chhēng chhit-ji̍t kú.  31). Kiâⁿ siat-li̍p ê lé só͘ hiàn kang ê iûⁿ ê bah, lí tio̍h tī sèng ê só͘-chāi chú i.  32). A-lûn kap i ê kiáⁿ tio̍h tī hōe-bō͘ ê mn̂g-kháu chia̍h chit chiah iûⁿ ê bah kap kheng-á-lāi ê piáⁿ.  33). In tio̍h chia̍h só͘ ēng lâi sio̍k-chōe ê mi̍h, hō͘ in tam-tng chit, iā hun-piat in chòe-sèng;  to̍k-to̍k gōa-lâng m̄-thang chia̍h, in-ūi che sī sèng-mi̍h.  34). Hit ê kiâⁿ siat-li̍p ê lé só͘ hiàn ê bah á-sī piáⁿ, nā ū lâu kàu keh chá-khí--ê, lí tio̍h chiong só͘ lâu--ê ēng hé sio i;  m̄-thang chia̍h i, in-ūi sī sèng ê mi̍h.  35). Lí tio̍h chiàu Góa it-chhè só͘ hoan-hù-ê kiâⁿ tī A-lûn kap i ê kiáⁿ;  kiâⁿ siat-li̍p ê lé tio̍h chhit-ji̍t kú.  36). Ta̍k-ji̍t tio̍h hiàn kang ê gû chi̍t-chiah chòe sio̍k-chōe-chè;  lí ūi tôaⁿ sio̍k-chōe ê sî chiū hō͘ i chheng-khì;  iā tio̍h kā i boah-iû, hun-piat i chòe-sèng.  37). Lí tio̍h ūi tôaⁿ sio̍k-chōe chhit-ji̍t kú, hō͘ i chiâⁿ-sèng;  tôaⁿ chiū chiâⁿ chòe chì-sèng;  kìⁿ-nā bong--tio̍h i--ê lóng hun-piat chòe-sèng.
	38). Lí só͘ tio̍h hiàn tī tôaⁿ--nih-ê sī chiah-ê;  chiū-sī bē móa-nî ê iûⁿ-á nn̄g-chiah, ta̍k-ji̍t tio̍h hiàn;  39). chá-khí-sî tio̍h hiàn chi̍t-chiah;  hông-hun ê sî tio̍h hiàn hit-chiah.  40). Lí tio̍h ēng iù ê mī-hún chi̍t i-hoat cha̍p-hūn ê chi̍t, ēng khoeh-hó ê iû chi̍t-him sì-hūn ê chi̍t tiau-hô--ê, kap chi̍t chiah iûⁿ-á saⁿ-tâng hiàn;  koh ēng chiú chi̍t-him sì-hūn ê chi̍t chòe koàn-tiān.  41). Iáu hit chiah ê iûⁿ-á tio̍h tī hông-hun ê sî lâi hiàn, tio̍h chiàu chá-khí-sî ê sò͘-chè kap koàn-tiān ê lé liāu-lí i, chòe phang-phang, ēng hé sio lâi hiàn hō͘ Iâ-hô-hoa ê chè.  42). Che beh tī Iâ-hô-hoa ê bīn-chêng, tī hōe-bō͘ ê mn̂g-kháu, chòe lín ta̍k sè-tāi siông-siông hiàn ê sio-chè;  Góa beh tī-hia kap lín siong-hōe, kap lí kóng-ōe.  43). Góa beh tī-hia kap Í-sek-lia̍t lâng siong-hōe, hōe-bō͘ chiū beh in-ūi Góa ê êng-kng chiâⁿ-chòe sèng.  44). Góa beh hō͘ hōe-bō͘ kap tôaⁿ chòe-sèng;  iā beh hō͘ A-lûn kap i hiah ê kiáⁿ chòe-sèng, chòe chè-si lâi ho̍k-sāi Góa.  45). Góa beh tiàm tī Í-sek-lia̍t lâng ê tiong-kan, chòe in ê Siōng-tè.  46). In beh chai Góa sī Iâ-hô-hoa in ê Siōng-tè, sī chhōa in chhut Ai-ki̍p tōe;  thang hō͘ Góa tiàm tī in tiong-kan;  Góa sī Iâ-hô-hoa in ê Siōng-tè.

[30]	Lí tio̍h chòe chi̍t chō tôaⁿ, thang sio hiuⁿ;  ēng chō-kiap-chhâ chòe i;  2). tn̂g chi̍t tiú, khoah chi̍t tiú, khoán-sit sù-hong-ê;  koâiⁿ nn̄g tiú; i hiah ê kak tio̍h kap tôaⁿ liân chòe chi̍t-tè.  3). Tôaⁿ kap i ê téng-bīn, kap i ê sì-ûi, kap i hiah ê kak, lóng ēng hó-kim pau--i;  iā tio̍h tī i ê sì-ûi khí kim-sòaⁿ.  4). Lí tio̍h chòe nn̄g ê kim-khoân an tī khí-sòaⁿ ê ē-bīn, tio̍h chòe tī tôaⁿ ê siang-pêng, nn̄g ki hoâiⁿ-koaiⁿ ê téng-bīn, chiah ê khoân tio̍h chòe chhng-kǹg ê lō͘-ēng, thang kng tôaⁿ.  5). Tio̍h ēng chō-kiap-chhâ chòe kǹg, ēng kim pau in.  6). Lí tio̍h ēng tôaⁿ hē tī óa-kūn hoat-kūi ê tiùⁿ-lî-chêng, tī hoat-kūi téng sī-un-só͘ ê thâu-chêng, chiū-sī Góa beh kap lí siong-hōe ê só͘-chāi.  7). A-lûn tī tôaⁿ-téng tio̍h sio phang-liāu só͘ chòe ê hiuⁿ;  ta̍k chá-khí i chéng-tùn teng ê sî tio̍h sio i.  8). Kàu hông-hun A-lûn tiám-teng ê sî, iā tio̍h sio i;  sī chòe lín ta̍k sè-tāi siông-siông sio ê hiuⁿ tī Iâ-hô-hoa ê bīn-chêng.  9). Tī chit ê tôaⁿ-téng m̄-thang hiàn pa̍t-hō ê hiuⁿ;  iā m̄-thang hiàn sio-chè kap sò͘-chè;  iā m̄-thang koàn-tiān tī i ê téng-bīn.  10). A-lûn tio̍h chi̍t-nî chi̍t-pái tī tôaⁿ-téng ê kak sio̍k-chōe;  i chi̍t-nî chi̍t-pái tio̍h ēng sio̍k-chōe-chè ê huih tī tôaⁿ-téng sio̍k-chōe;  ta̍k sè-tāi tio̍h án-ni;  chit ê tôaⁿ tī Iâ-hô-hoa ê bīn-chêng chòe chì-sèng.
	11). Iâ-hô-hoa hoan-hù Mô͘-se kóng,  12). Lí sǹg Í-sek-lia̍t lâng ê lâng-gia̍h, chiàu in tiong-kan só͘ chiūⁿ-sǹg--ê, lí sǹg in ê sî, in ta̍k-lâng tio̍h ūi-tio̍h ka-kī ê sìⁿ-miā ēng sio̍k-hôe ê kè-chîⁿ hiàn hō͘ Iâ-hô-hoa;  bián-tit lí sǹg in ê sî, tī in tiong-kan ū chai-ē.  13). Kìⁿ-nā kè--khì, kui tī hiah ê chiūⁿ-sǹg--ê, ta̍k-lâng tio̍h chiàu sèng-só͘ ê phêng the̍h-chhut pòaⁿ sià-khek-le̍k ê gûn;  chí pòaⁿ sià-khek-le̍k sī hiàn hō͘ Iâ-hô-hoa ê;  chi̍t sià-khek-le̍k sī jī-cha̍p ê kùi-la̍h.  14). Kìⁿ-nā kè--khì kui tī hiah ê chiūⁿ-sǹg--ê, tùi jī-cha̍p hè í-chiūⁿ ê, tio̍h chiong chit-ê hiàn hō͘ Iâ-hô-hoa.  15). Ūi-tio̍h sio̍k-hôe lín ê sìⁿ-miā chiong chit-ê hiàn hō͘ Iâ-hô-hoa ê sî, hó-gia̍h lâng m̄-thang chhut khah-chōe, sòng-hiong lâng iā m̄-thang chhut khah-chió;  ta̍k-lâng chún-chún chhut pòaⁿ sià-khek-le̍k.  16). Lí tio̍h tùi Í-sek-lia̍t lâng siu chit ê sio̍k-hôe ê gûn, chòe hōe-bō͘ ê lō͘-ēng;  thang tī Iâ-hô-hoa ê bīn-chêng, ūi Í-sek-lia̍t lâng chòe kì-liām, lâi sio̍k-hôe lín ê sìⁿ-miā.
	17). Iâ-hô-hoa hoan-hù Mô͘-se kóng,  18). Lí tio̍h ēng tâng chòe sóe-tn̄g ê phûn, i ê chō iā tio̍h ēng tâng chòe, thang ēng i sóe-tn̄g;  tio̍h hē i tī hōe-bō͘ kap tôaⁿ ê tiong-kan;  lāi-bīn tio̍h tóe chúi.  19). A-lûn kap i ê kiáⁿ beh tī-hia sóe in ê chhiú, in ê kha.  20). In ji̍p hōe-bō͘, á-sī chiū-kūn tôaⁿ-chêng ho̍k-sāi, ēng hé sio-chè ho̍k-sāi Iâ-hô-hoa ê sî, tio̍h ēng chúi sóe, bián-tit sí-bô.  21). In tio̍h án-ni sóe-chhiú sóe-kha, bián-tit sí-bô;  che sī chòe in tiāⁿ-tio̍h ê lē, chiū-sī chòe i kap i ê hō͘-è ta̍k sè-tāi éng-oán ê lē.
	22). Iâ-hô-hoa koh hoan-hù Mô͘-se kóng,  23). Lí tio̍h chhú siōng-phín ê hiuⁿ-liāu, chiū-sī choan ê bu̍t-io̍h, gō͘-pah sià-khek-le̍k, phang ê jio̍k-kùi chi̍t-pòaⁿ, chiū-sī nn̄g-pah gō͘-cha̍p, phang ê chhiong-pô͘ nn̄g-pah gō͘-cha̍p,  24). tîm-hiuⁿ gō͘-pah, lóng chiàu sèng-só͘ ê phêng, kap kaⁿ-ná-iû chi̍t-him.  25). Lí tio̍h ēng i chòe thang boah ê sèng-iû, chiū-sī chiàu chòe phang-bī ê hoat tiau-hô i;  sī beh chòe thang boah ê sèng-iû.  26). Tio̍h ēng chit ê iû boah hōe-bō͘ kap hoat-kūi,  27). toh kap toh-téng it-chhè ê khì-kū, teng-tâi kap teng-tâi ê khì-kū, í-ki̍p hiuⁿ-tôaⁿ,  28). sio-chè ê tôaⁿ kap i it-chhè ê khì-kū, sóe-tn̄g ê phûn kap i ê chō.  29). Lí tio̍h hō͘ in chòe-sèng, hō͘ in chiâⁿ-chòe chì-sèng;  kìⁿ-nā bong--tio̍h i-ê lóng hun-piat chòe-sèng.  30). Lí tio̍h ēng iû boah A-lûn kap i hiah ê kiáⁿ, hō͘ in chòe-sèng, thang chòe chè-si lâi ho̍k-sāi Góa.  31). Lí tio̍h kā Í-sek-lia̍t lâng kóng, Chit ê iû beh chòe Góa ê sèng-iû, chòe boah ê lō͘-ēng, kàu lín ta̍k sè-tāi.  32). M̄-thang tò tī lâng ê seng-khu, iā m̄-thang chiàu chit-ê tiau-hô ê hoat chòe kap chi̍t-ê saⁿ chhin-chhiūⁿ ê;  chit ê iû sī sèng, lín iā tio̍h lia̍h i chòe-sèng.  33). Kìⁿ-nā tiau-hô kap chit-ê saⁿ chhin-chhiūⁿ, á-sī ēng i boah tī gōa-lâng ê seng-khu ê, beh tùi i ê peh-sìⁿ ê tiong-kan siū chián-tû.
	34). Iâ-hô-hoa tùi Mô͘-se kóng, Lí tio̍h chhú phang ê hiuⁿ-liāu, chiū-sī ná-ta̍t, tí-hê-le̍k, hek-pī-ná;  chiah ê phang-phang ê hiuⁿ-liāu, kap chheng ê jú-hiuⁿ, ta̍k-iūⁿ chhìn pîⁿ-tāng;  lí tio̍h ēng chiah-ê chòe hiuⁿ, chiàu chòe phang-bī ê hoat lâi chòe phang-liāu, ēng iâm tiau-hô, hō͘ i chheng-khì koh sèng;  chit ê hiuⁿ lí tio̍h the̍h tām-po̍h, cheng hō͘ i chin iù, hē tī hōe-bō͘-lāi hoat-kūi chêng;  Góa beh tī-hia kap lí siong-hōe;  lín tio̍h lia̍h i chòe chì-sèng.  37). Lín só͘ chòe ê hiuⁿ m̄-thang chiàu chit ê tiau-hô ê hoat, ūi-tio̍h ka-kī lâi chòe;  lín tio̍h lia̍h i chòe-sèng, kui tī Iâ-hô-hoa.  38). Kìⁿ-nā chòe chhin-chhiūⁿ chit-khoán ê hiuⁿ, ài beh phīⁿ-phang ê, beh tùi i ê peh-sìⁿ-tiong siū chián-tû.

[31]	Iâ-hô-hoa tùi Mô͘-se kóng,  Khòaⁿ ah, Iû-tāi chi-phài, Hō͘-jíⁿ ê sun, O͘-lī ê kiáⁿ, Pí-sat-lia̍t, Góa í-keng chí-miâ lâi tiàu i;  3). Góa ēng Siōng-tè ê sîn chhiong-móa i, hō͘ i ū tì-hūi, ū chhang-miâ, ū chai-bat, ōe chòe ta̍k-iūⁿ ê kang;  4). ōe siūⁿ-chhut kî-khiáu ê kang, lâi chòe kim, gûn, tâng, hiah ê mi̍h;  5). iā ōe khek pó-chio̍h lâi ji̍p i;  iā ōe khek chhâ, ōe chòe ta̍k-iūⁿ kî-khiáu ê kang.  6). Góa iā phài Tàn ê chi-phài, A-hi-sat-boat ê kiáⁿ, A-hô-lī-a-pek, kap i saⁿ-kap chòe;  kìⁿ-nā sim-lāi ū tì-hūi ê, Góa koh siúⁿ-sù tì-hūi tī in ê sim, hō͘ in ōe chòe Góa it-chhè só͘ hoan-hù lí ê;  7). chiū-sī hōe-bō͘, hoat-kūi, kap hí téng-bīn ê si-un-só͘, í-ki̍p pò͘-pîⁿ it-chhè ê khì-kū, toh kap toh-téng ê khì-kū, hó-kim ê teng-tâi kap i it-chhè ê khí-kū,  9). í-ki̍p hiuⁿ-tôaⁿ, sio-chè ê tôaⁿ kap i it-chhè ê khì-kū, í-ki̍p sóe-tn̄g ê phûn kap i ê chō;  10). cheng-kong ê i-ho̍k, chè-si A-lûn ê sèng-saⁿ kap i ê kiáⁿ ê saⁿ, hō͘ in chòe chè-si lâi ho̍k-sāi;  11). thang boah ê iû, í-ki̍p sèng-só͘ só͘ ēng phang-liāu ê hiuⁿ;  chiàu Góa it-chhè só͘ bēng-lēng lí ê, in tio̍h chòe.
	12). Iâ-hô-hoa hoan-hù Mô͘-se kóng,  13). Lí tio̍h hoan-hù Í-sek-lia̍t lâng kóng, Lín tek-khak tio̍h siú Góa hiah ê an-hioh-ji̍t;  in-ūi che sī Góa kap lín ê tiong-kan ê chèng-kù, kàu tī lín ta̍k sè-tāi, hō͘ lín chai Góa chiū-sī Iâ-hô-hoa, hō͘ lín chiâⁿ-sèng ê.  14). Só͘-í lín tio̍h siú an-hioh-ji̍t, in-ūi sī lín ê sèng-ji̍t, kìⁿ-nā hoān-tio̍h chit-ji̍t--ê, tio̍h hō͘ i sí;  hoān-nā tī chit-ji̍t chòe kang--ê, tio̍h tùi i ê peh-sìⁿ-tiong siū chián-tû.  15). La̍k-ji̍t tio̍h chòe-kang, to̍k-to̍k tē-chhit ji̍t sī an-hioh ê tōa-ji̍t, sī Iâ-hô-hoa ê sèng-ji̍t;  hoān-nā tī an-hioh-ji̍t chòe-kang--ê, tek-khak tio̍h hō͘ i sí.  16). Só͘-í Í-sek-lia̍t lâng tio̍h siú an-hioh-ji̍t, tāi-tāi kín-sīn chit ê an-hioh-ji̍t, chòe éng-oán ê iok.  17). Che sī Góa kap Í-sek-lia̍t lâng tiong-kan éng-oán ê chèng-kù;  in-ūi la̍k-ji̍t-lāi Iâ-hô-hoa chhòng-chō thiⁿ tōe, tē-chhit ji̍t chiū hioh-khùn lâi chheng-êng.
	18). Iâ-hô-hoa tī Se-nái soaⁿ kap Mô͘-se kóng-ōe bêng-pe̍k, chiū chiong nn̄g tè iok-pi hō͘--i, sī Siōng-tè ēng chńg-thâu-á siá ê chio̍h-pi.

[32]	Peh-sìⁿ khòaⁿ-kìⁿ Mô͘-se iân-chhiân bô lo̍h soaⁿ, peh-sìⁿ chiū chū-chi̍p kàu A-lûn hia, tùi i kóng, Khí--lâi, kā goán chng siōng-tè, thang kiâⁿ tī goán ê thâu-chêng;  in-ūi hit ê Mô͘-se, chiū-sī chhōa goán tùi Ai-ki̍p tōe chhut-lâi, hit ê lâng, goán m̄-chai i tú-tio̍h sím-mi̍h.  2). A-lûn tùi in kóng, Lín ê bó͘, lín ê kiáⁿ, cha-bó͘-kiáⁿ, hī-á só͘ kòa ê kim khoân, pak i, the̍h--lâi hō͘ góa.  3). Peh-sìⁿ chiū lóng pak in hī-á--nih ê kim-khoân, the̍h lâi hō͘ A-lûn.  4). A-lûn tùi in ê chhiú chih--lâi, chù chi̍t chiah gû-á, ēng chhiàm-to-á tiau-khek--i;  in chiū kóng, Í-sek-lia̍t ah, che sī lí ê siōng-tè, chhōa lí chhut Ai-ki̍p tōe ê.  5). A-lûn khòaⁿ-liáu, chiū tī gû-á ê bīn-chêng khí-tôaⁿ;  A-lûn koh soan-pò͘ kóng, Bîn-á-ji̍t tio̍h siú-choeh ho̍k-sāi Iâ-hô-hoa.  6). Keh ji̍t chheng-chá, in khí--lâi, hiàn sio-chè kap pêng-an-chè;  peh-sìⁿ chiū chē-teh lim-chia̍h, khí-lâi kún-chhiò.
	7). Iâ-hô-hoa tùi Mô͘-se kóng, Khì ah, lí lo̍h-khì;  in-ūi lí ê peh-sìⁿ, chiū-sī tùi Ai-ki̍p tōe chhōa chhut--lâi ê, í-keng pāi-hoāi ka-kī.  8). In kín-kín lī-khui Góa só͘ hoan-hù in ê lō͘, ūi ka-kī chù-chiâⁿ chi̍t chiah gû-á, kūi-pài--i, hiàn-chè--i, kóng, Í-sek-lia̍t ah, che chiū-sī chhōa lí chhut Ai-ki̍p tōe ê siōng-tè.  9). Iâ-hô-hoa tùi Mô͘-se kóng, Góa khòaⁿ chit ê peh-sìⁿ, khòaⁿ ah, sī ām-kún ngī ê peh-sìⁿ.  10). Lí taⁿ chhut-chāi Góa, Góa beh tōa siū-khì in, bia̍t-bô in;  ēng lí chiâⁿ-chòe tōa-kok.  11). Mô͘-se chiū tùi i ê Siōng-tè Iâ-hô-hoa kiû-chêng kóng, Iâ-hô-hoa ah, Lí siáⁿ-sū tōa siū-khì Lí ê peh-sìⁿ ah, sī Lí ēng tōa khùi-la̍t tōa koân-lêng ê chhiú, tùi Ai-ki̍p tōe chhōa chhut--lâi-ê?  12). Siáⁿ-sū hō͘ Ai-ki̍p lâng ū ōe kóng, I chhōa in chhut-khì, sī beh hāi--in, hāi-sí in tī soaⁿ-tiong, tùi tōe-chiūⁿ tû-bia̍t in?  kiû Lí hê-sim tńg-ì, soah Lí ê tōa siū-khì, bô kàng chai-ē hō͘ Lí ê peh-sìⁿ.  13). Kì-liām Lí ê lô͘-po̍k A-pek-la̍h-hán, Í-sat, Í-sek-lia̍t, Lí bat kí ka-kī tùi in chiù-chōa kóng, Góa beh hō͘ lín ê hō͘-è chhin-chhiūⁿ thiⁿ-téng ê chhiⁿ hiah-chōe;  koh Góa só͘ kóng chit ê choân-tōe, Góa beh siúⁿ-sù lín ê hō͘-è, beh chòe in éng-oán ê gia̍p.  14). Tùi án-ni Iâ-hô-hoa thè-hóe, bô kàng-lo̍h I chêng só͘ kóng ê chai-ē, hō͘ I ê peh-sìⁿ.
	15). Mô͘-se oa̍t-tńg-sin lo̍h soaⁿ, chhiú the̍h nn̄g tè iok-pi, chiah ê pi nn̄g-bīn lóng ū siá;  chit-bīn hit-bīn lóng ū siá-jī.  16). Pi sī Siōng-tè chòe--ê, jī sī Siōng-tè siá--ê, khek tī pi--nih.  17). Iok-su-a chi̍t-ē thiaⁿ-kìⁿ peh-sìⁿ hán-hōa ê siaⁿ, chiū tùi Mô͘-se kóng, Tī iâⁿ-tiong ū kau-chiàn ê siaⁿ.  18). I kóng, Góa só͘ thiaⁿ-kìⁿ mn̄-sī thâi-iâⁿ tek-sèng ê siaⁿ, iā m̄-sī thâi-su âu-kiò ê siaⁿ, chiū-sī chhiùⁿ-koa ê siaⁿ.  19). Kiâⁿ kūn iâⁿ-pôaⁿ, khòaⁿ-kìⁿ gû-á, koh khòaⁿ-kìⁿ lâng teh thiàu-bú, Mô͘-se chiū tōa siū-khì, tùi i ê chhiú hiat nn̄g tè chio̍h-pi, chi̍h tī soaⁿ-kha.  20). Koh chiong in só͘ chù ê gû-á, ēng hé sio, géng chòe hún, iā tī chúi-bīn, hō͘ Í-sek-lia̍t lâng lim--i.  21). Mô͘-se tùi A-lûn kóng, Chit ê peh-sìⁿ tùi lí chòe sím-mi̍h, lí chiah hō͘ in hām-lo̍h tāng-chōe?  22). A-lûn kóng, Góa ê chú bo̍h-tit tōa siū-khì;  chiah ê peh-sìⁿ koat-ì chòe pháiⁿ, sī lí só͘ chai--ê.  23). In tùi góa kóng, Lí kā goán chng siōng-tè, thang kiâⁿ tī goán ê thâu-chêng, in-ūi hit ê Mô͘-se, chiū-sī chhōa goán tùi Ai-ki̍p tōe chhut-lâi, hit ê lâng, goán m̄ chai i tú-tio̍h sím-mi̍h.  24). Góa tùi in kóng, Kìⁿ-nā ū kim--ê, pak--khí-lâi;  in chiong kim hō͘ góa, góa hiat i tī hé--nih, chit chiah gû-á chiū chhut-lâi.  25). Mô͘-se khòaⁿ-kìⁿ peh-sìⁿ hòng-chhiòng, in-ūi A-lûn pàng chhut-chāi in, hō͘ in tī tùi-te̍k ê tiong-kan siū ki-chhì,  26). Mô͘-se khiā tī iâⁿ-pôaⁿ ê mn̂g, kóng, Chī-chūi óa Iâ-hô-hoa--ê, thang lâi góa chia;  Lī-bī lâng chiū lóng chū-chi̍p tī i hia.  27). I tùi in kóng, Iâ-hô-hoa Í-sek-lia̍t ê Siōng-tè án-ni kóng, Lín ta̍k-lâng tio̍h chhah to tī tōa-thúi--nih, óng-lâi tī iâⁿ-tiong, tùi chit ê mn̂g kàu hit ê mn̂g, ta̍k-lâng thâi-sí i ê hiaⁿ-tī, kap i ê tâng-phōaⁿ, í-ki̍p i ê chhù-piⁿ.  28). Lī-bī lâng chiàu Mô͘-se ê ōe kiâⁿ;  hit-ji̍t peh-sìⁿ-tiong sí--ê iok-lio̍k saⁿ-chheng lâng.  29). Mô͘-se kóng, Lín hiàn ka-kī hō͘ Iâ-hô-hoa, ta̍k-lâng kong-kek i ê kiáⁿ, i ê hiaⁿ-tī , kin-á-ji̍t tit-tio̍h I sù-hok lín.
	30). Kè-ji̍t Mô͘-se tùi peh-sìⁿ kóng, Lín ū hoān tāng-chōe, góa taⁿ beh chiūⁿ--khì Iâ-hô-hoa hia, kiám-chhái thang kā lín sio̍k-chōe.  31). Mô͘-se tò-tńg kàu Iâ-hô-hoa hia kóng, Ai--ah, chit ê peh-sìⁿ hoān tāng-chōe, ūi ka-kī chòe kim ê siōng-tè.  32). Taⁿ Lí nā beh sià-bián in ê chōe;  nā m̄, kiû Lí tùi Lí só͘ siá ê chheh, chhat--khì góa ê miâ.  33). Iâ-hô-hoa tùi Mô͘-se kóng, Sím-mi̍h lâng tek-chōe Góa chiū tùi Góa ê chheh chhat i ê miâ.  34). Taⁿ lí khì chhōa chit ê peh-sìⁿ khì Góa só͘ kā lí kóng ê só͘-chāi;  khòaⁿ ah, Góa ê sù-chiá beh kiâⁿ tī lí ê thâu-chêng;  to̍k-to̍k kàu Góa pān-chōe ê ji̍t, Góa beh pān in ê chōe.  35). Iâ-hô-hoa kàng chai-ē hō͘ peh-sìⁿ, in-ūi in chō gû-á, chiū-sī A-lûn só͘ chō--ê.

[33]	Iâ-hô-hoa tùi Mô͘-se kóng, Góa bat chiù-chōa èng-ún A-peh-la̍h-hán, Í-sat, Ngá-kok, kóng, Beh chiong thó͘-tōe siúⁿ-sù lí ê hō͘-è;  taⁿ lí khì ah, lí kap lí tùi Ai-ki̍p tōe só͘ chhōa chhut-lâi ê peh-sìⁿ, tio̍h tùi chia chiūⁿ-khì hit ê tōe.  2). Góa beh chhe sù-chiá tī lí ê thâu-chêng;  Góa beh kóaⁿ-chhut Ka-lâm, A-mô͘-lī, Hek, Pí-lī-sé, Hi-bī, Iâ-pò͘-su hiah ê cho̍k,  3). chhōa lí kàu lâu lin kap bi̍t ê tōe;  in-ūi Góa m̄ kap lí chiūⁿ-khì, ūi-tio̍h lí sī ām-kún ngī ê peh-sìⁿ;  kiaⁿ-liáu Góa tī lō͘--nih bia̍t-bô lí.  4). Peh-sìⁿ thiaⁿ-kìⁿ chit ê pháiⁿ siau-sit chiū iu-būn;  bô lâng chng-thāⁿ.  5). Iâ-hô-hoa tùi Mô͘-se kóng, Lí tio̍h kā Í-sek-lia̍t lâng kóng, Lín sī ām-kún ngī ê peh-sìⁿ, Góa nā chi̍t-ba̍k-nih-kú kàu lín tiong-kan, Góa tek-khak châu-bia̍t lín;  taⁿ tio̍h chiong lín seng-khu ê chng-thāⁿ pak--khí-lâi, Góa chiū chai Góa beh cháiⁿ-iūⁿ khoán-thāi lín.  6). Í-sek-lia̍t lâng tùi tī Hô-lia̍t soaⁿ í-āu, chiū chiong seng-khu ê chng-thāⁿ thǹg--khí-lâi.  7). Mô͘-se chiong pò͘-pîⁿ tah tī iâⁿ-gōa, lī-khui iâⁿ ū hiah-hn̄g;  i chheng chit ê pò͘-pîⁿ chòe hōe-bō͘, hoān-nā chhē-kiû Iâ-hô-hoa ê lâng, chiū kàu iâⁿ-gōa ê hōe-bō͘ hia.  8). Tng Mô͘-se chhut-khì kàu Pò͘-pîⁿ ê sî, chèng peh-sìⁿ chiū lóng khí--lâi, ta̍k-lâng khiā tī in ê pò͘-pîⁿ-kháu, teh khòaⁿ Mô͘-se, kàu i ji̍p Pò͘-pîⁿ.  9). Mô͘-se ji̍p Pò͘-pîⁿ ê sî, hûn-thiāu chiū lo̍h-lâi, khiā tī Pò͘-pîⁿ ê mn̂g-chêng;  Iâ-hô-hoa chiū kap Mô͘-se kóng-ōe.  10). Chèng peh-sìⁿ khòaⁿ-kìⁿ hûn-thiāu khiā tī Pò͘-pîⁿ ê mn̂g-chêng, peh-sìⁿ chiū lóng khí-lâi, ta̍k-lâng tī in ê pò͘-pîⁿ mn̂g-kháu kūi-pài.  11). Iâ-hô-hoa kap Mô͘-se bīn tùi bīn kóng-ōe, chhin-chhiūⁿ lâng kap pêng-iú kóng-ōe chi̍t-poaⁿ-iūⁿ.  Mô͘-se tò-tńg-lâi iâⁿ-lāi;  to̍k-to̍k kun-sûi i ê siàu-liân lâng Lùn ê kiáⁿ Iok-su-a bô lī-khui Pò͘-pîⁿ.
	12). Mô͘-se tùi Iâ-hô-hoa kóng, Khòaⁿ ah, Lí tùi góa kóng, Chiong chit ê peh-sìⁿ chhōa chiūⁿ-khì, chóng-sī bô hō͘ góa chai Lí beh chhe chī-chūi kap góa saⁿ-kap khì.  Chí-ū kóng, Góa ēng miâ kéng-tiàu lí, lí tī Góa ê bīn-chêng iā tit-tio̍h un-tián.  13). Góa taⁿ nā tī Lí ê bīn-chêng tit-tio̍h un-tián, kiû Lí chiong Lí ê lō͘ chí-sī góa, hō͘ góa bat Lí, thang tī Lí ê bīn-chêng tit-tio̍h un-tián;  Lí tio̍h siàu-liām chit-cho̍k sī Lí ê peh-sìⁿ.  14). Iâ-hô-hoa kóng, Góa beh chhin-sin kap lí khì, hō͘ lí pêng-an.  15). Mô͘-se tùi I kóng, Lí nā bô chhin-sin kap góa khì, chiū m̄-thang chhōa goán tùi-chia chiūⁿ-khì.  16). Tùi cháiⁿ-iūⁿ ōe chai, góa kap Lí ê peh-sìⁿ tī Lí ê bīn-chêng tit-tio̍h un-tián?  kiám m̄-sī tùi Lí kap goán saⁿ-kap khì, hō͘ góa kap Lí ê peh-sìⁿ tī tōe-chiūⁿ bān peh-sìⁿ ū hun-piat mah?  17). Iâ-hô-hoa tùi Mô͘-se kóng, Lí só͘ kóng chit ê sū, Góa iā beh chòe--i;  in-ūi lí tī Góa ê bīn-chêng tit-tio̍h un-tián, koh Góa ēng miâ kéng-tiàu lí.  18). I kóng, Kiû Lí hō͘ góa khòaⁿ-kìⁿ Lí ê êng-kng.  19). I kóng, Góa beh hō͘ Góa it-chhè ê un-hūi keng-kè lí ê bīn-chêng, iā soan-pò͘ Iâ-hô-hoa ê miâ tī lí ê bīn-chêng.  Góa beh si-un tī Góa só͘ si-un--ê, Góa beh lîn-bín tī Góa só͘ lîn-bín--ê.  20). Koh kóng, Lí bōe-ōe khòaⁿ Góa ê bīn, in-ūi bô lâng ōe khòaⁿ-kìⁿ Góa iā ōe oa̍h.  21). Iâ-hô-hoa kóng, Khòaⁿ-ah, kūn Góa chia ū só͘-chāi, lí tio̍h khiā tī chio̍h-pôaⁿ-téng;  22). tng Góa ê êng-kng keng-kè ê sî, Góa beh kā lí hē tī chio̍h-pôaⁿ phāng-lāi, ēng Góa ê chhiú jia--lí;  thèng-hāu Góa kè--khì;  23). jiân-āu Góa beh kiu Góa ê chhiú tò-tńg, lí chiū ōe khòaⁿ-kìⁿ Góa ê ka-chiah-āu;  chóng-sī bōe-tit-thang khòaⁿ-kìⁿ Góa ê bīn.

[34]	Iâ-hô-hoa tùi Mô͘-se kóng, Lí phah nn̄g-tè chio̍h-pi, kap í-chêng--ê saⁿ-tâng, lí chêng só͘ phah-phòa hiah ê pi;  hí téng-bīn ê jī, Góa beh siá tī chiah ê pi.  2). Bîn-á-chá-khí lí tio̍h pī-pān piān;  thàu-chá lí tio̍h chiūⁿ Se-nái soaⁿ;  tī-hia, tī soaⁿ-bé-liu, khiā tī Góa bīn-chêng,  3). M̄-thang ū lâng kap lí chiūⁿ--lâi;  piàn-soaⁿ lóng m̄-thang khòaⁿ-kìⁿ ū lâng, tī soaⁿ-kha iā m̄-thang hō͘ gû-kûn iûⁿ-kûn chia̍h-chháu.  4). I chiū phah nn̄g tè chio̍h-pi, kap í-chêng--ê saⁿ-tâng;  Mô͘-se thàu-chá khí--lâi, chiàu Iâ-hô-hoa só͘ hoan-hù i ê, chiūⁿ-khì Se-nái soaⁿ, chhiú--nih the̍h nn̄g tè chio̍h-pi.  5). Iâ-hô-hoa chē-hûn lîm-kàu, kap i khiā tī-hia, soan-pò͘ Iâ-hô-hoa ê miâ.  6). Iâ-hô-hoa tùi i ê bīn-chêng keng-kè, soan-pò͘ kóng, Iâ-hô-hoa, Iâ-hô-hoa sī ū lîn-bín, ū un-tián ê Siōng-tè, bô khoài siū-khí, koh ū hong-sēng ê chû-ài kap sêng-si̍t;  7). ūi chheng-bān lâng chûn chû-ài, sià-bián chōe-kòa, kè-sit kap chōe-ok;  koat-toàn bô lia̍h ū-chōe--ê chòe bô chōe;  beh kui-kiū i ê chōe, tùi pē kàu kiáⁿ, kàu sun, kàu saⁿ-sì-tāi.  8). Mô͘-se kín-kín àⁿ-lo̍h tōe kèng-pài, kóng,  9). Chú ah, góa nā tit-tio̍h un-tián tī Lí ê bīn-chêng, kiû Chú tī goán tiong-kan saⁿ-kap kiâⁿ;  in-ūi che sī ām-kún ngī ê peh-sìⁿ;  koh kiû Lí sià-bián goán ê chōe-kòa, kap goán ê chōe-ok, lia̍h goán chòe Lí ê sán-gia̍p.
	10). Iâ-hô-hoa kóng, Khòaⁿ ah, Góa beh li̍p-iok, beh tī lí chèng peh-sìⁿ ê bīn-chêng kiâⁿ kî-biāu ê sū, sī thiⁿ-ē bān-kok-tiong só͘ bē-bat kiâⁿ--ê;  tī lí sì-ûi ê chèng peh-sìⁿ, chiū beh khòaⁿ-kìⁿ Iâ-hô-hoa ê só͘-chòe;  in-ūi Góa tùi lí só͘ kiâⁿ--ê, sī thang kiaⁿ ê sū.  11). Góa kin-á-ji̍t só͘ hoan-hù lí--ê, lí tio̍h chip-siú;  khòaⁿ ah, Góa beh tùi lí ê bīn-chêng kóaⁿ-chhut A-mô͘-lī, Ka-lâm, Hek, Pí-lī-sé, Hi-bī, Iâ-pò͘-su hiah ê cho̍k.  12). Lí ka-kī kín-sīn, m̄-thang kap lí só͘ khì hit só͘-chāi khiā-khí ê peh-sìⁿ li̍p-iok, kiaⁿ-liáu chiâⁿ-chòe lín tiong-kan ê lô-bāng.  13). Chiū-sī tio̍h thiah in ê chè-tôaⁿ, phah-chhùi in tiau-khek ê thiāu, chhò in ê A-sià-la̍h.  14). M̄-thang kèng-pài pa̍t ê Siōng-tè;  in-ūi Iâ-hô-hoa ê miâ chheng-chòe To̍k-chun, i sī to̍k-chun ê Siōng-tè;  15). kiaⁿ-liáu lí kap hit só͘-chāi khiā-khí ê peh-sìⁿ li̍p-iok, in tè in ê siōng-tè kiâⁿ siâ-îm, chè-sū in ê siōng-tè, ū lâng kiò lí, lí chiū chia̍h i ê chè-mi̍h;  16). koh kiaⁿ-liáu lí kā lí ê kiáⁿ chhōa in ê cha-bó͘-kiáⁿ chòe-bó͘, in ê cha-bó͘-kiáⁿ tè in ê siōng-tè kiâⁿ siâ-îm, hō͘ lí ê kiáⁿ iā tè in ê siōng-tè kiâⁿ siâ-îm.  17). Lí m̄-thang ūi ka-kī chù-chō chiah ê siōng-tè.
	18). Lí tio̍h siú tû-kàⁿ-choeh.  Chiàu Góa só͘ hoan-hù lí--ê, tī A-pit ge̍h-lāi só͘ tiāⁿ-tio̍h ê ji̍t-kî, chia̍h bô-kàⁿ-piáⁿ chhit-ji̍t, in-ūi lí tī A-pit ge̍h-lāi chhut Ai-ki̍p.  19). Kìⁿ-nā thâu-thai--ê, lóng sī Góa-ê, it-chhè ê cheng-siⁿ thâu-chúi--ê, bô-lūn sī gû, sī iûⁿ, kang-ê lóng sī Góa-ê.  20). Thâu-chúi ê lû tio̍h ēng iûⁿ-á thòe-sio̍k;  nā bô thòe-sio̍k, chiū tio̍h kòng-chi̍h i ê ām-kún.  Kìⁿ-nā lí thâu-chiūⁿ ê kiáⁿ, lóng tio̍h sio̍k-hôe.  Lâng lâi kìⁿ Góa m̄-thang khang-chhiú.
	21). Lí la̍k-ji̍t tio̍h chòe kang, tē-chhit ji̍t tio̍h an-hioh;  tī chai-chèng siu-koah ê sî iā tio̍h an-hioh.  22). Be̍h khí-thâu se̍k, siu-koah ê sî, tio̍h siú chhit-chhit-ji̍t choeh.  Koh tī nî-bé, tio̍h siú siu-khǹg ê choeh.  23). Lín it-chhè ê ta-po͘-teng, tio̍h chi̍t-nî saⁿ-pái lâi kìⁿ Chú Iâ-hô-hoa, Í-sek-lia̍t ê Siōng-tè.  24). Góa beh tùi lí ê bīn-chêng kóaⁿ-chhut gōa-pang lâng, khui-khoah lí ê kéng-kài;  lí chi̍t-nî saⁿ-pái chiūⁿ-khì kìⁿ Iâ-hô-hoa, lí ê Siōng-tè ê sî, tek-khak bô lâng tham lí ê thó͘-tōe.  25). Lí m̄-thang chiong Góa ê seng-lé ê huih, chham ū kàⁿ ê mi̍h lâi hiàn;  pôaⁿ-kè-choeh ê chè-mi̍h iā m̄-thang lâu kàu kè chá-khí.  26). Tōe--nih tē-it khí-thâu se̍k ê mi̍h, tio̍h sàng kàu Iâ-hô-hoa lí ê Siōng-tè ê chhù.  Chú soaⁿ-iûⁿ-á m̄-thang ēng i ê bú ê lin.
	27). Iâ-hô-hoa tùi Mô͘-se kóng, Lí tio̍h siá chiah ê ōe, in-ūi Góa sī chiàu chiah ê ōe kap lí í-ki̍p Í-sek-lia̍t li̍p-iok.  28). Mô͘-se kap Iâ-hô-hoa tī-hia sì-cha̍p ji̍t sì-cha̍p mî, bô chia̍h piáⁿ bô lim chúi.  I chiong chit ê iok ê ōe, chiū-sī cha̍p-tiâu-kài, siá tī nn̄g tè pi.
	29). Mô͘-se lo̍h Se-nái soaⁿ ê sî, i ê chhiú the̍h nn̄g tè iok-pi, i lo̍h-soaⁿ ê sî, i ê bīn, in-ūi Iâ-hô-hoa kap i kóng-ōe, chiū siā-chhut kng, Mô͘-se ka-kī m̄-chāi.  30). A-lûn kap Í-sek-lia̍t chèng-lâng khòaⁿ-kìⁿ Mô͘-se ê sî, khòaⁿ ah, i ê bīn siā-chhut kng;  in chiū kiaⁿ, m̄-káⁿ óa-kūn i.  31). Mô͘-se kiò in lâi, A-lûn kap hōe-tiong chiah ê thâu-lâng chiū lóng tò-tńg kàu i hia;  Mô͘-se chiū kap in kóng-ōe.  32). Jiân-āu Í-sek-lia̍t chèng-lâng lóng chìn-chêng lâi;  i chiū chiong Iâ-hô-hoa tī Se-nái soaⁿ kap i só͘ kóng it-chhè ê ōe, lóng hoan-hù in.  33). Mô͘-se kap in kóng ōe bêng-pe̍k, chiū ēng phè tà-bīn.  34). Chóng-sī Mô͘-se ji̍p-khì Iâ-hô-hoa bīn-chêng kap I kóng-ōe, phè chiū hian--khí-lâi, kàu i chhut--lâi.  I chhut--lâi ê sî, chiū chiong Iâ-hô-hoa só͘ hoan-hù--ê, kā Í-sek-lia̍t lâng kóng.  35). Í-sek-lia̍t lâng khòaⁿ-kìⁿ Mô͘-se ê bīn, Mô͘-se ê bīn siā-chhut kng, Mô͘-se koh ēng phè tà-bīn, thèng-hāu kàu i ji̍p-khì kap Iâ-hô-hoa kóng-ōe phè chiū hian--khí-lâi.

[35]	Mô͘-se chio-chi̍p Í-sek-lia̍t lâng choân-hōe, tùi in kóng, Iâ-hô-hoa só͘ hoan-hù ê ōe, kah lín tio̍h kiâⁿ--ê, chiū-sī chiah-ê.  2). La̍k-ji̍t tio̍h chòe-kang, tē-chhit ji̍t sī lín ê sèng-ji̍t, sī tōa ê an-hioh-ji̍t, lâi ho̍k-sāi Iâ-hô-hoa;  hoān-nā tī chit-ji̍t chòe-kang--ê, tio̍h hō͘ i sí.  3). Tng an-hioh-ji̍t, tī lín ta̍k keng chhù-lāi m̄-thang khí-hé.
	4). Mô͘-se tùi Í-sek-lia̍t lâng choân-hōe kóng, Iâ-hô-hoa só͘ hoan-hù ê ōe, sī án-ni kóng,  5). Lín tiong-kan tio̍h the̍h lé-mi̍h hiàn hō͘ Iâ-hô-hoa;  kìⁿ-nā sim goān--ê, thang the̍h i lâi, chòe hiàn hō͘ Iâ-hô-hoa ê lé-mi̍h;  6). chiū-sī kim, gûn, tâng, lâm-sek, chí-sek, chu-âng-sek ê liāu, iù-tōe,  7). soaⁿ-iûⁿ-mn̂g, ní-âng ê iûⁿ-káng-phê, hái-káu-phê,  8). chō-kiap-chhâ,  tiám-teng ê iû, phang ê liāu, thang chòe boah ê iû kap phang-hiuⁿ, âng-bé-ló kap pa̍t-iūⁿ ê pó-chio̍h, thang siuⁿ tī í-hut-tek kap pó͘-kòa.  10). Lín tiong-kan kìⁿ-nā sim ū tì-hūi--ê, lóng tio̍h lâi chòe Iâ-hô-hoa it-chhè só͘ hoan-hù--ê;  11). chiū-sī hōe-bō͘, i ê pò͘-pîⁿ, kap i ê kòa, i ê kau, i ê pán, i ê hoâiⁿ-kông, i ê thiāu, i ê khū;  12). kūi, kap i ê kǹg, si-un-só͘, kap jia-cha̍h ê tiùⁿ-lî;  13). toh kap i ê kǹg, kap i ê khì-kū, kap pâi-lia̍t ê piáⁿ;  14). tiám-kng ê teng-tâi kap i ê khì-kū, teng-chóaⁿ kap tiám-kng ê iû;  15). hiuⁿ-tôaⁿ kap i ê kǹg, boah ê iû, kap phang-hiuⁿ, í-ki̍p hōe-bō͘ mn̂g ê mn̂g-lî;  16). sio-chè ê tôaⁿ kap i tâng ê bāng, kap i ê kǹg, í-ki̍p i it-chhè ê khì-kū, sóe-tn̄g ê phûn kap i ê chō;  17). tiûⁿ ê tiùⁿ-ûi, kap i ê thiāu, in ê khū, kap tiûⁿ-mn̂g ê mn̂g-lî;  18). hōe-bō͘ só͘ tèng ê teng, kap tiûⁿ só͘ tèng ê teng, kap in ê soh;  19). cheng-kong ê i-ho̍k, tī sèng-só͘ chhēng lâi ho̍k-sāi--ê, chiū-sī chè-si A-lûn ê sèng-saⁿ kap i ê kiáⁿ ê saⁿ, chhēng lâi tam-tng chè-si ê chit.
	20). Í-sek-lia̍t lâng choân-hōe tùi Mô͘-se ê bīn-chêng chhut-khì.  21). Kìⁿ-nā siū kám-tōng, tùi sim hoaⁿ-hí--ê, lóng-chóng lâi, the̍h lé-mi̍h hiàn hō͘ Iâ-hô-hoa, ēng lâi chòe hōe-bō͘ ê kang, kap it-chhè ê lō͘-ēng, iā ēng lâi chòe sèng-saⁿ.  22). Kìⁿ-nā chhut tī sim hoaⁿ-hí--ê, ta-po͘ hū-jîn lóng lâi, ta̍k-ê chiong kim-khì, chiū-sī heng-chêng ê pín-chiam, hī-kau, phah-ìn ê chhiú-chí, kap chhiú-khoân;  che sī ta̍k-lâng chiong i ê lé-mi̍h hiàn hō͘ Iâ-hô-hoa.  23). Kìⁿ-nā lâng ū lâm-sek, chí-sek, chu-âng-sek ê liāu, iù-tōe, soaⁿ-iûⁿ-mn̂g, ní-âng ê iûⁿ-káng-phê, hái-káu-phê, lóng the̍h-lâi.  24). Kìⁿ-nā hiàn gûn kap tâng, chòe lé-mi̍h--ê, lóng the̍h-lâi hiàn hō͘ Iâ-hô-hoa;  kìⁿ-nā ū chō-kiap-chhâ thang chòe sím-mi̍h lō͘-ēng--ê, iā the̍h--lâi.  25). Kìⁿ-nā sim-lāi ū tì-hūi ê hū-lú, chhin-chhiú pháng sòaⁿ, chiong só͘ pháng ê lâm-sek, chí-sek, chu-âng-sek ê liāu, kap iù-tōe lóng the̍h--lâi.  26). Kìⁿ-ū tì-hūi ê sim siū kám-tōng ê hū-lú, chiū pháng soaⁿ-iûⁿ-mn̂g.  27). Chiah ê thâu-lâng chiong âng-bé-ló, kap pa̍t-iūⁿ ê pó-chio̍h, thang siuⁿ tī í-hut-tek kap pó͘-kòa--ê, lóng the̍h-lâi.  28). Koh the̍h hiuⁿ-liāu kap iû, thang ēng i lâi tiám teng, chòe boah ê iû, chòe phang ê hiuⁿ.  29). Í-sek-lia̍t lâng, bô-lūn lâm-lú, kìⁿ-nā sim hoaⁿ-hí hiàn lé-mi̍h hō͘ Iâ-hô-hoa--ê, lóng hoaⁿ-hí the̍h lé-mi̍h lâi, chòe Iâ-hô-hoa thok-tiōng Mô͘-se só͘ hoan-hù in chòe it-chhè ê kang.
	30). Mô͘-se tùi Í-sek-lia̍t lâng kóng, Lín khòaⁿ, Iû-tāi ê chi-phài Hō͘-jíⁿ ê sun, O͘-lī ê kiáⁿ Pí-sat-lia̍t, Iâ-hô-hoa í-keng chí miâ tiàu i.  31). Koh ēng Siōng-tè ê sîn chhiong-móa i, hō͘ i ū tì-hūi, ū chhang-miâ, ū chai-bat, ōe chòe ta̍k-iūⁿ ê kang;  32). ōe siūⁿ-chhut kî-khiáu ê kang, lâi chòe kim, gûn, tâng hiah ê mi̍h,  33). iā ōe khek pó-chio̍h lâi ji̍p--i;  iā ōe khek chhâ, ōe chòe ta̍k-iūⁿ kî-khiáu ê kang.  34). Koh hō͘ i kap Tàn ê chi-phài, A-hi-sat-boat ê kiáⁿ A-hô-lī-a-pek, sim ū lêng-khiàu, ōe kà-sī lâng.  35). Chiah ê lâng I ēng tì-hūi chhiong-móa in ê sim;  hō͘ in ōe chòe ta̍k-iūⁿ ê kang, bô-lūn tiau-khek ê kang, kî-khiáu ê kang, ēng lâm-sek, chí-sek, chu-âng-sek ê liāu, kap iù-tōe, siù hoe--ê, chit-pò͘--ê, ta̍k-iūⁿ ê kang lóng ōe chòe, iā ōe siūⁿ-chhut kî-khiáu ê kang.

[36]	Pí-sat-lia̍t kap A-hô-lī-a-pek, kap lóng-chóng sim ū tì-hūi ê lâng, chiū-sī tit-tio̍h Iâ-hô-hoa siúⁿ-sù tì-hūi chhang-miâ hō͘ in chai chòe sèng-só͘ ta̍k-iūⁿ lō͘-ēng ê kang--ê, lóng tio̍h chiàu Iâ-hô-hoa só͘ hoan-hù--ê chòe  kang.
	2). Mô͘-se tiàu Pí-sat-lia̍t, A-hô-lī-a-pek, kap kìⁿ-nā sim ū tì-hūi ê lâng lâi, chiū-sī Iâ-hô-hoa ēng tì-hūi siúⁿ-sù in ê sim, sim siū kám-tōng lâi chòe-kang--ê.  3). In tùi Mô͘-se the̍h it-chhè ê lé-mi̍h, chiū-sī Í-sek-lia̍t lâng ūi-tio̍h chòe sèng-só͘ kap lāi-bīn só͘ ēng ê mi̍h the̍h--lâi-ê.  Peh-sìⁿ ta̍k chá-khí iû-goân ēng kam-sim hiàn ê lé-mi̍h the̍h-lâi hō͘--i.  4). Kìⁿ-nā chòe sèng-só͘ ê kang chiah-ê ū tì-hūi ê lâng, lóng chiām-thêng in só͘ chòe ê kang;  5). lâi tùi Mô͘-se kóng, Peh-sìⁿ só͘ the̍h--lâi-ê, pí Iâ-hô-hoa bēng-lēng chòe ê kang só͘ tio̍h ēng ê liāu kè-gia̍h ū chhun.  6). Mô͘-se chhut-bēng, in chiū soan-pò͘ tī choân-iâⁿ, kóng, Bô-lūn lâm-lú bo̍h-tit koh chòe sím-mi̍h lâi, hiàn hō͘ sèng-só͘;  tùi án-ni chó͘-chí peh-sìⁿ bô koh the̍h--lâi.  7). In-ūi in só͘ ū ê chhâi-liāu, kàu-gia̍h thang chòe it-chhè só͘ tio̍h chòe chiah ê kang, sòa ū chhun.
	8). In tiong-kan kìⁿ-nā sim ū tì-hūi chòe-kang--ê, ēng cha̍p-pak ê tiùⁿ chòe hōe-bō͘;  chiah ê tiùⁿ sī ēng kè-pháng ê iù-tōe, kap lâm-sek, chí-sek, chu-âng-sek ê liāu;  iā ēng kî-khiáu ê kang chit-chiâⁿ ki-lō͘-peng chòe--i.  9). Múi pak tiùⁿ tn̂g jī-cha̍p-poeh tiú, khoah sì-tiú;  tiùⁿ lóng sī chi̍t-iūⁿ ê chhùn-chhioh.  10). Chit gō͘ pak tiùⁿ, i chhòng hō͘ in ta̍k pak saⁿ-liân;  hit gō͘ pak tiùⁿ iā ta̍k-pak saⁿ-liân.  11). Tī chit-ê saⁿ-liân ê tiùⁿ, lō͘-bé pak ê piⁿ-á chòe lâm-sek ê liú-phàn;  tī hit-ê saⁿ-liân ê tiùⁿ, lō͘-bé pak ê piⁿ-á iā án-ni chòe.  12). I tī chit niá tiùⁿ chòe gō͘-cha̍p ê liú-phán, koh tī tē-jī niá tiùⁿ saⁿ-liân ê piⁿ-á, iā chòe gō͘-cha̍p ê liú-phàn;  liú-phàn lóng nn̄g-ê nn̄g-ê saⁿ-tùi.  13). Koh chòe gō͘-cha̍p ê kim-kau, ēng i lâi kau hō͘ tiùⁿ saⁿ-liân;  chiū chiâⁿ-chòe chi̍t ê hōe-bō͘.
	14). I koh ēng soaⁿ-iûⁿ-mn̂g chit cha̍p-it pak ê tiùⁿ, chòe hōe-bō͘-téng ê pò͘-pîⁿ;  15). múi-pak tiùⁿ tn̂g saⁿ-cha̍p tiú, khoah sì-tiú;  cha̍p-it pak tiùⁿ lóng chi̍t-iūⁿ ê chhùn-chhioh.  16). Chiong gō͘ pak tiùⁿ liân-chòe chi̍t-pak, koh chiong la̍k pak tiùⁿ liân-chòe chi̍t-pak.  17). Tī chit ê saⁿ-liân ê tiùⁿ lō͘-bé pak ê piⁿ-á, i chòe gō͘-cha̍p ê liú-phàn, tī hit ê saⁿ-liân lō͘-bé pak ê piⁿ-á iā chòe gō͘-cha̍p ê liú-phàn.  18). I koh chòe gō͘-cha̍p ê tâng-kau, hō͘ pò͘-pîⁿ liân-chòe chi̍t-ê.  19). Koh ēng ní-âng ê iûⁿ-phê chòe pò͘-pîⁿ ê kòa;  koh ēng hái-káu-phê kòa tī téng-bīn.
	20). I ēng chō-kiap-chhâ chòe hōe-bō͘ khiā ê pán.  21). Khiā ê pán tn̂g cha̍p-tiú, khoah chi̍t-tiú-pòaⁿ.  22). Ta̍k tè pán ū nn̄g ê sún saⁿ-pâi;  hōe-bō͘ it-chhè ê pán lóng chiàu án-ni chòe.  23). I chòe hōe-bō͘ ê pán, lâm-pêng ê lâm--sì jī-cha̍p tè pán;  24). tī chiah ê jī-cha̍p tè pán ê ē-bīn chòe sì-cha̍p ê gûn-khū;  chi̍t tè pán ê ē-bīn ū nn̄g ê khū lâi chhēng i nn̄g ki sún;  koh chi̍t tè pán ê ē-bīn iā ū nn̄g ê khū lâi chhēng i nn̄g ki sún.  25). Hōe-bō͘ tē-jī bīn, chiū-sī pak-bīn, iā chòe pán jī-cha̍p-tè,  26). kap in ê gûn-khū sì-cha̍p-ê;  chit ê pán ê ē-bīn ū nn̄g ê khū, hit ê pán ê ē-bīn iā ū nn̄g ê khū.  27). Hōe-bō͘ ê āu-bīn, chiū-sī sai-bīn, iā chòe la̍k tè pán.  28). Hōe-bō͘ āu-bīn ê nn̄g ê kak-thâu, chòe nn̄g tè pán.  29). Pán ê ē-tn̂g, nn̄g-ê saⁿ-tâng, ti̍t-kàu téng-bīn tē-it ê khoân lóng sī ka-nn̂g-ê;  nn̄g ê kak-thâu ê pán lóng sī án-ni chòe.  30). Ū poeh ê pán, kap cha̍p-la̍k ê gûn-khū;  ta̍k tè pán ê ē-bīn ū nn̄g ê khū.  31). I ēng chō-kiap-chhâ chòe hoâiⁿ-kông;  ūi-tio̍h hōe-bō͘ chit-pêng ê pán chòe gō͘-ki,  32). ūi-tio̍h hōe-bō͘ hit-pêng ê pán chòe gō͘-ki;  koh ūi-tio̍h hōe-bō͘-āu sai-bīn ê pán chòe gō͘-ki.  33). Pán ê tùi-tiong hit ki hoâiⁿ-kóng, hō͘ i tùi chit-thâu kàu hit-thâu.  34). Pán ēng kim pau; koh chòe pán ê kim-khoân lâi thò kông;  kông iā ēng kim pau.
	35). Koh ēng lâm-sek, chí-sek, chu-âng-sek ê liāu, kap kè-pháng ê iù-tōe chit tiùⁿ-lî; chit ê tiùⁿ-lî ēng kî-khiáu ê kang chit-chiâⁿ ki-lō͘-peng lâi chòe--ê.  36). Koh ēng chō-kiap-chhâ ūi-tio̍h i chòe sì ki thiāu, ēng kim pau i;  in ê kau sī kim--ê;  koh ūi-tio̍h in chù sì ê gûn-khū.  37). Ēng lâm-sek, chí-sek, chu-âng-sek ê liāu, kap kè-pháng ê iù-tōe, ēng siù-hoe ê kang chòe pò͘-pîⁿ mn̂g ê mn̂g-lî,   38). kap i gō͘ ki thiāu, kap in ê kau;  in ê thiāu-táu kap hoâiⁿ-koaiⁿ ēng kim pau i;  hit gō͘ ê khū sī tâng--ê.

[37]	Pí-sat-lia̍t ēng chō-kiap-chhâ chòe kūi, tn̂g nn̄g-tiú-pòaⁿ, khoah tiú-pòaⁿ, koâiⁿ tiú-pòaⁿ;  2). lāi-gōa ēng hó-kim pau i, sì-ûi khí kim-sòaⁿ,  3). tī i ê sì-kha kā i chù sì ê kim-khoân;  chit-pêng nn̄g khoân, hit-pêng nn̄g khoân.  4). Ēng chō-kiap-chhâ chòe nn̄g ki kǹg, ēng kim pau i.  5). Chiong kǹg chhng tī kūi-piⁿ ê khoân-lāi, thang kng kūi.  6). Ēng hó-kim chòe si-un-só͘, tn̂g nn̄g-tiú-pòaⁿ, khoah tiú-pòaⁿ.  7). Ēng kim chòe nn̄g ê ki-lō͘-peng;  ēng chhia ê hoat chòe i, tī si-un-só͘ ê siang-thâu;  8). chit-thâu chi̍t ê ki-lō͘-peng, hit-thâu chi̍t ê ki-lō͘-peng;  nn̄g ê ki-lō͘-peng tī si-un-só͘ ê siang-thâu kap i liân-chòe chi̍t-tè.  9). Nn̄g ê ki-lō͘-peng koâiⁿ-koâiⁿ thí-khui si̍t, ēng in ê si̍t jia si-un-só͘, in ê bīn saⁿ-tùi; ki-lō͘-peng ê bīn àⁿ si-un-só͘.
	10). I ēng chō-kiap-chhâ chòe toh, tn̂g nn̄g-tiú, khoah chi̍t-tiú, koâiⁿ tiú-pòaⁿ;  11). ēng hó-kim pau i, sì-ûi kā i khí kim-sòaⁿ.  12). Toh ê sì-ûi kok chòe chi̍t pa-chiúⁿ khoah ê hoâiⁿ-niû;  hoâiⁿ-niû-téng sì-ûi khí kim-sòaⁿ.  13). Kā i chù sì ê kim-khoàn, an tī i ê sì-kha ê sì-kak.  14). An khoân ê só͘-chāi óa-kūn hoâiⁿ-niû, thang chhng-kǹg lâi kng toh.  15). Ēng chō-kiap-chhâ chòe nn̄g ki kǹg, ēng kim pau i, thang kng toh.  16). Iā chòe toh-téng ê khì-kū, i ê pôaⁿ, óaⁿ, pân, poe, thang lâi koàn-tiān, lóng ēng hó-kim chòe.
	17). I ēng hó-kim chòe teng-tâi; teng-tâi ê chō kap tiong-thiāu, i ê pōe, i ê ba̍k, i ê hoe, lóng ēng phah ê hoat, chòe kui-chō;  18).  i ê piⁿ-á pun-chhut la̍k-ki;  teng-tâi ê chit-pêng ū saⁿ-ki, teng-tâi ê hit-pêng ū saⁿ-ki;  19). chit-pêng múi-ki ū saⁿ ê poe, khoán-sit chhin-chhiūⁿ hēng-hoe, ū ba̍k ū hoe;  hit-pêng múi-ki iā ū saⁿ ê poe, khoán-sit chhin-chhiūⁿ hēng-hoe, ū ba̍k ū hoe;  tùi teng-tâi pun-chhut ê la̍k-ki lóng sī án-ni.  20). Teng-tâi thiāu ū sì ê poe, khoán-sit chhin-chhiūⁿ hēng-hoe, ū i ê ba̍k, kap i ê hoe.  21). Nn̄g-ki ê ē-bīn ū chi̍t-ba̍k kap i saⁿ-liân;  koh nn̄g-ki ê ē-bīn ū chi̍t-ba̍k kap i saⁿ-liân;  koh nn̄g-ki ê ē-bīn ū chi̍t-ba̍k kap i saⁿ-liân; teng-tâi só͘ chhut ê la̍k-ki lóng sī án-ni.  22). Hiah ê ba̍k kap hiah ê ki lóng kap i liân-chòe chi̍t-ê;  lóng ēng hó-kim, chiàu phah ê hoat chòe.  23). Iā kā i chòe chhit ê teng-chóaⁿ, kap i ê chián, kap i ê pôaⁿ, lóng ēng hó-kim chòe ê.  24). Chòe teng-tâi kap it-chhè ê khì-kū ēng hó-kim chi̍t tha-liân-tek.
	25). I ēng chō-kiap-chhâ chòe hiuⁿ-tôaⁿ, tn̂g chi̍t-tiú, khoah chi̍t-tiú, khoán-sit sù-hong--ê;  koâiⁿ nn̄g-tiú;  i hiah ê kak kap tôaⁿ liân-chòe chi̍t-tè.  26). Tôaⁿ kap i ê téng-bīn, kap i ê sì-ûi, kap i hiah ê kak, lóng ēng hó-kim pau i, iā tī i ê sì-ûi khí kim-sòaⁿ.  27). Koh kā i chòe nn̄g ê kim-khoân, an tī khí-sòaⁿ ê ē-bīn, tī tôaⁿ ê siang-pêng nn̄g ki hoâiⁿ-koaiⁿ ê téng-bīn;  chiah ê khoân sī chòe chhng-kǹg ê lō͘-ēng, thang kng tôaⁿ.  28). Ēng chō-kiap-chhâ chòe kǹg, ēng kim pau in.  29). Koh chiàu chòe phang-bī ê hoat chòe thang boah ê sèng-iû, kap phang-liāu chheng-kiat ê hiuⁿ.

[38]	I ēng chō-kiap-chhâ chòe sio-chè ê tôaⁿ;  tn̂g gō͘-tiú, khoah gō͘-tiú, chit ê tôaⁿ sī sù-hong--ê; koâiⁿ saⁿ-tiú.  2). Tī tôaⁿ ê sì kak-thâu chòe sì ki kak, kap tôaⁿ saⁿ-liân chòe chi̍t-ê, ēng tâng pau i.  3). Koh chòe tôaⁿ it-chhè ê khì-kū, i ê phûn, thuh-á, pôaⁿ, chhe, hé-tiáⁿ;  it-chhè ê khí-kū lóng ēng tâng chòe.  4). Koh ūi-tio̍h tôaⁿ ēng tâng-bāng chòe chi̍t ê chân, an tī tôaⁿ sì-bīn ûi-io-pán ê ē-bīn, hō͘ i thàu-kàu tôaⁿ ê pòaⁿ-io.  5). Ūi-tio̍h tâng ê chân ê sì-kak chù sì ê khoân, chòe chhng-kǹg ê lō͘-ēng.  6). Ēng chō-kiap-chhâ chòe kǹg, ēng tâng pau in.  7). Chiong kǹg chhng tī tôaⁿ siang-pêng ê khoân-lāi, ēng i lâi kng tôaⁿ;  iā ēng pán chòe tôaⁿ, tôaⁿ sī khang-khak.
	8). I ēng tâng chòe sóe-tn̄g ê phûn, kap tâng-chō;  sī ēng hōe-bō͘ mn̂g-chêng chòe-kang ê hū-jîn-lâng ê tâng-kiàⁿ chòe--ê.  9). I chòe hōe-bō͘ ê tiûⁿ;  hit ê tiûⁿ ê lâm--sì, ēng kè-pháng ê iù-tōe chòe ûi, chi̍t-pah tiú.  10). Ûi ê thiāu jī-cha̍p ki, tâng-chòe ê khū jī-cha̍p-ê;  thiāu ê kau kap hoâiⁿ-koaiⁿ sī ēng gûn chòe--ê.  11). Pak-bīn iā chi̍t-pah tiú, ûi ê thiāu jī-cha̍p ki, tâng-chòe ê khū jī-cha̍p ê;  thiāu ê kau kap hoâiⁿ-koaiⁿ sī ēng gûn chòe--ê.  12). Sai-bīn ū ûi gō͘-cha̍p tiú, ûi ê thiāu cha̍p-ki, khū cha̍p-ê;  thiāu ê kau kap hoâiⁿ-koaiⁿ sī ēng gûn chòe--ê.  13). Tang-bīn ê tang--sì gō͘-cha̍p tiú.  14). Mn̂g chit-pêng ê ûi cha̍p-gō͘ tiú, ûi ê thiāu saⁿ-ki, ū khū saⁿ-ê.  15). Hit-pêng iā sī án-ni;  tiûⁿ-mn̂g ê chó-iū, kok ū ûi cha̍p-gō͘ tiú;  ûi ê thiāu saⁿ-ki, khū saⁿ-ê.  16). Tiûⁿ sì-bīn ê tiùⁿ-ûi lóng sī ēng kè-pháng ê iù-tōe chòe.  17). Thiāu ê khū sī tâng--ê, thiāu ê kau kap hoâiⁿ-koaiⁿ sī gûn--ê;  thiāu-táu sī ēng gûn pau--ê;  tiûⁿ lóng chóng ê thiāu sī ēng gûn ê hoâiⁿ-koaiⁿ chhēng saⁿ-liân-ê.  18). Tiûⁿ-mn̂g ê mn̂g-lî sī ēng siù-hoe ê kang, ēng lâm-sek, chí-sek, chu-âng-sek ê liāu kap kè-pháng ê iù-tōe chòe--ê;  tn̂g jī-cha̍p tiú, koâiⁿ gō͘ tiú, kap tiûⁿ ê ûi saⁿ-phòe.  19). In ê thiāu sì-ki, tâng ê khū sì-ê, thiāu ê kau sī gûn--ê, thiāu-táu sī gûn pau--ê, hoâiⁿ-koaiⁿ sī gûn--ê.  20). Hōe-bō͘ í-ki̍p tiûⁿ-lāi sì-ûi só͘ tèng ê teng, lóng sī tâng--ê.
	21). Chit ê hōe-bō͘ sī chèng-kù ê hōe-bō͘;  hit tiong-kan Lī-bī lâng só͘ beh ēng mi̍h-kiāⁿ ê chóng-gia̍h, sī chiàu Mô͘-se só͘ hoan-hù, keng-kè chè-si A-lûn ê kiáⁿ, Í-tha-má ê chhiú só͘ sǹg--ê.  22). Kìⁿ-nā Iâ-hô-hoa só͘ hoan-hù Mô͘-se--ê, Iû-tāi ê chi-phài, Hō͘-jíⁿ ê sun, O͘-lī ê kiáⁿ, Pí-sat-lia̍t lóng chòe--i.  23). Kap i saⁿ-kap chòe--ê, ū Tàn ê chi-phài, A-hi-sat-boat ê kiáⁿ, A-hô-lī-a-pek, i sī gâu tiau-khek, koh kî-khiáu ê sai-hū, koh ōe ēng lâm-sek, chí-sek, chu-âng-sek ê liāu kap iù-tōe lâi siù-hoe.
	24). Chòe sèng-só͘ it-chhè ê kang só͘ ēng ê kim, chiū-sī lâng só͘ hiàn ê kim, chiàu sèng-só͘ ê phêng, ū jī-cha̍p-káu tha-liân-tek, koh chhit-pah saⁿ-cha̍p sià-khek-le̍k.  25). Hōe-tiong siū sǹg ê lâng só͘ chhut ê gûn, chiàu sèng-só͘ ê phêng, ū chi̍t-pah tha-liân-tek, koh chi̍t-chheng chhit-pah chhit-cha̍p gō͘ sià-khek-le̍k.  26). Kìⁿ-nā kè--khì kui tī hiah ê kè-sǹg--ê, tùi jī-cha̍p hè í-chiūⁿ, ū la̍k-cha̍p-bān liân saⁿ-chheng gō͘-pah gō͘-cha̍p lâng, chiàu sèng-só͘ ê phêng, ta̍k-lâng chhut-gûn pòaⁿ siàⁿ-khek-le̍k, chiū-sī chi̍t pí-ka.  27). Ēng hit-ê chi̍t-pah tha-liân-tek ê gûn, chù sèng-só͘ ê khū, kap tiùⁿ-lî-thiāu ê khū;  chi̍t pah tha-liân-tek chòe chi̍t-pah ê khū, chi̍t ê khū ēng chi̍t tha-liân-tek.  28). Ēng hit ê chi̍t-chheng chhit-pah chhit-cha̍p-gō͘ sià-khek-le̍k ê gûn, chòe thiāu ê kau, iā pau thiāu-táu, iā chòe i ê hoâiⁿ-koaiⁿ.  29). Só͘ hiàn ê tâng, ū chhit-cha̍p tha-liân-tek, koh nn̄g-chheng sì-pah sià-khek-le̍k.  30). Ēng chit ê tâng chòe hōe-bō͘ mn̂g ê khū, kap tâng-tôaⁿ, kap i ê tâng-bāng ê chân, kap tôaⁿ lóng-chóng ê khì-kū, í-ki̍p tiûⁿ sì-ûi ê khū, kap tiûⁿ-mn̂g ê khū, kap hōe-bō͘ lóng-chóng só͘ tèng ê teng, kap tiûⁿ sì-ûi só͘ tèng ê teng.

[39]	In ēng lâm-sek, chí-sek, chu-âng-sek ê liāu chòe cheng-kong ê i-ho̍k, tī sèng-só͘ chhēng lâi ho̍k-sāi, koh kā A-lûn chòe sèng-saⁿ, sī chiàu Iâ-hô-hoa só͘ hoan-hù Mô͘-se--ê.
	2). I ēng kim kap lâm-sek, chí-sek, chu-âng-sek ê lāiu, kap kè-pháng ê iù-tōe, chòe í-hut-tek.  3). In chiong kim tûi chòe po̍h-phìⁿ, chián chòe sòaⁿ, chham tī lâm-sek, chí-sek, chu-âng-sek ê liāu, kap iù-tōe ēng kî-khiáu ê kang chòe--ê.  4). Koh kā i chòe phi-kian lâi liân--i, hō͘ i siang-pêng saⁿ-liân.  5). Hit téng-bīn kî-khiáu ê kang chit ê tòa, só͘ ēng lâi hâ--ê, kap í-hut-tek tâng-chi̍t-iūⁿ ê chòe-hoat, kap i liân-chòe chi̍t-tè, ēng kim kap lâm-sek, chí-sek, chu-âng-sek ê liāu, kap kè-pháng ê iù-tōe chòe--i;  chiàu Iâ-hô-hoa só͘ hoan-hù Mô͘-se--ê.
	6). Koh tok âng-bé-ló ji̍p tī kim-chô--nih, chiàu khek-ìn ê hoat, khek Í-sek-lia̍t hiah ê kiáⁿ ê miâ tī hit téng-bīn;  7). an tī í-hut-tek ê phi-kian, ūi Í-sek-lia̍t lâng chòe kì-liām ê chio̍h; chiàu Iâ-hô-hoa só͘ hoan-hù Mô͘-se--ê.
	8). I ēng kî-khiáu ê sai-hū ê chhiú-kang chòe pó͘-kòa, kap í-hut-tek tâng chi̍t-iūⁿ ê chòe-hoat;  ēng kim, kap lâm-sek, chí-sek, chu-âng-sek ê liāu, kap kè-pháng ê iù-tōe chòe--ê.  9). Pó͘-kòa sī sù-hong--ê;  áu chòe siang-têng;  tn̂g chi̍t-lia̍h, khoah chi̍t-lia̍h, sī siang-têng--ê.  10). Téng-bīn ji̍p pó-chio̍h sì-chōa, chi̍t-chōa sī âng-pó-chio̍h, n̂g-ge̍k, âng-ge̍k;  che sī tē-it chōa.  11). Tē-jī chōa sī le̍k-pó-chio̍h, lâm-pó-chio̍h, kim-kong-chio̍h.  12). Tē-saⁿ chōa sī chí-sek ê bé-ló, pe̍h-sek ê bé-ló, chí-sek ê chúi-chiⁿ.  13). Tē-sì chōa sī le̍k-ge̍k, âng-bé-ló, phek-ge̍k;  chiah-ê lóng ji̍p tī kim-chô-lāi.  14). Chiah ê pó-chio̍h chiàu Í-sek-lia̍t ê kiáⁿ ê miâ, kiōng cha̍p-jī tè, chhin-chhiūⁿ khek ìn, múi-tè khek chi̍t ê miâ, ūi-tio̍h cha̍p-jī chi-phài lâi chòe--i.  15). In ēng hó-kim phah liān-á,  chhin-chhiūⁿ soh-á, an tī pó͘-kòa.  16). In koh chòe nn̄g ê kim-chô kap nn̄g ê kim-khoân, chiong chí nn̄g ê khoân an tī pó͘-kòa ê siang-thâu.  17). Chiong só͘ phah hit nn̄g tiâu kim-liān-á, liân tī siang-thâu nn̄g ê khoân.  18). Ēng só͘ phah nn̄g-tiâu liān-á ê siang-thâu, liân tī nn̄g ê chô, an tī í-hut-tek phi-kian ê thâu-chêng.  19). Chòe nn̄g ê kim-khoân, hē tī pó͘-kòa siang-thâu ê kîⁿ, kūn í-hut-tek ǹg-lāi hit-pêng.  20). Koh chòe nn̄g ê kim-khoân, an tī í-hut-tek phi-kian ē-bīn ê thâu-chêng, óa-kūn saⁿ-liân ê só͘-chāi, tī í-hut-tek kî-khiáu ê kang só͘ chit ê tòa ê téng-bīn.  21). In ēng lâm-sek ê iù-tòa, chiong pó͘-kòa ê khoân kap í-hut-tek ê khoân pa̍k saⁿ-liân, hō͘ i liâm tī í-hut-tek kî-khiáu ê kang só͘ chit ê tòa;  hō͘ pó͘-kòa kap í-hut-tek bô lī-phāng;  sī chiàu Iâ-hô-hoa só͘ hoan-hù Mô͘-se--ê.
	22). I ēng chit-pò͘ ê kang chòe í-hut-tek lāi-bīn ê gōa-phàu, kui-niá sī lâm-sek.  23). Phàu ê tùi-tiong chòe chi̍t ê niá-khang;  khang ê chiu-ûi chit niá-iān, chhin-chhiūⁿ chiàn-kah ê niá-khang, bián-tit phòa-li̍h.  24). Phàu ê ē-kha-pò͘, ēng lâm-sek, chí-sek, chu-âng-sek ê liāu, kap kè-pháng ê iù-tōe, chòe sia̍h-liû.  25). Koh ēng hó-kim chòe hâm-lêng, ēng hâm-lêng, kâⁿ sia̍h-liû, hē tī phàu sì-ûi ê ē-kha-pô͘, sia̍h-liû ê tiong-kan;  26). chi̍t-lia̍p hâm-lêng, chi̍t-lia̍p sia̍h-liû, chi̍t-lia̍p hâm-lêng, chi̍t-lia̍p sia̍h-liû, tī phàu sì-ûi ê ē-kha-pô͘, thang chhēng lâi ho̍k-sāi;  sī chiàu Iâ-hô-hoa só͘ hoan-hù Mô͘-se--ê.
	27). In ēng chit-chiâⁿ ê iù-tōe-pò͘, kā A-lûn kap i hiah ê kiáⁿ chòe lāi-saⁿ.  28). Iā chòe iù-tōe-pò͘ ê bō, kap iù-tōe-pò͘ súi-súi pau thâu-khak ê kun, ēng kè-pháng ê iù-tōe-pò͘ chòe-khò͘.  29). Koh ēng kè-pháng ê iù-tōe, kap lâm-sek, chí-sek, chu-âng-sek ê liāu, ēng siù-hoe ê chhiú-kang, chòe io-tòa;  sī chiàu Iâ-hô-hoa só͘ hoan-hù Mô͘-se ê.
	30). In ēng hó-kim chòe sèng ê bián-liû ê pâi, chiàu khek-ìn ê hoat;  khek-jī tī hit téng-bīn, kóng, CHÒE SÈNG KUI IÂ-HÔ-HOA.  31). Koh ēng lâm-sek ê tòa, chiong pâi pa̍k tī bō-téng;  sī chiàu Iâ-hô-hoa só͘ hoan-hù Mô͘-se--ê.
	32). Tùi án-ni chū-chi̍p ê hōe-bō͘ it-chhè ê kang lóng chòe bêng-pe̍k, hoān-nā Iâ-hô-hoa só͘ hoan-hù Mô͘-se ê, Í-sek-lia̍t lâng chiàu án-ni chòe.
	33). In sàng kàu Mô͘-se hia, chiū-sī hōe-bō͘, pò͘-pîⁿ, kap lóng-chóng ê khì-kū, i ê kau, pán, kông, thiāu, khū;  34). ní-âng iûⁿ-káng-phê ê kòa, hái-káu-phê ê kòa, kap jia-cha̍h ê tiùⁿ-lî, hoat-kūi kap i ê kǹg, kap si-un-só͘;  36). toh kap i lóng-chóng ê khì-kū, kap pâi-lia̍t ê piáⁿ;  37). hó-kim ê teng-tâi, kap i ê teng-chóaⁿ, chiū-sī pâi-lia̍t ê teng-chóaⁿ, kap i lóng-chóng ê khì-kū, kap tiám kng ê iû;  38). kim-tôaⁿ, boah ê iû, phang ê hiuⁿ-liāu, pò͘-pîⁿ-mn̂g ê mn̂g-lî;  39). tâng-tôaⁿ, kap i ê tâng ê chân, i ê kǹg, kap i lóng-chóng ê khì-kū, sóe-tn̄g ê phûn kap i ê chō,  40). tiûⁿ ê tiùⁿ-ûi kap i ê thiāu, i ê khū, tiûⁿ-mn̂g ê mn̂g-lî, ēng ê soh, tèng ê teng, kap pò͘-pîⁿ kap hōe-bō͘-lāi it-khài chòe lō͘-ēng ê khì-kū;  41). cheng-kong ê i-ho̍k, tī sèng-só͘ chhēng lâi ho̍k-sāi, kap chè-si A-lûn ê sèng-saⁿ, í-ki̍p i ê kiáⁿ ê saⁿ, chòe chè-si lâi ho̍k-sāi.  42). Í-sek-lia̍t lâng chiàu Iâ-hô-hoa só͘ hoān-hù Mô͘-se it-chhè ê ōe, chòe it-chhè ê kang.  43). Mô͘-se khòaⁿ-kìⁿ it-chhè ê kâng, khòaⁿ ah, in í-keng chòe-chiâⁿ, chiàu Iâ-hô-hoa só͘ hoan-hù--ê, in chiàu án-ni chòe;  Mô͘-se chiū kā in chiok-hok.

[40]	Iâ-hô-hoa hoan-hù Mô͘-se kóng, Chiaⁿ-ge̍h chhoe-it, lí tio̍h khí chū-chi̍p ê hōe-bō͘.  3). Lí tio̍h hē hoat-kūi tī hit lāi-bīn, ēng tiùⁿ-lî jia-cha̍h--i.  4). Kng toh ji̍p--khì, pâi-siat téng-bīn ê mi̍h;  kng teng-tâi ji̍p-khì, tiám i ê teng.  5). Kng sio-hiuⁿ ê kim-tôaⁿ, hē tī hoat-kūi-chêng, kòa hōe-bō͘ mn̂g ê mn̂g-lî.  6). Chiong sio-chè ê tôaⁿ, hē tī chū-chi̍p ê hōe-bō͘ mn̂g-chêng.  7). Chiong sóe-tn̄g ê phûn, hē tī hōe-bō͘ kap tôaⁿ ê tiong-kan, tóe chúi tī phûn-lāi.  8). Koh tī sì-ûi khiā tiûⁿ-ûi, kòa tiûⁿ-mn̂g ê mn̂g-lî.  9). Ēng boah ê iû boah hōe-bō͘, kap kî-tiong hoān só͘-ū--ê, hun-piat i kap lóng-chóng ê khì-kū chòe-sèng;  i chiū chòe-sèng.  10). Koh boah sio-chè ê tôaⁿ, kap i lóng-chóng ê khì-kū, hun-piat tôaⁿ chòe-sèng;  tôaⁿ chiū chòe chì-sèng.  11). Iā tio̍h boah sóe-tn̄g ê phûn, hun-piat i chòe-sèng.  12). Koh tio̍h chhōa A-lûn kap i hiah ê kiáⁿ, kàu hōe-bō͘ mn̂g-chêng, ēng chúi kā in sóe.  13). Iā kā A-lûn chhēng sèng-saⁿ, koh ēng iû boah i, hun-piat i chòe-sèng, hō͘ i chòe chè-si lâi ho̍k-sāi Góa.  14). Koh chhōa i hiah ê kiáⁿ lâi, kā in chhēng lāi-phàu.  15). Tio̍h kā in boah-iû, chhin-chhiūⁿ boah in lāu-pē chi̍t-iūⁿ, hō͘ in chòe chè-si lâi ho̍k-sāi Góa;  in siū boah-iû beh éng-oán chòe chè-si, kàu ta̍k sè-tāi.  16). Mô͘-se án-ni kiâⁿ; lóng sī chiàu Iâ-hô-hoa só͘ hoan-hù i ê lâi kiâⁿ.
	17). Tē-jī nî chiaⁿ-ge̍h chhoe-it, hōe-bō͘ chiū khiā--khí-lâi.  18). Mô͘-se khiā hōe-bō͘ hē hiah ê khū, khiā hiah ê pán, chhng hiah ê hoâiⁿ-kông, khiā hiah ê thiāu.  19). Tī hōe-bō͘ téng tah pò͘-pîⁿ, chiong pò͘-pîⁿ ê kòa, khàm tī i ê téng-bīn, sī chiàu Iâ-hô-hoa só͘ hoan-hù Mô͘-se--ê.  20). Koh ēng lu̍t-hoat hē tī kūi-lāi, ēng kǹg chhng tī kūi--nih, hē si-un-só͘ tī kūi-téng.  21). Kng kūi ji̍p hōe-bō͘, kòa jia-cha̍h ê tiùⁿ-lî, jia-cha̍h hoat-kūi, sī chiàu Iâ-hô-hoa só͘ hoan-hù Mô͘-se--ê.  22). Koh chiong toh hē tī hōe-bō͘-lāi, tī hōe-bō͘ ê pak--sì, tī tiùⁿ-lî gōa;  23). hí téng-bīn ēng piáⁿ pâi tī Iâ-hô-hoa ê bīn-chêng;  sī chiàu Iâ-hô-hoa só͘ hoan-hù Mô͘-se--ê.  24). Koh hē teng-tâi tī hōe-bō͘-lāi, kap toh saⁿ-tùi, tī hōe-bō͘ ê lâm-pêng.  25). Tī Iâ-hô-hoa ê bīn-chêng tiám-teng;  sī chiàu Iâ-hô-hoa só͘ hoan-hù Mô͘-se--ê.  26). Koh hē kim-tôaⁿ tī hōe-bō͘-lāi ê tiùⁿ-lî chêng;  27). tī hit téng-bīn sio phang-liāu ê hiuⁿ;  sī chiàu Iâ-hô-hoa só͘ hoan-hù Mô͘-se--ê.  28). Koh kòa hōe-bō͘ mn̂g ê mn̂g-lî.  29). Tī chū-chi̍p ê hōe-bō͘ mn̂g-chêng, hē sio-chè ê tôaⁿ, chiong sio-chè kap sò͘-chè hiàn tī hí téng-bīn;  sī chiàu Iâ-hô-hoa só͘ hoan-hù Mô͘-se--ê.  30). Hē sóe-tn̄g ê phûn tī hōe-bō͘ kap tôaⁿ ê tiong-kan, phûn-lāi tóe chúi, thang sóe-tn̄g.  31). Mô͘-se kap A-lûn kap i hiah ê kiáⁿ, tī-hia sóe-chhiú sóe-kha.  32). In ji̍p hōe-bō͘ ê sî, á-sī chiū-kūn tôaⁿ ê sî, chiū sóe;  sī chiàu Iâ-hô-hoa só͘ hoan-hù Mô͘-se--ê.  33). Tī hōe-bō͘ kap tôaⁿ ê sì-ûi, khiā tiùⁿ-ûi, iā kòa tiùⁿ-ûi mn̂g ê mn̂g-lî;  án-ni Mô͘-se chiū oân-kang.
	34). Hit-sî hûn jia-khàm hōe-bō͘, Iâ-hô-hoa ê êng-kng chhiong-móa hōe-bō͘.  35). Mô͘-se bōe-ōe ji̍p hōe-bō͘, in-ūi hûn thêng tī hit téng-bīn;  koh Iâ-hô-hoa ê êng-kng chhiong-móa tī hōe-bō͘.  36). Hûn tùi hōe-bō͘ siu chiūⁿ-khì ê sî, Í-sek-lia̍t lâng chiū khí-sin kiâⁿ in ê lō͘-chām.  37). Hûn nā bô siu chiūⁿ-khì, in chiū bô khí-sin kiâⁿ, ti̍t-ti̍t kàu hûn siu chiūⁿ-khì.  38). Ji̍t--sî Iâ-hô-hoa ê hûn tī hōe-bō͘ téng, mî--sî hit tiong-kan ū hé, tī Í-sek-lia̍t choân-ke ê ba̍k-chiu-chêng;  tī in só͘ kiâⁿ ê lō͘-chām lóng sī án-ni.

